神梦魂魄
◇神
《左传》曰：有神降于莘，惠王问诸内史过曰：是何故也，对曰：国之将兴，明神降之，监其德也，将亡，神又降之，观其恶也，故有得神以兴，亦有以亡，虞夏商周皆有之。
《山海经》曰：西海水赤，有章尾山，有神人面蛇身而赤，身长千尺，其眠乃晦，其视乃明，不食不寝，风雨是谒，［能请致风雨。］是谓烛龙。
又曰：蚩尤作兵，犯黄帝，黄帝乃令应龙攻於冀州之野，蚩尤谓［太平御览八百八十二作请。］风伯，所从大风雨，黄帝乃下天女妖，止雨，遂杀蚩尤，妖不得复上，故所居不雨。
三齐略记曰：始皇作石桥，欲过海观日出处，于时有神人，能驱石下海，城阳一山石，尽起立，嶷嶷东倾，状似相随而去，云石去不速，神人辄鞭之，尽流血，石莫不悉赤，至今犹尔。
又曰：始皇於海中作石桥，非人功所建，海神为之竖柱，始皇感其惠，通敬其神，求与相见，海神答曰：我形丑，莫图我形，当与帝会，乃从石塘上入海三十馀里相见，左右莫动手，巧人潜以脚画其状，神怒曰：帝负我约，速去，始皇转马还，前脚犹立，后脚随崩，仅得登岸，画者溺於海，众山之石皆住，今犹岌岌，无不东趣。
《史记》曰：伍子胥死，吴人怜之，为立祠於江上，因名曰胥山。
又曰：始皇西南渡淮，之衡山南郡，浮江至湘山祠，逢大风，几不得渡，上问博士曰：湘君何神，对曰：闻尧女舜之妻也，而葬於此，於是始皇大怒，使刑徒三千人，伐湘山树，赭其山上。
《列女传》曰：舜陟方，死於苍梧，二妃葬於江湘之间，俗谓之湘君。
《搜神记》曰：蒋子文者，广陵人也，嗜酒好色，常自谓己骨清，死当为神，汉末为秣陵尉，逐贼至於锺山之下，贼击伤额，因解绶以缚之，有顷遂死，及吴先主之初，其吏见文於道，乘白马，执白羽扇，侍从如平生，文曰：我当为此土地神也，为吾立祠，不尔，使虫入耳为灾，吴主以为妖言，后果有虫入人耳，皆死，医不能治。又云，不祠我，将有大火，是岁数有大火，吴主患之，封为都中侯，加印绶，立庙堂，改锺山为蒋山，以表其灵也。
又曰：济北弦超，嘉平中，夜梦神女从之，自称天上玉女，东郡人，姓成公，字智琼，早失母，天帝哀其孤苦，令得下嫁从夫，当其梦也，嘉喜非常，觉寤钦想，如此三夕四旦，显然来游，驾辎軿车，从八婢，服绫罗绮绣，状若飞仙，自言年十七，遂为夫妇，赠诗曰：飘飖浮勃述，敖曹云石滋，神仙岂虚降，应运来相之。
又杜兰香别传曰：杜兰香，自称南阳人，以建兴四年春，数诣张传，传年十七，望见其车在门外，婢通言，阿母所生，遣授配君，君可不敬从，传先改名硕，硕呼女前，视可十八九，说事邈然久远，有妇子二人，大者萱支，小者松支，钿车青牛，上饮食皆备，作诗曰：阿母处灵岳，时游云霄际，众女侍羽仪，不出墉宫外，飘轮送我来，岂复耻尘秽，从我与福俱，嫌我与祸会，至其年八月旦来，复作诗曰：逍遥云雾间，呼嗟发九嶷，流汝不稽路，弱水何不之，出署豫子三枚，大如鸡子，云，食此，令君不畏风波，辟寒温，硕食二，欲留一，不肯，令硕尽食，言本为君作妻，情无旷远，以年命未合，其小乖，太岁东方卯，当还求君。
王隐《晋书》曰：镇南刘弘，以故刺史王毅子衡阳太守矩为广州，矩至长沙，见一人长大，著布单衣，自持奏在岸上，矩省奏云，京兆杜灵之，仍入舡共语，称叙希阔，矩问君京兆人，何时发来，答曰：朝发，矩怪京兆去此数千，那得朝发今到，杜答云，仆天上京兆，去此乃数万，何止数千乎。
《异苑》曰：衡阳山九嶷，皆有舜庙，汉世零陵文学姓奚，於泠道县舜祠下，得笙玉管，舜时西王母献。
又曰：陆机初入洛，次河南之郾师，时夕，望道左若有民居，因往逗宿，见一年少，神姿端达，与机言玄门妙物，机心伏其能，无以詶抗，机提纬古今，总验名实，此年少不堪欣解，既晓便去，机税骖逆旅，逆旅妪曰：此东数十里无村落，止有山阳王家墓耳，机乃怪，怅然，还睇昨路，空野霾云，栱木蔽日，知所遇者信王弼墓也。
又曰：吴相伍员庙，永嘉中，吴郡人叔父为台郎，在洛，值京都倾覆，归涂阻塞，当济江，南风不得进，既投奏，即日得渡。
又曰：长沙罗县，有屈原自投之川，山水明净，异於常处，民为立庙，在汨潭之西，岸侧盘石，马迹尚存，相传云，原投川之日，乘白骥而来。
《幽明录》曰：王辅嗣注易，辄笑郑玄为儒，云老奴无意，王时夜分，忽然闻外閤有着屐声，须臾进，自云郑玄，责之曰：君年少，何以轻穿文凿句，而妄讥诮老子耶，极有忿色，言竟便退，辅嗣心生畏恶，少年遇厉疾而卒。
【诗】梁简文帝祠伍员庙诗曰：去国资孝本，循忠全令名，舟里多奇计，芦中复吐诚，偃月交吴舰，鱼丽入楚营，光功摧妙筭，手载籍馀声，洪涛犹鼓怒，灵庙尚凄清，行潦承椒奠，按歌杂凤笙，无劳晋后璧，讵用楚臣缨，密树临寒水，疏扉望远城，窗寮野雾入，衣帐积苔生，惟有三青鸟，敛翅时逢迎。
梁刘遵和简文帝赛汉高帝庙诗曰：分蛇纶霸迹，提剑灭雄威，空馀清祀处，无复瑞云飞，仙车照丹穴，霓裳影翠微，投玦要汉女，吹管召湘妃，幸逢怀精日，豫奉沐休归。
梁徐陵和诗曰：山宫类牛首，汉寝若龙川，玉碗无秋酎，金灯灭夜烟，丹帷迫灵岳，绀席下群仙，堂空沛筑响，钗低戚舞妍，何殊后庙里，子建作华篇。
梁刘孝仪和诗曰：珪币崇明祀，牲樽礼贵神，风惊如集庙，光至似来陈，徘徊灵驾入，叫咷倡歌新，将言非为己，致敬乃祈民，多才与多事，今古独为邻。
梁王台卿和诗曰：沐芳事椒糈，驾言遵寿宫，瑶台斜接岫，玉殿上凌空，树出垂岩影，竹引带山风，阶长雾难歇，窗高云易通，所悲樽俎撤，按歌曲未终。
梁王僧孺湘夫人诗曰：桂栋承薜帷，眇眇川之湄，白蘋徒可望，绿芷竟空滋，日暮思公子，衔意嘿无辞。
【赋】楚宋玉高唐赋曰：楚襄王与宋玉游於云梦之台，望高唐之观，其上独有云气，崒兮直上，忽兮改容，须臾之间，变化无穷，王问玉曰：此何气也，玉对曰：所谓朝云者也，昔者先王尝游高唐，怠而昼寝，梦妇人曰：妾巫山之女也，为高唐之客，闻君游高唐，原荐枕席，王因幸之，去辞曰：妾在巫山之阳，高丘之阻，旦为朝云，暮为行雨，朝朝暮暮，阳台之下，朝视之如言，故为立庙，号曰朝云，始出状若何，玉对曰：其少进也，晢兮若妖姬扬袂障日而望所思，忽兮改容，偈兮若驾驷马而建羽旗，湫兮如风，凄兮如雨，风止雨霁，云无处所，惟高唐之大体，殊无物类之可仪比，巫山赫其无畴，道互折而曾累，遇天雨之新霁，观百谷之俱集，濞汹汹其无声，溃淡淡而并入，中阪遥望，玄木冬荣，煌煌晔晔，夺人目精，烂兮若列星，曾不可殚形，绿叶紫裹，朱茎白蒂，纤条悲鸣，声似竽籁，清浊相和，五变四会，感心动耳，回肠伤气，长吏隳官，贤士失志，愁思无已，叹息垂泪，王乃乘玉舆，驷苍螭，於是乃纵猎者，基趾如星，传言羽猎，衔枚无声，蜺为旌，翠为盖，风起雨止，千里而逝。
又神女赋曰：楚襄王与宋玉进於云梦之浦，使玉赋曰：高唐之事，其夜王寝，梦与神女遇，其状甚丽，王异之，明日以白玉曰：其始来也，曜乎若白日初出照屋梁，其少进也，皎若明月舒其光，须臾之间，美貌横生，烨乎如华，温乎如莹，五色并施，不可殚形，振绣衣，被袿裳，醲不短，纤不长，步裔裔兮曜殿堂，忽兮改容，婉若游龙，乘云翔，何神女之妖丽，合阴阳之渥饰，被华藻之可好，若翡翠之奋翼，毛嫱障袂，不足程式，西施掩面，比之无色，望余帷而延视，若流波之将澜，奋长袖以正衽，立踯躅以不安，意似近而既远，若将来而复旋，褰余帱而请御，顾女师，命大傅，欢情未接，将辞而去，迁延引身，不可亲附。
魏陈王曹植《洛神赋》曰：黄初三年，余朝京师，还济洛川，古人有言，斯水之神，名曰宓妃，感宋玉对楚王说神女之事，其辞曰：余从京域，言归东藩，背伊阙，越轘辕，经通谷，凌景山，税驾乎蘅皋，秣驷乎芝田，容与乎杨林，流盻乎洛川，於是精移神骇，忽焉思散，俯则未察，仰以殊观，睹一丽人，于岩之畔，其形也翩若惊鸿，婉若游龙，荣曜秋菊，华茂春松，仿佛兮若轻云之蔽月，飘飖兮若流风之回雪，远而望之，皎若太阳升朝霞，迫而察之，灼若芙蕖出绿波，浓纤得衷，脩短合度。
魏陈琳神女赋曰：汉三七之建安，荆野蠢而作仇，赞皇师以南假，济汉川之清流，感诗人之攸叹，想神女之来游，仪营魄於仿佛，讬嘉梦以通精，望阳侯而瀇瀁，睹玄丽之轶灵，文绛虬之弈弈，鸣玉鸾之嘤嘤，答玉质於苕华，拟艳姿於蕣荣，感仲春之和节，叹鸣雁之噰々，申握椒以贻予，请同宴乎奥房，苟好乐之嘉合，永绝世而独昌，既叹尔以艳采。又悦我之长期，顺乾坤以成性，夫何若而有辞。
魏王粲神女赋曰：惟天地之普化，何产气之淑真，陶阴阳之休液，育夭丽之神人，禀自然以绝俗，超希世而无群，体纤约而才足，肤柔曼以丰盈，发似玄鉴，鬓类刻成，戴金羽之首饰，珥昭夜之珠珰，袭罗绮之黼衣，曳缛绣之华裳，错缤纷以杂袿，佩熠爚而焜煌，退变容而改服，冀致态以相移，税衣裳兮免簪笄，施华的兮结羽仪，扬娥微盻，悬藐流离，婉约绮媚，举动多宜，称诗表志，安气和声，探怀授心，发露幽情，彼佳人之难遇，真一遇而长别，顾大罚之淫愆，亦终身而不灭，心交战而贞胜，乃回意而自绝。
魏杨脩神女赋曰：惟玄媛之逸女，育明曜乎皇庭，吸朝霞之芬液，澹浮游乎太清，余执义而潜厉，乃感梦而通灵，盛容饰之本艳，奂龙采而凤荣，翠黼翚裳，纤縠文袿，顺风揄扬，乍合乍离，飘若兴动，玉趾未移，详观玄妙，与世无双，华面玉粲，韡若芙蓉，肤凝理而琼絜，体鲜弱而柔鸿，回肩襟而动合，何俯仰之妍工，嘉今夜之幸遇，获帷裳乎期同，情沸踊而思进，彼严厉而静恭，微讽说而宣谕，色欢怿而我从。
晋张敏神女赋曰：世之言神仙者多矣，然未之或验也，至如弦氏之妇，则近信而有证者，夫鬼魅之下人也，无不羸病损瘦，今义起平安无恙，而与神女饮宴寝处，纵情极意，岂不异哉，余览其歌诗，辞旨清伟，故为之作赋，皇览余之纯德，步朱阙之峥嵘，靡飞除而入秘殿，侍太极之穆清，帝愍余之勤肃，将休余於中州，讬玄静以自处，寔应夫子之好仇，於是主人怃然而问之曰：尔岂是周之褒姒，齐之文姜，孽妇淫鬼，来自藏乎，傥亦汉之游女，江之娥皇，厌真愆，倦仙侍乎，於是神女乃敛袂正襟而对曰：我实贞淑，子何猜焉，且辩言知礼，恭为令则，美姿天挺，盛饰表德，以此承欢，君有何惑，尔乃敷茵席，垂组帐，嘉旨既设，同牢而飨，微闻芳泽，心荡意放，於是寻房中之至嬿，极长夜之懽情，心眇眇以忽忽，想北里之遗声，赋斯时之要妙，进伟服之纷敷，俯抚衽而告辞，仰长叹以欷吁，乘云雾而变化，遥弃我其焉如。
晋杨该三公山下神祠赋曰：南极郁纡，飞龙在天，太一白石，巨灵据山，二后殊位，惟公在焉，下则归云缝勃，绿水流离，争湍趣戾，冲石会谿，高岸为谷，峣〈山兒〉阻〈危支〉，梗林柰条，逼涂迮蹊，行者息驾，步趾於斯，陟大〈山录〉，登岑冈，逾爽垲，历朝阳，晔华殿之显敞，睹应门之嶈々，神木郁蓊，百堵周乎洞房，进排阊阖，顾盻灵堂，聚楹列峙，丹饰煌煌，千栌浮跂，夭蹻腾骧，累层岌嶪，齐载长梁，敷山藻於前棁，缀榱槁以采章，文绮雘其纷鳞，洪葩晔之披杨，尔乃逡巡降趾，游坐东厢，日不逮昏，炎燎已光，县宰致祀，嘉旨备详，阴祚显应，偏泽圻疆，普此士女，乐彼丰穰。
宋谢灵运江妃赋曰：招魂定情，洛神清思，单曩日之敷陈，尽古来之妍媚。矧今日之逢逆，迈前世之灵异，姿非定容，服无常度，两宜欢嚬，俱適华素，于时升月隐山，落日映岐，收霞敛色，回飚拂渚，每驰情於晨暮，矧良遇之莫叙，投明瑱以申赠，顗色授而魂与，况分岫湘岸，延情苍阴，隔山川之表里，判天地之浮沉，承嘉约於往昔，宁更贰於在今，傥借访於交甫，知斯言之可谌，兰音未吐，红颜若辉，留盻光溢，动袂芳菲，散云辔之络驿，按灵辎而徘徊，建羽旌而逶迤，奏情管之依微，虑一别之长绝，眇天末而永违。
梁江淹水上神女赋曰：江上丈夫，游宦荆吴，首卫国，望燕路，历秦关，出宋都，遍览下蔡之女，且说淇上之姝，乃造南中，度炎州，经玉涧，越金流，路逶迤而无轨，野忽漠而鲜俦，既而精飞视乱，意去心移，倚靡{艹陵}盖，怅望蕙枝，一丽女子，碧渚之崖，冶异绝俗，奇丽不常，青琴羞艳，素女惭光，恨精影之不滞，悼光晷之难借，阅有无於俄顷，验变化於咫尺，野田田而虚翠，水湛湛而空碧，乃唱桂棹，陵冲波，背橘浦，向椒阿，苟悬天子有命，永离诀其若何。
【碑】梁简文帝吴兴楚王神庙碑曰：昔者武王询於太公，五神之礼正，伊陟赞於巫咸，三篇之义作，抑又玄矩司於坎宫，汉兴北畤，黄蛇感於通梦，秦作西郊，幽则鬼神，其来已尚，楚王既弘兹释教，并止献车牛，既舍黄驹，安俟骍角，掌击无左涤之劳，牧人止楅衡之务，周房殷俎，惟有玄涧芳芝，玉斝瑶樽，止陈丹桂清酌，渐符不杀之教，方行大士之心，比夫黄树赤光，紫衣朱葛，蔑矣哉，王制云，山川神祇，有不举者，为不敬，太守元景仲，稽诸古典，於兹往烈，永传不朽，式树高碑，翠石勒文，事偕神掌，灵龟负字，还拟洛书。
【祭文】齐谢朓祭文［文字疑衍。］大雷周何二神文曰：大过在运，小雅尽缺，琼镜曰沦，金车未晢，周生电断，神谟英冠，正因部奇，风敛云散，晋德如毁，功资叶赞，山无猛鸷，时旷忠贤，流王于彘，龟鼎忽焉，忠肃布衣，君亲自然，驱狐上国，斩鲵中川，纷纶凯入，氛氲配天。
梁邵陵王祀鲁山神文曰：敬奠鲁君之灵，窃以首山郁律，表二叔之清风，赵国隐沦，擅三公之灵迹，北坂祠城，流光夜起，东岭丛室，甘雨昼零，故能徵应不褰，介福无爽，金坛玉宇，是众妙之游遨，丹崖翠幄，信灵人之响像，霓裳孔盖，转日车而竞前，驾象乘豹，载灵旗而总集，江妃汉女，含睇来趋，湘娥洛嫔，宜言在侧，鸣璆抚剑，侠席徘徊，绛节陈竽，满堂繁会，奠椒怀糈之欢，传已代舞之乐，桂醑溢於羽樽，蕙肴盈於兰藉，既醉既饱，景福攸同，不震不腾，神保是格，炰胾之荐已毕，庆报之泽攸先，原化昌而俗阜，俾多祐之在旃，同匪石之无转，欣滞穗之有年，惟东皇兮戾止，等南山而不骞。
梁沈约赛蒋山庙文曰：我皇体天御宇，望日表尊，备乐变乎笙镛，郁礼华於俎豆，迩无不怀，远无不肃，鸟革玄素之容，草移丹绿之状，泉露改味，日月重光，仰惟大王，年逾二百，世兼四代，扬玉桴，布瑶席，秦梁楚赵之巫，把琼茅而延伫，燕卫宋郑之音，结流风而成曲，九疑之来蔽日，三山之驾若云。
◇梦
《周书》曰：大姒梦见商之庭产棘，太子发取周庭之梓树於阙，梓化为松柏棫柞，寐觉，以告文王，文王乃召太子发，占之于明堂，王及太子发，并拜吉梦，受商之大命于皇天上帝。
《东观汉记》曰：诸将劝光武立，乃召冯异，上曰：我梦乘龙上天，觉悟，心中动悸，异因下席再拜贺曰：此天命发於精神，心中动悸，大王重慎之性也，异遂与诸将定议，上尊号。
又曰：和憙皇后，常梦扪天，体荡荡正青，滑有若锺乳，后仰吸之，以讯占梦，言尧梦攀天而上，汤梦反［东观汉记作及。］天舐之，此皆圣王之梦。
《庄子》曰：宋元君夜梦人披发，云，予为清江使河伯之所，渔者豫且得予，元君觉，使人占之，曰：此神龟也，君曰：渔者有豫且乎，左右曰：有，明日，豫且朝，君曰：渔何得，对曰：且之网得白龟，圆五尺，君曰：献若之龟，龟至，君再欲杀，再欲活，心疑，卜之曰：杀龟以卜吉，乃刳龟，七十钻而无遗筴，仲尼曰：神能梦於元君，而不能避豫且之网，智能七十钻无遗筴，不能避刳肠之患，如是则智有所困，神有所不及。
《吕氏春秋》曰：孔子穷乎陈蔡之间，藜羹不糁，七日不尝粒，昼寝，颜回索米得而来，爨之几熟，孔子望见回，攫其甑中而饭之，食熟，谒孔子而进之，孔子起曰：今者梦见先君，食絜欲馈，颜回对曰：不可，乡食埃煤入甑中，弃食不祥，因攫而饭之，埃煤，烟尘煤也。
又曰：尹儒学御，三年，而无得焉，夜梦受秋驾於师，明日往朝其师，而谓之曰：吾非爱道也，恐子之未可予也，今日将教子以秋驾，［秋驾，御法。］尹儒反走，北面再拜曰：今昔臣梦受之，先为其师言所梦，固秋驾也。
谢承《后汉书》曰：范式，字巨卿，与张元伯为友，式仕郡为功曹，后梦元伯，玄冠垂缨屣，呼曰：我死，当以时葬，永归黄泉，子不我忘，岂能奔丧，式便驰往赴之。
袁宏汉纪曰：温序为护羌校尉，为隗嚣所杀，世祖诏洛阳城傍为冢，长子寿为印［后汉纪五作邹。］平侯，［后汉纪侯下有相字。］夜梦序告之曰：久客思乡，寿即弃官，上书归葬。
皇甫谧《高士传》曰：桓帝好老子之书，夜梦见老子，乃诏陈相为老子立祠。
范晔《后汉书》曰：蔡茂，梦见太极殿上有三穗禾，茂跳取之，得其中穗，辄复失之，以问主簿郭贺，贺因离席庆曰：大殿者，宫府之形像也，极而有禾，人臣之上禄也，取其中穗者，是台之位，於字禾失为秩也，旬月而茂徵焉，乃辟贺为掾。
《续汉书》曰：郑玄梦孔子造之曰：起起，今年岁在辰，来年岁在巳，既寤，以谶言合之，知命当终，有顷，寝疾而卒。
辛氏《三秦记》曰：昆明池，汉武帝之习水战，中有灵沼神池，云尧时洪水讫，停舡此池，池通白鹿原，人钓鱼於原，纶绝而去，鱼梦於武帝，求去其钩，明日，帝戏於池，见大鱼衔索，帝曰：岂非昨所梦乎，取鱼，去其钩而放之。
陆机《晋书》曰：王濬梦悬四刀於其壁上，濬问主簿李毅，毅拜曰：夫三刀为州，而今益一，明府其临益州乎，［事具军器部。］
王隐《晋书》曰：陶侃，字士衡，鄱阳人，少渔於雷泽，梦背上生翅，飞入天门，见门非常，不敢入而下。
【赋】后汉王延寿梦赋曰：余夜寝息，乃有非恒之梦，其为梦也，悉睹鬼神之变怪，则蛇头而四角，鱼首而鸟身，三足而六眼，龙形而似人，群行而辈摇，忽来到吾前，申臂而舞手，意欲相引牵，於是梦中惊怒，腷臆纷纭曰：吾含天地之纯和，何妖孽之敢臻，乃挥手振拳，雷发电舒，戢游光，轩猛跣，［句有讹，全后汉文五十八，据万历本作斩猛猪，亦臆补。］狒〈豸殳〉，［明本作毅，句亦有脱讹。］斫鬼魑，捎魍魉，荆诸渠，撞纵目，打三头，扑〈鬼召〉〈戞下 戈改犬 〉，扶［全后汉文作抶。］夔魋，博睥睨，蹴睢盱，尔乃三三四四，相随踉〈足旁〉而历僻，隆隆潏潏，精气充布，輷々犭翏々，鬼惊魅怖，或盘跚而欲走，或拘挛而不能步，或中创而婉转，或捧痛而号呼，奄雾消而光蔽，寂不知其何故，嗟妖邪之怪物，岂干真人之正度，耳聊嘈而外朗，忽屈申而觉寤，乱曰：齐桓梦物，而亦以霸，武丁夜感，而得贤佐，周梦九龄克百庆，晋文盬脑国以竞，老子役鬼为神将，传祸为福永无恙。
◇魂魄
《淮南子》曰：天气为魂，地气为魄。
《易》曰：精气为物，游魂为变。
《白虎通》曰：魂者何谓也，魂犹伝々也，行不休也，动於外，主於情，魄者白也，犹着人者也，主於性。
《韩诗外传》曰：溱与洧，谓郑国之俗，三月上巳，於两水之上，招魂续魄，拂不祥也。
《礼记》曰：延陵季子適齐，长子死於嬴博之间，既封左袒，右还其封，曰：若魂气则无不之。
又曰：作其祝号，玄酒以祭，君与夫人交献，以嘉魂魄，是谓合莫。
又曰：气也者，神之盛也，魂也者，鬼之盛也。
《左传》曰：子产云，人生始化曰魄，既生魄阳曰魂，用物精多，则魂魄彊。又曰：乐祁云，心之精爽，是谓魂魄。
《越绝书》曰：越王问於范子曰：寡人闻人失其魂魄者死，得其魂魄者生，物皆有之，人亦有之，范子曰：人有之，万物亦然，天地之间，人为贵，物之生，穀为贵，以生人，与魂魄无异也。
《离骚》曰：［按本条及下条非离骚。］百年信荏苒，何为苦心魂。
又曰：隐沦驻精魄。
又曰：望孟夏之短夜，何晦朔之若岁，惟郢路之脩远兮，魂一夕而九逝。
又招魂篇曰：招魂者，宋玉之所作也，玉怜哀屈原，忠而斥弃，忧愁山泽，魂魄放逸，厥命将落，故作招魂，欲以复其精神，延其年寿，外陈四方之恶，内崇楚国之美，以讽谏怀王，冀其觉悟而还之也，朕幼清以廉絜，身服义而不沫。
《史记》曰：高祖谓沛父兄曰：游子悲故乡，吾虽都关中，万岁后，吾魂魄乐思乡也。
《淮南子》曰：魂问於魄曰：道何以为体，曰：以无有为体，魄曰：无有有形乎，魂曰：无有，魄曰：无有何得而问也，魂曰：吾直遇之耳，视之无形，听之无声，谓之幽冥，幽冥者，所以喻道，非吾道也。
《抱朴子》曰：师言欲求长生，当对服大药，欲得通神，当水火分形，分形则自见其身三魂七魄，而天灵祇皆可接，山川之神皆可役也。
《襄阳耆旧记》曰：羊公与驺［《太平御览》八百八十六作邹。］润甫，登岘山，垂泣曰：我百年后，魂魄犹当登此山也。
【赋】梁沈蜅归魂赋曰：古语称收魂升极，周易有归魂卦，屈原著招魂篇，故知魂之可归，其日已久，余自长安反，乃作魂归赋，其辞曰：伊吾人之陋宗，资玄圣而云始，肇邵閟之灵源，分昌发之世祀，实闻之乎家记。又孚之於惇史，亢宗贵而博古，四史成乎一身，怪日月之辽远，而承袭之相因，岂少贱之能察，非末学之知津也，若夫风流退让，在秦作相，越江以东，惟戎及酆，出忠出孝，且卿且公，世历十五，爰逮余躬，值天地之幅裂，遭日月之雰虹，去父母之邦国，理形影於胡戎，绝君臣而辞骨鐎，蹐厚地而跼苍穹，抱北思之胡马，望南飞之夕鸿，泣霑襟而杂露，悲微吟而带风，昔休明之云始，余播弃於天地，自太学而游承明，出书生而从下吏，身豫封禅之官，名入南宫之记，登玉墀之深眇，出金门之崇邃，受北狄之奉书，礼东夷之献使，实不尝至屈膝逊言，［句有讹衍。］以殊方降意，嗟五十之逾年，忽流离於凶忒，值中军之失权，而大盗之移国，何赤沴之四起，岂黄雾之云塞，祈瘦弟於赤眉，乞老亲於剧贼，免伏质以解衣，遂窘身而就勒，既而天道祸淫，否终斯泰，灵圣奋发，风云乡会，扫欃抢之星，斩蚩尤之旆，余拔逆而效从，遂妻诛而子害，虽分珪而祚土，迄长河之如带，肌肤之痛何泯，潜翳之悲无忕，我国家之沸腾，我天下之匡复，我何辜於上玄，我何负於邻睦，背盟书而我欺，图信神而我戮，彼孟冬之云季，总官司而就绁，讬马首之西暮，随槛车而回辙，履瓘瓘之曾水，面飗飗之岩雪，去莫敖之所缢，过临江之轴折，矧今古之悲凉，并攒心而霑袂，渡狭石之欹危，跨清津之幽咽，鸟虚弓而自陨，猿号子而腹裂，历沔汉之逶迤，及楚郡之参差，望隆中之大宅，映岘首之沉碑，既缧然而就鞅，非造次之能窥，至若高祖武皇帝之基天下也，岐周景亳之地，龟图雀书之秘，醒醉之歌咮绝，让畔之田鳞次，余既长於克民，觉何从而掩泗，洧水兮深且清，宛水兮澄复明，昔南阳之穰县，今百雉之都城，我太宗之威武，遏宛洧而陈兵，百万之虏，俄成鱼鳖，千仞之阜，倏似沧瀛，虽德刑成於赦服，故蛮狄震乎雄名，乃寻浙而历商，遂经秦而至洛，觉高蹈之清远，具风云之倏烁，其山也则嵚岑嶵嵬，岩髇婆纮，或孤峰而秀聚，或逸出而横罗，千岁之木生岭表，百丈之石枕溪阿，其水则碎訇瀄汩，或宽或疾，击万濑而相奔，聚千流而同出，何武关之狭隘，而汉祖之英雄，山万里而仰云雨，水百仞而写蜿虹，若一夫而守隘，岂万众之能攻，去青泥而逾白鹿，越渥水而到青门，长卿之赋可想，邵平之迹不存，咄嗟骊山之阜，惆怅灞陵之园，文恭俭而无隙，嬴发掘其何言，访轵道之长组，舍蓝田之玙璠，无故老之可讯，并膴々之空原，登未央之北阙，望长乐之基趾，伊太后之所居，筑旗亭而成市，槐路郁以三条，方涂坦而九轨，观阡陌之遗踪，实不乖乎前史，傍直城而北转，临横门而左趋，南则董卓之坞，北则符坚所居，即二贼之垆垒，为彼主之庭除，终南巃鹢，太一嵯峨，九颙堀起，八垒连河，汩泾泥之混浊，盥渭渚之清波，指咸阳而长望，何赵李而经过，息甘泉而避暑，犹爽垲而清和，尔乃背长夏，涉素秋，卧寒野，坐林陬，霜微凝而侵骨，树栽动而风遒，思我亲戚之颜貌，寄梦寐而魂求，察故乡之安否，但望斗而观牛，稚子夭於郑谷，勉励愧乎延州，闻爱妾之长叫，引寒风而入楸，何精灵以堪此，乃纵酒以陶忧，至诚可以感鬼，秉信可以祈天，何精殒而魄散，忽魂归而气旋，解龙骖而见送，走邮驿於亭传，出向来之大道，反初入之山川，受绕朝之赠策，报李陵之别篇，泪未悲而自堕，语未咽而无宣，于时和风四起，具物初荣，草极野而舒翠，花分丛而落英，鱼则潜波涣濯，鸟则应岭俱鸣，随六合之开朗，与风云而自轻，其所涉也，州则二雍三荆，昌欢江并，唐安浙洛，巴郢云平，其水则淮江汉洧，隋浩汙沣，潦浐潏河，泾渭相乱，或浮深而揭浅，或凌波而沿岸，每日夕而靡依，常一步而三叹，蛮蜒之与荆吴，玄狄之与羌胡，言语之所不通，嗜欲之所不同，莫不叠足敛手，低眉曲躬，岂论生平与意气，止望首丘於南风，悲城邑之毁撤，憙风水之渺扬，既尽地而谒帝，乃怀橘而升堂，何神仙之足学，此即云衣而虹裳也。


乐府
◇乐府
魏武帝短歌行曰：对酒当歌，人生几何，譬如朝露，去日苦多，明明如月，何时可掇，忧从中来，不可断绝，月明星稀，乌鹊南飞，绕树三匝，何枝可依，山不厌高，海不厌深，周公吐哺，天下归心。
陆机短歌行曰：置酒高堂，悲歌临觞，人寿几何，逝如朝霜，时无重至，华不再阳，蘋以春晖，兰以秋芳，来日苦短，去日苦长，今我不乐，蟋蟀在房。
古长歌行曰：青青园中葵，朝露待日晞，阳春布德泽，万物生光辉，常恐秋节至，焜黄华叶衰，百川东到海，何时复西归，少壮不努力，老大徒伤悲。
又曰：昭昭清明月，辉光烛我床，忧人不能寐，耿耿夜何长，微风冲闺闼，罗帷自飘飏，揽衣曳长带，屣履下高堂。
魏明帝长歌行曰：静夜不能寐，耳聆众禽鸣，入城育狐兔，高墉多鸟声，中心感时物，揽剑下闲庭，翔佯於阶际，景星一何明。
晋陆机长歌行曰：逝矣经天日，悲哉带地川，寸阴无停晷，尺波徒自旋，远期鲜克及，盈数固希全。
梁沈约长歌行曰：连连舟壑改，微微市朝变，局涂顿远策，留欢限奔箭，春貌既移红，秋林岂停蒨，一倍茂陵道，宁思柏梁宴，长戢兔园情，永别金华殿。
魏文帝煌煌京洛行曰：嗟彼乐生，古之雅人，智矣燕昭，可谓得臣，瓘瓘仲连，齐之高士，北辞千金，东蹈沧海。
宋鲍昭代京洛篇曰：凤台十二重，四户八绮窗，绣桷金莲花，桂柱玉盘龙，珠帘无隔露，罗幌不胜风，春吹回白日，霜歌落塞鸿，但惧秋尘起，盛爱逐衰蓬，坐视青苔满，卧对锦筵空，琴筑纵横散，舞衣不复缝。
梁简文帝京洛篇曰：南游偃师县，斜上灞陵东，回瞻龙首堞，遥望德阳宫，重门远照耀，天阙复穹隆，夜轮悬素魄，朝光荡碧空，秋霜晓驱雁，春雨暮成虹，曲阳造甲第，高安还禁中，刘苍归作相，窦宪出临戎，惟此两京盛，欢宴遂无穷。
梁戴暠煌煌京洛篇曰：欲知佳丽地，为君陈帝京，由来称侠窟，争利复争名，铸铜门外马，刻石水中鲸，黑龙过饮渭，丹凤俯临城，群公恶郭解，天子问黄琼，诏幸平阳第，骑指伏波营，五侯同拜爵，七贵各垂缨，挥金留客坐，馔玉待锺声，独有文园令，偏嗟武骑轻。
魏陈王曹植名都篇曰：名都多妖丽，京洛出少年，宝剑直千金，被服丽且鲜，斗鸡长安道，走马长楸间，驱驰未能半，双兔过我前，左挽因右发，一纵两禽连，馀功未及展，仰手接飞鸢，归来宴平乐，美酒斗十千。
又白马篇曰：白马饰金羁，连翩西北驰，借问谁家子，幽并游侠儿，少小去乡邑，扬名沙漠垂，控弦破左的，右发摧月支，仰手接飞猱，俯身散马蹄，边城多警急，胡虏数迁移，羽檄从北来，厉马登高堤，寄身锋刃端，性命安可怀，高名在壮籍，不得中顾私，捐躯赴国难，视死忽若归。
宋袁淑效曹子建白马篇曰：剑骑何翩翩，长安五陵间，秦地天下枢，八方凑才贤，荆魏多壮士，宛洛富少年，义分明於霜，信行直如弦，侠烈良有闻，古来共知然。
宋鲍昭代陈王白马篇曰：白马骍角弓，鸣鞭垂北风，要途问边急，杂虏入云中，薄暮雪云起，飞沙被远松，弃别中国爱，要冀胡马功，但令塞上儿，知我独为雄。
梁沈约白马篇曰：白马紫金鞍，停镳过上兰，赤坂涂三折，龙堆路九蟠，水生肌里冻，风起骨中寒，唯见恩义重，岂觉衣裳单，本持驱命苦，幸遇身得完。
梁徐悱拟白马篇曰：要功非汗马，报效有锋端，日没塞云起，风悲起胡地寒，归报明天子，燕然今复刊。
魏文帝燕歌行曰：秋风萧瑟天气凉，草木摇落露为霜，群燕争归雁南翔，念君远游多思肠，慊慊思归恋故乡，何为淹留寄他方，贱妾茕茕守空房，忧来思君不敢忘。
魏明帝燕歌行曰：白日晼晼忽西倾，霜露惨凄涂阶庭，秋草卷叶摧枝茎，翩翩飞蓬常独征，有似游子不安宁。
晋陆机燕歌行曰：四时代序逝不追，寒风习习落叶飞，蟋蟀在堂露盈阶，念君远游苦恒悲，君何缅然久不归。
宋谢惠连燕歌行曰：四时推迁迅不停，三秋萧瑟叶辞茎，霏霜被野雁南征，念君客游羁思盈，何为淹留无归声，爱而不见伤心情。
梁元帝燕歌行曰：燕赵佳人本自多，辽东少妇学春歌，黄龙戍北花如锦，玄兔城前月似蛾，如何此时别夫婿，金羁翠毦往交河，还闻入汉去燕营，怨妾愁心百恨生，漫漫悠悠天未晓，遥遥夜夜听寒更，自从异县同心别，偏恨同时成异节，横波满脸万行啼，翠眉暂敛千重结，并海连天合不开，那堪春日上春台，唯见远舟如落叶，复看遥舸似行杯，沙汀夜鹤啸羁雌，妾心无趣坐伤离，翻嗟汉使音尘断，空伤贱妾燕南垂。
周王襃燕歌行曰：初春丽日湋欲娇，桃花流水没河桥，蔷薇花开百重叶，杨柳覆地数千条，自从昔别春燕分，经年一去不相闻，无复汉地关山月，唯有漠北蓟城云，属国小妇犹年少，羽林轻骑数征行，遥闻陌头采桑曲，犹胜胡笳边地声，胡笳向暮使人泣，长望闺中空伫立，桃抽覆地春花舒，桐生井底寒叶疏，试为来看上林雁，应有遥寄陇头书。
周庾信燕歌行曰：岱北云气昼昏昏，千里飞蓬无复根，寒雁一一度辽水，桑叶纷纷落蓟门，晋阳山头无箭竹，疏勒城中乏水源，属国征戍久离居，阳关音信绝能疏，原得鲁连飞一箭，持寄思归燕将书，度辽本自有将军，寒风萧萧生水滨，妾惊甘泉旦烽火，君讶渔阳多阵云，自从将军出细柳，荡子空床定难守，盘龙明镜饷秦嘉，辟恶生香寄韩寿，洛阳游丝百丈连，黄河春冰千片穿，桃花颜色如好马，榆荚新开似细钱，蒲桃一杯千日醉，无事九转学神仙，定取金丹作几服，能令华表得千年。
魏文帝月重轮行曰：三辰垂光，照临四海，焕哉何煌煌，悠悠与天地久长，愚见目前，圣睹万年，明闇相绝，何可胜言。
魏明帝月重轮行曰：天地无穷，人命有终，立功扬名，行之在躬，圣贤度量，得为道中。
梁戴暠月重轮篇曰：皇基属明朗，副德表重轮，轮重非是晕，桂满自恒春，海珠全更减，阶蓂翳且新，婕妤譬团扇，曹王比洛神，北堂岂盈手，西园偏照人。
魏陈王曹植飞龙篇曰：晨游太山，云雾窈窕，忽逢二童，颜色鲜好，乘彼白鹿，手翳芝草，西登玉堂，金楼複道，投我此药，神皇可造，寿同金石，永世难老。
又吁嗟篇曰：吁嗟此转蓬，居世何独然，长去本根逝，宿昔无休闲，原为中林草，秋随野火燔。
又虾〈鱼旦〉篇曰：虾〈鱼旦〉游潢潦，不知江海流，燕雀戏蕃柴，安识鸿鹤游，世士比诚明，大德故无畴。
又种葛篇曰：种葛南山下，葛蔓自成阴，与君初定婚，结发恩义深，行年将晚暮，佳人怀异心，恩纪旷不接，我情遂抑沉。
又驱车篇曰：神哉彼太山，五岳显其名，隆高贯云霓，珪瓘出太清，周流二六候，间置十二亭，上有涌醴泉，玉石杨华英，车北望吴野，西眺观日精，王者以归天，效厥元功成。
又当欲游南山篇曰：东海广且深，由卑下百川，五岳虽高大，不逆垢与尘，嘉善而矜愚，大圣亦同然，仁者必寿考，八坐咸万年。
又仙人篇曰：仙人揽六箸，对博太山隅，湘娥拊琴瑟，素女吹笙竽，玉樽盈桂酒，河伯献神鱼，回驾过紫微，与帝合灵符，阊阖正珪瓘，双阙万丈馀。
又升天行曰：乘蹻追术士，远之蓬莱山，灵液飞素波，兰桂上参天，玄豹游其下，翔鹍戏其巅，乘风忽登举，彷彿见众仙。
又，扶桑之所出，乃在朝阳谿，中心陵苍吴，［本集作昊。］布叶盖天崖，日出登东幹，既夕没西枝，原得纡阳辔，回日使东驰。
宋鲍昭升天行曰：倦见物兴衰，骤睹俗屯平，穷途悔短计，晚志重长生，从师入远岳，结友事仙灵，风餐委松宿，云卧恣天行，暂游越万里，近别数千龄。
晋傅玄历九秋篇曰：历九秋兮三春，遣贵客兮一宾，顾名君心所亲，乃命妙妓才人，穷八音兮异伦，微披素齿丹唇，逸响飞薄梁尘，精爽眇眇入神，荠与麦兮夏零，兰桂践霜逾馨，妾心结意丹青，何忧君心中倾。
又车遥篇曰：车遥遥兮马洋洋，追思君兮不可忘，君安游兮西入秦，原为影兮随君身。
梁简文帝渡关山行曰：关山远可度，远度复难思，直指遮归道，都护总前期，力农争地利，转战逐天时，材官蹶张皆命中，弘农越骑尽褰旗，褰旗远不息，驱虏何穷极，狼居一封难再睹，阏氏永去无容色，锐气且横行，朱旗乱日精，先屠光禄寨，却破夫人城，凯还归旧里，非是衒功名。
梁戴暠度关山篇曰：昔听陇头吟，平居已流涕，今上关山望，长安树如荠，千里非乡邑，百姓为兄弟，武帝初承平，东伐复西征，催令四校出，倚望三边平，丈夫意气本自然，来时辞第已闻天，但令此心与命在，不持烽火照甘泉。
周王襃关山篇曰：从军出陇阪，驱马度关山，关山恒掩蔼，高峰白云外，遥望秦川水，千里长如带，好勇自秦中，意气多豪雄，少年便习战，十四已从戎，辽水深难渡，榆关断未通。
晋陆机太山吟曰：太山一何高，迢迢造天庭，峻极周已远，曾云郁冥冥，梁甫亦有馆，蒿里亦有亭，幽涂延万鬼，神房集百灵，长吟太山侧，慷慨激楚声。
宋谢灵运吴会行曰：六引缓清唱，三调伫繁音，列筵皆寂寂，咸共聆会吟，会吟自有初，请从文命敷，敷绩壶冀始，刊木至江汜，句践善废兴，越王识行止，范蠡出江湖，梅福入城市。
晋傅玄艳歌行曰：娥眉分翠羽，明月发清阳，丹唇翳皓齿，秀色若珪璋，容华既以艳，志节拟秋霜。
梁简文帝艳歌行曰：云楣桂成户，飞栋杏为梁，斜窗通药气，细隙引尘光，裁衣魏后尺，汲水淮南床，青骊暮已及，豫使罗裙香。
晋陆机前缓声歌行曰：游仙聚灵族，高宴层城阿，长风万里急，庆云郁珪瓘，北徵瑶台女，南要湘川娥，肃肃宵驾动，翩翩翠盖罗，大客挥高弦，洪涯发清歌，献酬既已终，轻举乘紫霞。
宋谢灵运缓歌行曰：飞客结灵友，凌空萃丹丘，习习和风起，采采彤云浮，娥皇发湘浦，宵明出河洲，宛宛连螭辔，裔裔振龙旒。
晋陆机棹歌行曰：迟迟暮春日，天气柔且嘉，元吉隆初已，濯秽游黄河，龙舟浮鹢首，羽旗垂藻葩，乘风宣飞景，逍遥戏中波，名讴激清唱，榜人纵棹歌，投纶沉洪川，飞缴入紫霞。
梁简文帝棹歌行曰：妾家住湘川，菱歌本自便，风生解榜浪，水深能捉船。叶乱由牵荇，丝飘为折莲，溅妆疑薄汗，霑衣似故{湔灬}，浣纱流暂浊，汰锦色还鲜，参同赵飞燕，借问李延年，从来入弦管，谁在棹歌前。
宋鲍昭放歌行曰：蓼虫避葵堇，习苦良可哀，小人自龌龊，安知旷士怀，鸡鸣洛城里，禁门平旦开，冠盖纵横至，车骑四方来，夷世不可逢，贤君信爱才，一言分珪爵，片善辞蒿莱，岂伊白璧赐，将起黄金台，今君有何疾，临路独迟回。
梁何逊轻薄篇曰：长安美年少，重身轻万亿，柘弹随珠丸，白马黄金饰，相期百戏傍，去来三市侧，象床沓绣被，玉盘传绮食，倡女掩扇歌，小妇开帘织，相看独隐笑，见人还敛色。
梁张率远期篇，远期终不归，节华坐将变，谁将久离别，他乡且异县，浮云蔽重山，相望不可见。
梁庾成师远期篇曰：忆别春花飞，已见秋叶稀，泪粉羞明镜，愁带减宽衣，得书言未及，梦见道应归，坐使红颜歇，独掩青楼扉。
梁简文帝蜀道难曲曰：巫山七百里，巴水三回曲，笛声下复高，猿啼断还续。
梁刘孝威蜀道难篇曰：玉垒高无极，铜梁不可攀，双流迸巇道，九坂涩阳关，邓侯束马去，王生敛辔还，嵎山金碧有光辉，迁亭车马正轻肥，弥思王襃拥节去，复忆相如乘传归，君平子云寂不嗣，江汉英灵已信稀。
又行行游猎篇曰：之罘讲射所，上林娱猎场，倾飞具罾缴，材官命蹶张，高罝掩月兔，劲矢射天狼，蹶地不遑逸，排虚岂及翔。
又思归篇曰：胡地凭良马，怀骄负汉恩，甘泉烽火入，回中宫室燔，锦车劳远驾，绣衣疲屡奔，枥下严双骏，腰边垂两鞬，乘嶂无期限，归思安可言。
又公莫渡河篇曰：请公莫渡河，河广风威厉，墙偃落金乌，舟倾没犀枻，剑飞犹共水，魂沉理俱逝，君为川后臣，妾作江妃娣。
梁简文帝雁门太守歌曰：轻霜中夜下，黄叶晚辞枝，寒苦春难觉，边城秋易知，风急铃旗断，涂长铠马疲，少解孙吴法，家本幽并儿，非关买雁肉，徒劳皇甫规。
又曰：三月杨花合，四月麦秋初，幽州寒食罢，郑国采桑疏，便闻雁门戍，结束事戎车，寄语金闺妾，勿怨寒床虚。
齐谢朓鼓吹曲十首，元会曲曰：二仪启昌历，三朝应庆期，分阶赩组练，充庭罗翠旗，觞流白日下，吹谧景云滋，天仪穆藻殿，万宇庆皇基。
钧天曲曰：高宴皓天台，置酒迎风观，笙镛礼百神，锺石动云汉，瑶台宝瑟惊，绮席舞衣散，已庆明庭乐，谁想南风弹，入朝曲曰：江南佳丽地，金陵帝王州，飞甍夹驰道，垂杨荫御沟，凝笳翼高盖，叠鼓送行辀，献纳云台表，功名良可收。
从戎曲曰：选旅辞轘辕，弭节趋河源，日起霜戈照，风回连旗翻，寥唳清笳转，萧条边马烦，自勉辍耕原，征役去何言。
送远曲曰：北梁辞欢宴，南浦送佳人，方衢控龙马，平路骋朱轮，琼筵妙舞绝，桂席羽觞陈，一为清吹激，潺湲伤别神。
登山曲曰：天明开秀草，澜光媚碧隄，风荡翻湋乱，云行芳树低，暮春春服美，游驾蹑石梯。
汎水曲曰：玉霜霑翠草，金风鸣素枝，罢游平乐菀，汎鹢昆明池，羽旗散容裔，箫鼓吹参差，百年如流水，寸心宁共知。
梁沈约鼓吹曲十二首，汉第一曲朱辂，今第一曲木纪谢，齐［隋书音乐志齐下有谢字，此脱。］梁升也，木纪谢，炎运昌，民去癸，鼎归梁，轥五帝，轶三王，横四海，被八荒。
汉第二曲思悲翁，今第二曲贤首山，言圣主大破匈奴於刀［隋志作司。］部，肇王迹也，贤首山，险而峻，乘阻凭，临胡阵，骋奇谋，奋卒徒，断白马，塞飞孤，［乐府诗集二十作狐。］
汉第三曲艾如张，今第三曲桐柏山，言圣主收［隋志作牧。］司，王业弥彰也。桐柏山，淮之首，肇基帝迹，遂光区有，震边关，殪獯丑，农既欢，民惟阜。
汉第四曲上之回，今第四曲道亡，言东民［隋志作昏。］丧道，义师起樊邓也，道亡数极归永元，悠悠兆庶尽含冤，矫龙翰，自樊汉，率兹八百驱十乱，登我圣明由多难。
汉第五曲翁离，今第五曲抗［隋志作忱。］威，言破加湖，元勋建也，抗威授律命苍光，［疑当作兕。］言薄加湖灌秋水，资此威烈齐文轨。
汉第六曲战城南，今第六曲汉东流，言义师剋鲁山城也，汉东流，江之汭，逆徒蜂聚，旌旗纷仰蔽，震威灵，乘高骋锐，至仁解网，穷鸟入怀，因此龙跃，言登泰阶。
汉第七曲巫山高，今第七曲鹤楼峻，言平郢城，兵威无敌也，鹤楼峻，连翠微，薄言震，曜灵威，凶众稽颡，天不能违。
汉第八曲上陵，今第八曲昏主，言东昏致乱，圣主起义，平九江姑熟，大破朱崖，伐罪吊民也，昏主恣淫慝，皆曰自言盛，上仁矜亿兆，誓师为请命，既齐丹浦战。又符甲子辰，悠悠万姓民，於此睹阳春。
汉第九曲将进酒，今第九曲石首扃，言义师先平京邑四城，仍废昏主，定大事也，石首扃，北墉墐，新堞严，东垒峻，夫［乐府诗集作矢。］未飞，鼓方振，竞衔璧，并舆榇，翦廉恶，靡馀胤。
汉第十曲有所思，今第十曲期运集，言圣主膺箓受图，德盛化远也，期运集，惟皇膺宝符，龙跃清汉渚，凤起方城隅，讴歌共適夏，狱讼两违朱，二仪启佳祚，千载犹旦暮，无［乐府诗集作舞。］蹈流帝功，金石昭王度。
汉第十一曲芳树，今第十一曲於穆，言大梁阐运，君臣和乐，休祚方远也，於穆君臣，君臣和以肃，关王道，定天保，乐均灵囿，宴同在镐，前庭悬鼓锺，左右列笙镛，缨佩俯仰有则，备礼容。
汉第十二曲上雅，今第十二曲大梁，言梁德广运，仁化溥洽也，惟大梁开运，受箓膺图，天冠八极，带被五都。
齐王融巫山高曰：仿象巫山高，薄暮阳台曲，烟华乍卷舒，行芳时断续，无忘坐相望，秋风下庭绿。
梁元帝巫山高曰：巫山高不穷，回出荆门中，滩声下溅石，猿鸟上逐风，树杂山如画，林暗涧疑空，无因谢神女，一为出房笼。
梁范云巫山高曰：巫山高不极，白日隐光晖，蔼蔼朝云去，冥冥暮雨归，岩悬兽无迹，林暗鸟疑飞，枕席竟谁荐，相望徒依依。
梁沈约芳树曰：发萼九华隈，开跗露寒侧，氤氲非一香，参差多异色，夙昔寒飚举，摧残不可识，霜雪交横至，对之长叹息。
梁丘迟芳树曰：芳叶已漠漠，嘉实复离离，发景傍云屋，凝晖覆华池，轻蜂掇浮颖，弱鸟隐深枝，一朝容色茂，千春长不移。
魏文帝临高台行曰：临台行高高以轩，下有水清且寒，中有黄鹄往且翻，行为臣当尽忠，原令皇帝陛下三千岁，宜居此宫，鹄欲南游，雌不能随，我欲躬衔汝，口噤不能开，我欲负之，毛衣摧颓，五里一顾，六里徘徊。
齐谢朓临高台行曰：千里常思归，登台临绮翼，才见孤鸟还，未辨连山极，四面动清风，朝夜起寒色，谁知倦游者，嗟此故乡忆。
梁沈约临高台行曰：高台不望远，望远使人愁，连山无断续，河水复悠悠，所思爱何在，洛阳南陌头，可望不可至，何用解人忧。
梁王僧孺登高台曰：试出金华殿，聊登铜雀台，九路平如砥，千门洞已开，轩车映日过，箫管逐风来，若非邯郸美，便是洛阳才。
梁范云当对酒曰：对酒心自足，故人来共持，方悦罗襟解，谁念发成丝，迨余听歌日，及我倾樽时。
梁张率当对酒曰：对酒诚可乐，此酒复能醇，如华良可贵，似乳更非珍，谁能共迟暮，对酒惜芳辰，君歌尚未罢，却坐避梁尘。
梁柳惲独不见曰：芳草生未积，春花落如霰，出从张公子，还过赵飞燕，奉帚长信宫，谁知独不见。
梁元帝关山月曰：朝望清波道，夜上白登台，月中含桂树，流影自徘徊，寒沙逐风起，春花犯雪开，夜长无与晤，衣单谁为裁。
又陇头水歌曰：衔悲别陇头，关路漫悠悠，故乡迷远近，征人分去留，沙飞晓成幕，海气旦如楼，欲识秦川处，陇水向东流。
梁刘孝威横吹曲陇头流水诗曰：从军戍陇头，陇水带沙流，时观胡骑饮，常为汉国羞，衅妻成两剑，杀子祠双钩，顿取楼兰颈，就解郅支裘，勿令如李广，功遂不封侯。
梁简文帝洛阳道诗曰：洛阳佳丽所，大道满春光，游童时挟弹，蚕妾始提筐，金鞍照龙马，罗袖拂春桑，王车争晓入，潘［原讹满，据冯校本改。］果溢高箱。
梁元帝洛阳道诗曰：洛阳开大道，城北达城西，青槐随幔拂，绿柳逐风低，玉珂鸣战马，金爪斗场鸡，桑萎日行暮，多逢秦氏妻。
梁元帝长安路曰：前登灞陵岸，还瞻渭水流，城形类南斗，桥势似牵牛，飞轩与良驷，宝剑杂轻裘，经过狭邪里，日暮且淹留。
梁庾肩吾长安路诗曰：桂宫延複道，黄山开广路，远听平陵锺，遥识新丰树，日落唱歌还，尘飞车马度。
宋鲍昭代淮南王曰：淮南王，好长生，服药炼气读仙经，琉璃药碗牙作盘，金鼎玉匕合神丹，合神丹，赐紫房，紫房采女弄明珰，朱城九围外，［玉台新咏九作朱城九门门九开，此有脱文。］原逐明月入君怀，入君怀，结君珮，怨君恨君恃君爱。
宋吴迈远阳春曲诗曰：绿树摇云光，春城起风色，佳人爱华景，流靡园塘侧，宋玉歌阳春，巴人长叹息，生重爱惠轻，私自怜何极。
又长离别诗曰：生离不可闻，况复长相思，如何与君别，当我盛年时，蕙华每摇荡，妾心空自持。
又长相思诗曰：晨有远道客，依依造门端，人马风尘色，知从关塞还，烦君尺锦书，寸心从此殚，道妾长憔悴，无复歌笑颜，栏隐千霜树，庭枯十年兰，经春不举袖，秋落宁复看。
梁张率长相思诗曰：长相思，久离别，美人之远如雨绝，独延伫，心中结，望云去去远，望鸟飞飞灭，长相思，久别离，所思所在若天垂，郁郁相望不得知，玉阶月夕映，罗帷风夜吹，长思不能寝，坐望天河移。
梁简文帝乌栖曲曰：芙蓉作船丝作纟乍，北斗横天月将落，采桑渡头碍黄河，郎今欲度畏风波。
又曰：浮云似帐月如钩，那能夜夜南陌游，宜城投酒今行熟，停鞍系马暂栖宿。
又曰：青牛丹毂七香车，可怜今夜宿娼家，娼家高树乌欲栖，罗帷翠帐向君低。
又曰：织成屏风银屈膝，朱唇玉面灯前出，相看气息望君怜，谁能含羞不自前。
梁元帝乌栖曲曰：沙棠作船桂为楫，夜渡江南采莲叶，复值西施新浣纱，共汎江干瞻月华。
又曰：月华似璧星如珮，流影澄明玉堂内，邯郸九投朝始成，金卮银碗共君倾。
又曰：交龙成锦斗凤纹，芙蓉为带石榴裙，日下城南两相望，月没参横掩罗帐。
又曰：七彩随珠九华玉，蛱蝶为歌明星曲，兰房椒閤夜方开，那知步步香风逐。
梁萧子显乌栖曲曰：浓黛轻红点花色，还欲令人不相识，金壶夜永谁能过，莫持奢用比悬河。
又曰：芳树归飞聚俦匹，犹有残光半山日，莫惮褰裳不相求，汉皋游女习风流。
梁简文帝龙笛曲曰：江真弄真态，翔凤阳春台，同去复同来。
梁柳惲江南曲曰：汀洲采白蘋，日落江南春，洞庭有归客，潇湘逢故人，故人久不返，春华复应晚，不道新知乐，空言行路远。
梁吴筠携手曲曰：艳裔阳之春，携手清洛滨，鸡鸣上林苑，薄暮小平津，长裾扫白日，广袖带芳尘，故友一如此，新知讵忆人。
梁沈约夜夜曲曰：河汉纵复横，北斗横复直，星汉空如此，宁知心所忆，孤灯暧不明，寒机犹更织，零涕向谁道，鸡鸣徒叹息。
梁江洪渌［原作绿，据冯校本改。］水曲曰：潺湲复皎洁，轻鲜尚可悦，横使有情禽，照影遂孤绝。
又曰：尘客不忍饰，临池思客归，谁知取渌水，无趣浣罗衣。
又秋风曲曰：光拂连云台，罢入迎銮殿，已折池中荷，复驰檐里燕。
又胡笳曲曰：藏器欲邀时，年来不相让，红颜征戍儿，白首边城将。
又曰：落日惨无光，临河独饮马，瑟飒夕风高，联翩雁飞下。
宋吴迈远秋风曲曰：寒乡无异服，衣毡代文练，月月望君归，年年不解线，荆杨早春和，幽冀犹霜霰，地寒妾已知，南心君不见。
又胡笳曲曰：轻命重意气，古来岂但今，缓颊献一说，扬眉受千金，边风落寒草，鸣笳坠飞禽，越情结楚思，汉耳听胡音，既怀离俗伤，复悲朝光侵，日当故乡没，遥见浮云阴。
梁吴筠秦王卷衣曲曰：咸阳春草芳，秦帝卷衣裳，玉检茱萸匣，金泥苏合香。须臾朝宴罢，持此赠华阳。
梁刘孝绰赋得乌夜啼诗曰：鹍弦且辍弄，鹤操暂停挥，别有啼乌曲，东西各自飞，倡人怨独守，荡子犹未归，忽闻生离唱，中夜泣罗衣，周庾信乌夜啼曲曰：促柱繁弦非子夜，歌声舞态异前溪，御史府中何处宿，洛阳城头那得栖，弹琴蜀郡卓家女，织锦秦川窦氏妻，讵不自惊长泪落，到道啼乌恒夜啼。
又曰：桂树悬知远，风竿讵肯低，独来明月夜，孤情犹未栖，虎贲谁见惜，御史讵相携，虽言入弦管，终是曲中啼。
晋石崇明君辞曰：王明君者，本为王昭君，以触文帝讳改之，匈奴盛，请婚於汉，元帝以明君配焉，昔公主嫁乌孙，令琵琶马上作乐，以慰其道路之思，其送明君，亦必尔也，诗曰：我本汉家子，将適单于庭，辞诀未及终，前驱已抗旌，仆御涕流离，辕马悲且鸣，行行日已远，遂造匈奴城，延我於穹庐，加我阏氏名，杀身良不易，默默以苟生，原假飞鸿翼，弃［《文选》二十七作乘。］之以遐征，昔为匣中琴，今为粪上英，朝华不足欢，甘与秋草并，传语后世人，远嫁难为情。
梁沈约昭君辞曰：朝发披香殿，夕济汾阴河，於兹怀九折，自此敛双蛾，霑妆如湛露，绕脸状流波，日见奔沙起，稍觉转蓬多，唯有三五夜，明月暂经过。
魏陈王曹植箜篌引曰：置酒高殿上，亲友从我游，中厨辨丰膳，烹羊宰肥牛，秦筝何慷恺，齐瑟和且柔，阳阿奏妙舞，京洛出名讴，乐饮过三爵，缓带倾庶羞，主称千金寿，宾奉万年酬，惊风飘白日，光景驰西流，盛时不再来，百年忽我忧，生存华屋处，零落归山丘。
晋石崇思归引曰：思归引，归河阳，假余翼，鸿鹤高飞翔，经芸阜，济河梁，望我旧馆心悦康，清渠缴，鱼彷徨，雁惊溯波群相将，终日周览乐无方，登云阁，列姬姜，拊丝竹，叩宫商，宴华池，酌玉觞。
梁简文帝江南曲曰：阳春路，时使佳人度，枝中水上春并归，长杨扫地桃花飞，清风吹人光照衣，光照衣，景将夕，掷黄金，留上客。
梁沈约江南行阳春曲曰：杨柳至地燕差池，缄情忍思落容仪，弦伤曲怨心自知，心自知，人不见，动罗裙，拂珠殿。
朝云曲曰：阳台氛氲多异色，巫山高高上无极，云来雨去长不息，长不息，梦来游，经万世，度千秋。
梁简文帝悲楚妃叹曰：闺闲漏永永，漏长宵寂寂，草萤飞夜户，丝虫绕秋壁，薄笑未为欣，微叹还成戚，金簪鬓下垂，玉箸衣前滴。
宋孝武帝夜听妓诗曰：寒夜起声管，促席引灵寄，深心属悲弦，远情逐流吹，劳衿凭苦辰，谁谓怀忘易。
梁简文帝听夜妓诗曰：合欢蠲忿叶，萱草忘忧条，何如明月夜，流风拂舞腰，朱唇随吹尽，玉钏逐弦摇，留宾惜残弄，负态动馀娇。
梁元帝春夜看妓诗曰：蛾眉渐成光，燕姬戏小堂，胡舞开春閤，铃盘出步廊，起龙调节奏，却凤点笙篁，树交临舞席，荷生夹妓行，竹密无分影，花疏有异香，举杯聊转笑，叹兹乐未央。
梁何逊咏妓诗曰：管随罗荐合，丝惊雪袖迟，逐唱回纤手，听曲动蛾眉，凝情顾眄堕，微睇讬含辞，日暮留佳客，相看爱此时。
周庾信看妓诗曰：绿珠歌扇薄，飞燕舞袖长，琴曲随流水，箫声逐凤皇，细茝缠锺板，圆花钉鼓床，悬知曲不误，无事顾周郎。
陈刘删侯司空第山园咏妓诗曰：石家金谷妓，妆罢出兰闺，看花争欲笑，闻瑟似能啼，山边歌落日，池上舞前溪，持人当桃李，无处不成蹊。
陈阴铿侯司空第山园咏妓诗曰：佳人遍绮席，妙曲动鹍弦，楼似阳台上，池如洛水边，莺啼歌扇后，花落舞衫前，翠柳将斜日，俱照晚妆鲜。
陈萧琳隔壁听妓诗曰：徒闻弦管切，不见舞腰回，唯有歌梁共，尘飞一半来。
隋卢思道夜闻邻妓诗曰：娼楼对三道，吹台临九重，笙随山上鹤，笛奏水中龙，谁能暂眉各，［句有讹。］解珮一相从。
【论】晋阮籍乐论曰：昔者圣人之作乐也，将以顺天地之性，体万物之生也，故定天地八方之音，以迎阴阳八风之声，故律吕协则阴阳和，音声適而万物类，奏之圆丘，而天神下降，肆之方岳，而地祇上应，天地合其德，则万物合其生，刑赏不用而民自安，车服旌旗，宫室饮食，礼之具也，锺磬鞞鼓琴瑟，乐之器也，礼逾其制则尊卑乖，乐失其序则亲疏乱，礼定其众，乐平其心，礼治其外，乐化其内，故清庙之歌，咏成功之绩，宾飨之诗，称礼让之则，百姓化其善，异俗服其德也。


大司马司徒司空仪同特进
◇大司马
韦昭辩《释名》曰：大司马，司马，武也，大，总武事也，大司马掌军，古者兵车一车四马，故以马名官。
《春秋运斗枢》曰：黄帝与大司马容光，观凤衔图，置黄帝前。
《尚书》曰：司马掌邦政，统六师，平邦国。
《周官》曰：大司马之职，掌以九伐之法，正邦国。
《毛诗》曰：祈父，予王之爪牙。
《管子》曰：凉风至，白露下，天子命左右司马，全组甲，励士众。
《汉书》：百官表曰：武帝元狩四年，初置大司马，以冠军印绶置官属，成帝绥和元年，赐大司马金印绶，置官属，禄比丞相。
《东观汉记》曰：今以平狄将军孙咸，行大司马事，以名应谶。
王隐《晋书》曰：石苞，泰始之初，拜大司马，旧参军於都督无敬，故孙楚抗衡於苞，苞以楚傲，更相表理，参军有敬，自楚始也。
《晋中兴书》曰：王猛少贫贱，鬻畚为事，尝至洛阳货畚，有人於市贵买其畚，云家近在此，可随我取直，随去，忽至深山，此人曰：且住，当先启道君，须臾猛进，见一公踞胡床，头白，将从十许人，有一人引猛，云大司马公可进，猛因拜老公，公曰：王公何缘拜，即十倍售畚直，发人送猛出山，既出顾视，乃嵩高山也。
《博物志》曰：太公望为灌坛令，文王梦见妇人当道哭，问其故，曰：吾泰山之神也，嫁为西海妇，灌坛今当吾道，不得作风雨，梦觉，召太公，是日果疾风暴雨，文王乃拜太公为大司马。
晋公卿礼秩曰：司马，大台兵官也，魏氏大司马大将军各自为官，在三司上，晋以石苞为大司马，次三司下。
齐职官仪曰：大司马品第一，秩二千石，金章紫绶，武冠，绛佩［太平御览二百零九佩字无］朝服，佩山玄玉，其在少昊，则雎鸠氏之任，颛顼以司马主火，尧命羲叔为司马，夏官也，虞夏二代，以司马夏官，弃居其职，周成王以毕公高为司马，楚汉之际，曹无咎周殷，始居其职。
【诔】后汉杜笃大司马吴汉诔曰：笃以为尧隆稷契，舜嘉皋陶，伊尹佐殷，吕尚翼周，若此五臣，功无与畴，今汉吴公，追而六之，乃作诔曰：朝失鲠臣，国丧牙爪，天子愍悼，中宫咨嗟，四方残暴，公不征兹，征兹海内，公其攸平，泯泯群黎，赖公以宁，勋业既崇，持盈守虚，功成即退，挹而损诸，死而不朽，名勒丹书，功著金石，与日月俱。
魏陈王曹植大司马曹休诔曰：於穆公侯，魏之宗室，明德继踵，弈世纯粹，阐弘汎爱，仁以接物，艺以为华，体兹亮实，年没弱冠，志在雄英，高揖名师，发言有章，东夏翕然，称曰龙光，贫而无怨，孔以为难，嗟我公侯，屡空是安，不耽世禄，亲悦为懽，好彼蓬枢，甘此瓢箪，味道忘忧，逾宪超颜，矫矫公侯，不桡其厄，呵叱三军，躬奋雄戟，足蹴白刃，手接飞镝，终弭淮南，保我疆埸。
晋陆机吴大司马陆抗诔曰：我公承轨，高风肃迈，明德继体，徽旨弈世，昭德伊何，克俊克仁，德周能事，体合机神，礼交徒候，敬睦白屋，踧踖曲躬，吐食挥沐，爰及鳏寡，赈此惸独，孚厥惠心，脱骖分禄，乃命我公，诞作元辅，位表百辟，名茂群后，因是荆人，造我宁宇，备物典策，玉冠及斧，龙旂飞藻，灵鼓树羽，质文殊涂，百异行彻，人玩其华，鲜识其实，於穆我公，因心则哲，经纶至道，终始自结，德与行满，英与言溢。
【章】梁简文帝为南平王拜大司马章曰：臣度连宸萼，地寔璿跗，王业权舆，夙奉缔构，爰颁卢绾，同赞密谋，豫均邓禹，俱奉明诏，故抟飞九万，实假扶摇之力，冲天百尺，无俟剞劂之劳。
◇司徒
《尚书》曰：百姓不亲，五品不逊，汝作司徒，敬敷五教，在宽。
又曰：司徒掌邦教，敷五典，扰兆民。
《周官》曰：大司徒，以土圭之法测土深，日至之景，尺有五寸，谓之地中，天地之所合，四时之所交也，风雨之所会，阴阳之所和也，然则百物阜安，乃建王国焉。
《礼记》曰：司徒修六礼，以节民性，明七教，以兴民德，齐八政以防淫，一道德以同俗，养老以致孝。
《毛诗》曰：缁衣，美武功［诗郑风作公。］也，以明有国善善之功，管子曰：昔者黄帝得祝融，辨南方，故使为司徒。
《东观汉记》曰：袁安为司徒，每朝会，忧念王室，未尝不流涕。
又曰：郭丹为司徒，在朝名清廉公正。
《续汉书》曰：司徒公一人，掌人民事，凡教民孝悌逊顺谨俭，养生送死，事则议其制，建其度，凡四方民事功课，岁尽，则奏其殿最而行赏罚，凡郊祀之事，尝省牲视濯。
谢承《后汉书》曰：刘宠为司徒，卧粗布被。
蔡邕锺鼎铭序曰：惟建宁四年三月，进公登于玉堂前庭，乃制诏曰：其以司空乔玄为司徒，公拜稽首，三让，然后受命。
《典略》曰：契为司徒，百姓和亲，夔主宾客，远人毕至。
《九州春秋》曰：灵帝卖官，崔烈入钱五百万，以买司徒，烈子均，亦有世名，烈问曰：吾作三公，天下论何如，均曰：大人少有高名，不谓不当为公，但海内嫌铜臭尔。
《吴录》曰：丁固为司徒，初为尚书，梦松出其腹，谓人曰：松字十八公，后十八年，吾其公乎，遂如梦。
王隐《晋书》曰：魏舒为司徒，年过致仕，有谦谦意，而无居宅，乃渐以俸秩馀为第一所，九年正月，朝会罢，送还家，奉送章绶。
又曰：武帝以山涛为司徒，频让不许，涛出，径归家，左丞白襃，奏涛违诏，诏杖襃五十。
又曰：王戎代王浑为司徒，高选长史西曹掾，委任责成，形状短陋，而目明澈。威仪不足，常乘马轝，无日不出，以象牙筭昼夜筭计家财，远及田牧，性又俭，不能善自奉养，饮食通财不外出，天下之人谓之膏肓之病。
《晋中兴书》曰：刘隗从兄畴，字王乔，有重名，司空蔡谟每叹曰：若使刘王乔得南渡，司徒公之美选也。
又曰：蔡谟让司徒，孝帝临轩，自平旦至日中，使者十馀反，而谟不至，孝帝时年八岁，甚怒之极，问左右曰：所召何以不至，今来临轩，何时当竟，皇太后诏曰：必不来者，宜罢朝，中军殷浩奏曰：免吏部尚书江彪官，於是公卿奏送谟廷尉，以正刑书，谟惧，率子弟，素服诣阙，到廷尉待罪，诏可依旧制，免为庶人。
齐职仪曰：司徒，品秩冠服同丞相，郊庙服冕同太尉，汉哀帝从朱博议，始置三司，改丞相为大司徒，以孔光为之，魏以华歆为司徒。
江氏家传曰：江统，字应元，时太傅从事中郎庾子嵩，以风韵见重，亦并雅敬君德，庾中郎每云，当今可以居司徒，充民望者，江生其人也。
【箴】汉崔骃司徒箴曰：天监在下，仁德是哀，乃立司徒，乱兹蒸黎，茫茫庶域，率土祁祁，民具尔瞻，四方是维，乾乾夕惕，靡怠靡违，恪恭尔职，以勤王机，敬敷五教，九德咸事，啬民用章，黔萌是富。
【碑】宋傅亮司徒刘穆之碑曰：公讳穆之，字道和，彭城人也，公膺陶钧之秀范，该生民之上操，三变肇於弱容，九德充於初迪，文明在中，柔顺畅於事业，敬以直内，义让洽於州党，时元凶窜遁，拥据荆沔，乘舆播幸，越蹈九江，公率先群后，电发川湄，奖怀本之众，励思奋之士，桓谦籍累叶之资，徐覆忸骤胜之锋，习乱之徒，若猬毛而起，内怀根本之虞，外通首尾之势，公灵武独运，奇谟内湛，鞠旅陈众，视险若夷，飞云西溯，则水截鲸鲵，乘辕东指，则陆殪长蛇，回累棋之危，成维山之固，丰功茂勋，大造於王室，淳风懿化，永结於荆南，铭曰：二仪发挥，川岳协灵，外恢温雅，内镜文明，怀仁履顺，蕴义居贞，煌煌衮衣，礼亦隆止，翼翼素心，亮终如始，夷情升降，一色愠喜，训俭於物，复礼于己。
【墓志】后魏温子昇司徒元树墓志铭曰：昔枢电降祥，姬水成业，握八符以驭世，膺五命以会昌，钦明格於上下，光宅被於宇宙，卜年永久，历世遐长，有文王之孙子，启周公之苗裔，积善所及，踵武称贤，每以辛李为言，恒持韩白自许，殚百虑之一致，尽能事於生民，而苍苍在上，义归无厚，徒有东平避世之意，空怀北海自晦之情，疾非逢雾，终异启手，铭曰：明允笃诚，发於岐嶷，未镂已雕，不扶而直，脩礼以耕，强学为殖，孔既叹鲁，庄亦吟越，况以度思，有怀明发，翻然高举，归于魏阙，长路未穷，朝光已没。
又司徒祖莹墓志曰：自天命生商，王居徙亳，源流毖远，枝叶繁华，祖德润於身，声高邦国，父行成於己，名重京师，公锺美多福，资神积善，器局闲灵，志识开悟，口含碧鸡之辩，手握雕龙之声，门有善业，家传庆灵，砺金成器，相遗满籝，琢玉为宝，待价联城，匪直也人，实惟有道，言折秋毫，辞连春藻。
梁沈约为司徒谢朏墓志铭曰：岳神昔降，和气今锺，以彼天爵，郁为人龙，崇墓往峻，世德今重，汉车作传，灵位攸待，我君应符，非公莫宰，华衮既袭，轻萝自改，形虽庙堂，心犹江海，经邦已备，皇情回属，素騑辍柳，玄云罢曲。
【诔】后汉张衡司徒吕公诔曰：昔吕皇祖，帝交之绪，伯夷秩唐，唐宗允叙。四岳在虞，傅土佐禹，克厌帝心，姓姜氏吕，登是南邦，以家以处，降及于周，穆侯作辅，寡于九族，九族用宁，登受八命，衮职靡倾，黄耳金铉，公餗以盈，绰兮其冤，曒兮其清，既明且哲，式保令名，斿旍从风，驷牡超骧，去此宁宇，归于幽堂，玄室冥冥，脩夜弥长。
梁简文帝司徒始兴忠武王诔曰：皇源地阐，帝业天维，於穆忠武，光国之基，爰自弱龄，英明播越，玉润冰鲜，山静云发，帝曰尔谐，佥议彼属，推毂两江，建旗三蜀，将旋上国，恋结四民，三鳣表服，二鹿随轮，方变正衮，永范时规，天弗报善，哲人其萎，响哀挽於北邙，去承明而不入，望参差之旒影，听潺湲之雨泣。
【章】宋谢庄北中郎新安王拜司徒章曰：不惟震施罔匮，鸿庆方稠，燮调之重，遂臻非据，智小谋大，周家兴规，少阳微暄，有鉴前史，辨其动植，布其安扰，以倡九牧，阜成王教，岂臣眇末，所能克荷。
又为北中郎将谢兼司徒章曰：臣闻燮理阴阳，寅亮天地，弗惟其官，无人则阙，司徒掌敷五典，职扰兆民，岂悟乾灵罔匮，光渥方阐，不次之任，殊绝藩岳，岂可权尸三事，假备六符，惭震周回，顾步交悸。
【表】吴筠杨州建安王让知司徒表曰：臣闻玄黄之马，事绝於衔镳，蟠朽之材，饰乖於丹漆，何则，千里之志已穷，万乘之器无取，远物遂身，於焉在譬。
后魏温子昇为司徒高敖曹谢表曰：委水横流，群龙交战，徒悲道丧，空怀主辱，虽复见义援戈，临危奋剑，顾惭后衄，终谢先鞭，事等泣河，无救三川之竭，有类忧天，岂支四极之坏。
北齐邢子才为潘司徒乐让表曰：武皇帝运属继元，事深微禹，摧蚩尤之阵，破寻邑之师，义开金石，理勖庸骀，遂日奉羁勒，有事风尘，徒备鸟背之毛，曾无马箠之力。
◇司空
《春秋元命包》曰：危东六星，两两而比，曰司空，主水。
《尚书》曰：佥曰：伯禹作司空，帝曰：俞，咨禹，汝平水土，惟时懋哉。
又曰：司空掌邦土，居四民，时地利。
《礼记》曰：司空执度，度地以居民，量地远近，兴事任力。
尚书刑德放曰：禹长於地理，水泉九州，得括象图，故尧以为司空。
《家语》曰：孔子初仕为中都宰，二年，定公以为司空，乃别五土之性，而物其所生之宜，咸得厥所。
《汉书》曰：御史大夫，秦官，副丞相，成帝绥和九年，更名大司空，禄比丞相。
《东观汉记》曰：杜林代张纯为大司空，务於无为，弟五伦为司空，奉公不挠，言事无所依违。
《续汉书》曰：张奋为司空，时岁灾旱，祈雨不应，乃上表，即时引见，复口陈时政之宜，帝召太尉司徒，幸洛阳狱，录囚徒，大雨三日。
又曰：王梁，字君严，赤伏符曰：王梁作玄武，玄武水神，大司空水土之官也，於是拜梁为大司空。
袁宏汉纪曰：弟五伦为司空，有人与伦千里马者，伦虽不取，每三公有所选举，伦心不忘也，然亦终不用。
华峤《后汉书》曰：伏恭为太仆，帝临辟雍，於行礼中，拜恭为司空，儒者以为荣。
《魏志》曰：徐邈拜司空，叹曰：三公论道之官，无其人则阙，岂可以老病忝之哉，固辞不受。
《典略》曰：禹为司空，披九山，通九泽，决九川，定九州，使各以其职来贡。
《华阳国志》曰：赵瑶，字元珪，自扶风太守来之郡，司空张温谓曰：弟五伦［《太平御览》二百零八作伯，此讹。］鱼从蜀郡为司空，今扫吾第，以待足下。
荀氏家传曰：荀爽，字德明，董卓徵公，公到府三日，策拜司空，起岩穴九十五日，而为台司，世人号曰白衣登三公。
《晋中兴书》曰：陆玩，字士瑶，王导郄鉴庾亮相继殂，朝野忧惧，咸以为三良既没，国基坠矣，於是迁玩侍中司空，给羽林四十人，玩比陈让，不听，既拜，叹息谓宾客曰：以我为三公，是天下无人也，谈者以为知言。
齐职仪曰：司空，品秩冠服同太宰，舜以禹为司空，成王以毛公为司空，宋以武公之讳，改司空为司城，楚改司空为莫敖，秦置御史大夫，省司空。
【赞】魏杨脩司空荀爽述赞曰：生应正性，体含中和，笃诚宣於初言，明允朗於始察，是以在童龀而显奇，渐一纪则布名，顷幼［疑当作项他。］之可师，甘罗之少者，何以逾公之性量乎，砥心六经，探索道奥，瞻乾坤而知阴阳之极，载而集之，独说十万馀言，士林景附，群英式慕，由毛羽之宗鹏鸾，众山之仰五岳也，昔楚思叔敖而作歌，郑讴子产而兴叹，瞻望弗及，作词告思，词曰：爰在大汉，挺荀作贞，其德允明，诞发幼龄，行蠲体絜，如玉之莹，确乎其志，乃励乃清，遂陟司空，天子是毗，惟君之德，朋僚所咨，清水平土，茂哉是力，将混六合，绳以正直，散以礼乐，夙以道德。
晋孙绰贺司空脩［《初学记》十一作循。］像赞曰：公应天纵之德，系命世之期，质与荆玉参贞，鉴与南金等照，若其好学之性，不劝而成，弱不珍玩，雅好博古，慨洙泗之邈远，悼礼乐之不举，於是覃思深讲，锐精幽赞，虽齐孝之归孟轲，汉王之宗仲舒，无以加焉，赞曰：思文公侯，诞保休祥，素质玉絜，华藻金章，总角韫德，被褐韬光，自昔丧乱，征鼓日震，礼乐藏器，诗书蒙尘，哲人遐慨，垂幕澄神，仰观洙泗，扬波绝津，方曜金铉，协赞衡机，旻天不吊，曾不慭遗，搢绅颓范，皇德莫毗，公之云徂，华裔同悲。
【箴】汉杨雄司空箴曰：昔彼坤灵，并天作合，分制五服，尽为万国，乃立地官，空惟是职，烈烈俊乂，翼翼王臣，臣当其官，官当其人，九一之政，七赋以均。
【铭】后汉蔡邕东海铭曰：桥玄为司空公，越在先民，毗佐天子，罔不著其股肱，毕其思心，式率天行，式昭德音。
【表】宋谢庄东海王让司空表曰：臣侧观前载，与窥洪典，三事之授，惟帝其难，臣乘少籍长久，分逾涯量，出满入泰，每究荣光，不悟乾烛方远，义路同遗，下参弘化，上尸燮理，自非德仞具瞻，声湛民咏，未有妄臻此泽，空集兹灵，齐孔稚珪为王敬则让司空表曰：故李通豪赡，以亲宠登司，王基才勇，与声华入选，先帝擢臣以荣华，陛下伸臣以富贵，遂得北带五州，东跨六郡，内亚三鼎，外齐四岳，蝉佩之映，则左右交晖，龟组之华，则纵横吐耀，轻轮徐动，则剑骑如云，飞盖暂停，则歌锺成列，摐金龙吹郁其前，鸣笳凤管叠其后，邓禹若不遭汉光，则南阳之掾吏，微臣若不逢明圣，则孤城之式客，岂可加以正台之席，登以论道之寄，启黄扉而燮五纬，蹑青帷而调四序。
梁刘孝仪为临川王解司空表曰：臣以庸薄，谬窃隆重，职班三事，任总六条，衣衮坐槐，既阙论道，驰传憩棠，尤惭为政，而俯司土地，仰燮阴阳，栋桡之讥已彰，愆伏之咎爰著，今水沴乃作，旱魃为灾，山无薈蔚，云成烟火，陛下曲私，未垂策免，臣职是当，逃责，［《太平御览》二百零八作於何逃责。］乞降兹台步，协此天人。
梁江淹为齐高帝让司空表曰：臣闻日发星回，昊天无以爽其节，山盈川冲，厚地不能亏其度，陛下停若镜之明，流如云之暧，方求士於版岩，宜思贤於蜀肆。
又北齐邢子才为司空景让表曰：属平分广施，造物多品，长短入用，小大见收，连采台阶，堪均鼎足，昨见谪见垂象，灾起潜伏，此之为累，非直微躬。
【碑】后汉蔡邕司空袁逢碑曰：凡所临君，明而先觉，故能教不肃而化成，政不严而事治，其惠和也晏晏然，其博大也洋洋焉，信可谓兼三才而该刚柔，无射於人斯矣，铭曰：天鉴有汉，赐兹世辅，显允厥德，昭胤休序，峨峨雍宫，礼乐备举，穆穆天子，孝敬允叙，降拜屏著，奉馈西序，威仪聿脩，化溢区宇，乃尹京邑，总齐禁旅。
又为司空房桢碑铭曰：公言非法度，不出於口，行非至公，不萌於心，治身则伯夷之洁也，俭啬则季文之约也，尽忠则史鱼之直也，刚平则山甫之励也，总兹四德，式是百辟，夙夜匪懈，以事一人，枉丝发，树私恩，不为也，讨无礼，当彊御，弗避也，是以功隆名显，在世孤特，不获恺悌宽厚之誉，享年垂老，至于积世，门无立车，堂无宴客，衣不变裁，食不兼味，虽易之贞厉，诗之羔羊，无以加也，明明在公，寔惟房后，诞应正德，式作汉辅，邪慝是仇，直亮是与，刚则不吐，柔则不茹，媚兹天子，以靖［原讹请，据冯校本改。］土宇。
晋潘岳司空郑衮碑曰：陈谟台阶，翼和鼎实，显绩成于台省，清风畅于所莅，故能老安少怀，远至迩亲，凡厥搢绅之士，所以挹酌洪流，含咀英芳者，犹旱苗之仰膏雨，湛露之晞朝阳也，铭曰：於铄元侯，则天垂象，弘操岳峻，宇量深广，允恭克让，宣哲清朗，有始有卒，可大可久，言由忠信，行履孝友，光光金貂，再冠其首，赫赫皇符，仍拆其部，义格皇穹，德冠群后，清风显烈，没而不朽。
晋孙绰庾司空冰碑曰：君喻嵩岩之玄精，挹清濑之洁流，贞质谋於白珪，明操励於南金，虽名器未极，而任尽臣道，正身提衡，钤括百揆，知无不为，谋必鲜过，端委待旦，则有心宣孟，以约训俭，则拟议季文，君平恒无私，己谦寡欲，当世之所难，於君易之矣，於是慨然远览，量己而退，高挹帷幕，投迹藩屏，夫良玉以经焚不渝，故其贞可贵，竹柏以蒙霜保荣，故见殊列树，治而不乱者有矣，未有乱而弥治者也，考终以证始，即事以徵心，少长能一其度，贵贱不二其道，文康之雅量，於是乎弘著矣，铭曰：洋洋俊颍，岩岩神嵩，流涤淳气，颇扇祥风，笃生公侯，情灵德充，临川拟洁，仰华思崇，履险思夷，处满思冲，方恢远猷，皇极是赞，繁霜夏被，脩梧摧幹，人之云徂，朝野咸叹，仪形永戢，光风长焕，梁刘孝绰司空安成康王碑铭曰：昔者重华文命，并胄高阳之苗，丰邑舂陵，俱纂帝尧之绪，而虞夏革运，姚姒之姓已分，高光再兴，大汉之名无改，如我皇家，梁齐代建，异文叔之绍开，起自王族，非伯禹之更姓，公则本枝别幹，诞自河岳，五百之期，实膺命世，卜商有问，是谓色难，承志望颜，在公斯易，至如文琰之对食馀，幼权之言爵里，卫子之朗月映山，杜生之凝脂点漆，惟公具美，历驾前修，峨峨焉非岳陵之所至，浩浩焉总江汉而为长，故能击水三千，抟风九万，排天关而俯眡，掩浮云而上征，皇帝甄名挺圣，河洛有徵，握衡含枢，奄一时夏，利建藩屏，固叶深根，郕霍酆郇，方周启祚，封公为安成王，食邑二千户，允同卫叔，赐宝器於商郊，殊异应侯，戏桐珪於汾水，乃公为平西将军荆州刺史，楚之对齐，屈完引城池之固，荆之比宋，墨翟陈辇路之殊，品金作贡，不异淮海，珠玑犀象。又无求於晋国，况以云梦九百之宏侈，章华三休之巨丽，公御烦以寡，居高而降，执冲虚之道，无矜满之情，其为政也，庄敬足以范物，慈惠足以庇民，刚毅足以威暴，清贞足以励俗，天鉴十七年薨，春秋四十有五，凡我庶民，窃亲高义，况复祗承帝命，来仕王家，兔园晚春，叨从者之赐，高唐暮天，而奉作赋之私，常惧庆云之惠不酬，而摇落奄至，岂谓经尘之效莫展，而峻极先颓，思所以立言贞石，贻厥长世，铭曰：昔在文韶，五贤二圣，汉藩魏屏，微风不竞，於赫我梁，德符姬姓，康王康叔，异时同盛，爰自妙年，令问不已，一孝一悌，寔光行始，义府文场，词人髦士，波澜莫际，墙仞难窥，用兹先觉，导此后知，德大心小，居高志卑，再握不倦，三吐忘疲，飞龙在天，肇基宛渎，地犹小胏，民同世复，皇情睠正，属难推毂，允矣宗英，移藩改牧，谁谓路永，江汉已浮，彼苍不惠，遽反成周，川回溯舳，涂引归旒。
【墓志】宋谢庄司空何尚之墓志曰：远源长澜，自晋徂韩，潜川韬玉，霍岫腾鸾，处华民瞻，出光帝难，寂寞寿仁，茫昧报施，调於饪归，经难褰寄，晻暎留芳，烟煴作义。
陈徐陵司空章昭达墓志铭曰：周原膴々，佳气葱葱，王业攸兴，帝图斯盛，在昔光武佐命，邻县者邓侯，高祖元臣，同郡者萧相，公台辅之量，便著绮纨，瑚琏之姿，无待雕琢，起家为东宫直前，所奉之君，则梁简文皇帝，既而黑山巨盗，凭陵上国，白水彊胡，虔刘中夏，公倾其产业，慕是骁雄，思报皇储，累歼鲸寇，属幽［本集作豳。］风有象，代邸方降，搜荆楚之英才，资班输之妙略，百楼忽起，登云霄而俯临，万弩俱张，随雷霆而并震，扬兵於九天之上，决胜於千里之中，殪彼群凶，皆无旋踵，陈宝应至怀反叛，客引周迪，资其食力，更事窥窬，公奉诏崇朝，饮冰将力，前茅后劲，步骤奔驰，仍向瓯闽，殄其巢窟，若夫鸣蛇之洞，深谷隐於苍天，飞猿之岭，乔树参於云日，宜越艇而登峤，蒙燕犀而涉江，威武纷纭，震山风海，於是咸俘伪帅，悉据高墉，爰洎沧溟，莫不惩乂，既而齐人无信，将谋郢藩，斗舰戈舡，窥江淹汉，公才闻羽檄，遽禀师期，驰袭荆郧，应时烧荡，方欲宣威陇汧，大讨梁华，属上将之韬光，逢中台之掩曜，大建三年，薨於军幕，尔乃青乌相墓，白鹡标坟，林有逃车，树同华盖，前旍熊轼，后乘龙轜，介士发三河之民，哀铙同驷马之曲，长安传坐，恩礼盛於西京，襄阳堕泪，悲恸喧於南岘。
【诔】后汉张衡司空陈公诔曰：敬仲初育，发繇卜筮，凤飞观国，流光末裔，天祚明德，德茂于公，入孝出友，爰肃爰邕，兼学多识，穷理知机，德音孔昭，翻尔灰飞，赋政二城，还集皇闱，公寔省之，亹亹庶绩，公寔静之，蔼蔼百僚，公寔愍之，乃陟司空，纂禹之迹，导杨徽庸，致训京畿，协和万邦，万邦既协，殊服来同，眇论前绩，莫与比踪。
【行状】梁任昉齐司空曲江公行状曰：公禀灵景宿，擅气中和，一匮初登，东岳之功可监，埏埴在器，瑚琏之姿先表，岂惟荆南有圣童之目，襄城著孔甫之称而已哉，故以羽仪宗家，冠盖后进，路叔之一日千里，北海之称美共治，方斯蔑如也，志学之年，偏治经记，登隆千载，网罗百氏，藻斯赡逸，蔚为词宗，延贾谊而升堂，携相如而入室，加以翰牍精辩，发言有章，持论从容，辞无矜尚，自河洛丘墟，历载二百，俾我逢掖，遂沦左衽，晋宋所以遗恨，祖宗是用顾怀，公自荷方任，志在剋复，将欲使功遂之日，身退有所，爰乃卜宇金陵，萦带林壑，用辞聊城之赏，以为疏韩之馆，人谢运往，遂辍远图。
梁沈约齐司空柳世隆行状曰：公禀灵华岳，幼挺珪璋，清襟素履，发乎龆丱，及长风质洞远，仪止祥华，动容合矩，吐言被律，时沈攸之狼据陕西，气陵物上，而太祖登庸作宰，天历在躬，攸之播封豕之情，总令荆之力，兕甲十万，铁马千群，水陆长骛，志窥皇邑，公抗威川涘，勇略纷纭，显晦有方，出没无绪，攸之乃反旆亘围，亲受矢石，增橹乘埤，严冲驾雉，云輣俯阚，地穴斜通，半藏晚餐，负户晨汲，公乃绥众以武，应敌以奇，灵锋电曜，威策云举，事切三版之危，气损九天之就，残寇外老，逆党内离，焚舟委甲，掬指宵遯，公风标秀彻，器范弘润，茂乎辞彩，雅善鼓琴，摛纯蔡之高芬，纂锺稽之妙曲，虽婴拂世务，而素业无改，临姑苏而想八桂，登衡山而望九嶷，七纡邦组，三临荡甸，五职瑞扇，一司百揆，固可以齐衡八凯，方驾五臣。
◇仪同
《东观汉记》曰：邓骘，字昭明，［《太平御览》二百四十三作伯。］延平元年，拜为车骑将军，仪同三司，仪同三司始自骘也。
王隐《晋书》曰：太始七年，以郑襄［《太平御览》二百四十三作袤，下同。］为司空，天子临轩，遣使就第拜授襄，襄推让，上送印绶，至于十数，久之见许，以侯就第，仪同三司，置舍人官骑，赐床帐簟缛。
齐职仪曰：开府仪同三司，秦汉无闻，始建初三年，马防为车骑将军，仪同三司事，魏以黄权为车骑开府，此后甚众，将军开府，依大司马，朱服，光禄大夫开府，依司徒，皂服。
【墓志】简文帝仪同徐勉墓志铭曰：朱弓表瑞，宝剑攸归，长澜斯注，瓜瓞含辉，举直斥伪，校名责实，朝有进贤，野无遗逸，违天即地，归幽去明，空谷传古，哀风送旍。
【章】齐王俭拜仪同三司章曰：臣闻日中则昃，盈虚之定分，器满必倾，往复之恒理，遂乃班同衮章，燮和台曜，外参论道，内总百司，切议惟尘，自识非据。
梁庾肩吾为武陵王拜仪同章曰：臣宅庆紫霄，联休皇极，地均指日，既无迹而成高，仕若乘风，故不行而自远，今者四郊无垒，天下同文，都尉春田，犹居塞外，单于冬猎，不入渔阳，臣坐牧三边，非劳七战，岂能屯兵大夏，封万里之侯，飞箭辽城，受千金之寿，论其才望，有惧茂弘，光佩印校，常羞叔度。
【表】梁王筠为王仪同莹初让表曰：执玉献金，卒先五等，亲冕迎轺，光导百辟，坐阶远大，遂致隆满，自位昇朝首，职冠礼阐，辞满之原将际，致仕之请方奏，而思渥恩眦，昭奖必被，宠章爰降，朝野惊瞩，是以安石归禾固请，元规终以致让，况臣才质空疏，器量庸浅，而可以妄参铉席，靦貌槐庭。
梁沈约为始兴王让仪同表曰：徒尘翠渥，方降紫泥，以兹上令，用隔下情，况高拟万石，爰均八命，室等天黄，服加黼黻，出则高陪千乘，入则仰司百揆，陛下道苞九舜，明出十尧，万徽必理，一物兴念，有纡玄镜，蹔垂止水。
梁王僧孺为南平王让仪同表曰：臣闻石瓠难剖，用谢瓶罍，瘣木云庇，事乖丹雘，逢圣徼天，一朝赏至，非能声均河楚，誉埒梁陈，故以神梦紫霄，心飞丹掖，品同仪比，媿铉莫殊。
陈沈蜅为周仪同失律后复官让表曰：日者骖惊郑马，害在晋军，狱囚悲其夜数，缧人切其晓奏，危光似烛，察命如丝，云谁之尤，自贻其咎，假令诛以妻子，戮及坟墓，汉非负德，陵实孤恩，况伏锧俯眉，遂受淮阴之问，吞声饮恨，不与臧洪共死，陛下怜而宥之，伊臣岂不独愧，丧其子弟，六谢父兄，百万之师，千夫有长，问臣安在，谁曰董司，魂游奉高，不知何对。
隋江总太保萧公谢仪同表曰：陂泉野战，曾无汗马之劳，代邸运筹。又阙前歌之勇，薄伐专征，早游边外，执玉奉酎，文亏朝则，王人降止，朝册远临，奉述敕书，曲停表奏，沧波阻敻，既杜敬仲之辞，关路攸长，致绝赵襄之让，心驰紫路，登文石而莫由，目送白云，拜承明而未日。
◇特进
汉杂事曰：诸侯功德优盛，朝廷所敬异者，赐位特进，在三公下。
百官表注曰：特进，官品第二，汉制，皇后之父，率为此官。
傅咸集曰：特进，执皮帛，坐侍臣之下，门下属，汉武特进执璧，已有旧制，今特进宜执璧。
齐职仪曰：特进，以功德特进见也。
沈约《宋书》曰：特进，魏世骠骑将军刘放卫将军孙资等逊位，以侯就第，盖位特进，其诸官加特进者，从本官供给，特进但为班位而已，不别有吏卒车服也。
【墓志】梁孝元帝特进萧琛墓志铭曰：山东流水，关西城市，义府辞锋，风飞云起，游楚宦梁，桂馥兰芳，莲花可赋，迷迭成章，学类五行，书倅三箧，已研金匮，兼探玉牒，石词既拟，栾社兹同，桃李成径，松柏为藂，天地长久，永扇高风。
隋江总特进光禄大夫徐陵墓志铭曰：耕耘书囿，弋猎文场，藻思绮合，尺牍绣扬，辞奔太史，笔利干将，心缄武库，口定雌黄，奉使巡采，绝域遐深，市朝迁贸，陵谷相侵，形寄王绩，多宣攀附，高排阊阖，郁转云路，年逾致仕，齿及悬车，夜漏方尽，驰光复斜，平原出宿，庠序为家，陇愁宿雾，松悲闲鸟，地迥云低，山重树小，九原孤月，三泉送旐，畴曩行役，共上河梁，余因病免，君事远将，痛心期之徂谢，悯时代之销亡，冀镌石於玄冢，留清风於故乡。


美妇人贤妇人老
◇美妇人
《方言》曰：秦晋之间，美貌谓之娥，美状为窕，美色为艳，美心为窈。
《毛诗》曰：窈窕淑女，君子好逑。
又曰：硕人其颀，衣锦褧衣，手如柔荑，肤如凝脂，领如蝤蛴，齿如瓠犀，螓首娥眉。
又曰：有美一人，婉如清阳。
《左传》曰：宋华父督见孔父之妻于路，曰：美而艳。
又曰：昔有仍氏生女，黰黑而甚美，光可鉴，名曰玄妻。
《礼含文嘉》曰：禹卑宫室，垂意沟洫，则玉女敬养。
《穆天子传》曰：赤乌之人甚好，献二女于天子，以为嬖人，赤乌，美人之地。
《韩子》曰：魏王遗楚王美女，王甚悦之。
《庄子》曰：毛嫱骊姬，人之所美也，鱼见之深潜，鸟见之高飞。
尹《文子》曰：齐有黄公者，二女皆国色，以其美也，常谦辞毁之为丑恶，丑恶之名远布，而一国之人无敢娉者。
《慎子》曰：毛嫱西施，天下之至姣［胡茅反。］也，衣以皮褐倛，［欺既反。］则见者走，易以玄裼，则行者皆止。
《楚辞》曰：姱容脩态艑洞房，娥眉曼绿目腾光。
又曰：粉白黛黑施芳泽，长袂拂面善留客。
又曰：美人既醉朱颜酡。
《淮南子》曰：曼容皓齿，形姱骨佳，不待傅粉芳泽而美者，西施阳文也。
《战国策》曰：张仪曰：郑周之女，粉白黛黑，非知而见之者以为神。
又曰：司马喜谓赵王曰：赵，佳丽之所出也。
《史记》曰：纣囚西伯，而闳夭之徒，以有莘氏美女献纣，纣大悦，乃放西伯。
又曰：尹夫人邢夫人，同时并幸，武帝有诏，不得相见，尹夫人自请武帝，原见邢夫人，帝令他夫人饰，从者数十人来前，尹夫人见之曰：非邢夫人，帝曰：何以言之，对曰：视其体，形状不足以当人主，有诏邢夫人，衣故衣，独身来，尹夫人望见之曰：真是矣，於是乃低头俯而泣，自痛其不如也。喭曰：美女入室，恶女之仇也。
《汉书》曰：李延年善歌，侍武帝，歌曰：北方有佳人，绝世而独立，一顾倾人城，再顾倾人国，宁不知倾城国，佳人不可再得，上叹曰：善，岂有此人乎，平阳主因言延年有女弟，上乃召见之，实妙丽善舞，以为夫人。［事具乐部舞篇。］
《汉武故事》曰：起明光宫，发燕赵美女二千人充之，率取十五以上，二十以下，凡诸宫美人，可有七八十，与上同辇者十六人，员数恒使满，皆自然美丽，不使粉白黛黑。
《东观汉记》曰：初，光武闻阴丽华美，心悦之，叹曰：娶妻当得阴丽华，后为皇后，［事具叙志篇。］
华峤《汉书》曰：梁冀妻孙寿，色美，能作愁眉啼妆，堕马髻，折腰步，龋齿笑，以为媚惑也。
妒记曰：桓大司马以李势女为妾，桓妻南郡主，拔刀率数十婢往李所，因欲斫之，见李在窗前梳头，发垂委地，姿貌绝丽，乃徐下地结髻，敛手向主曰：国破家亡，无心以至今日，若能见杀，实犹生之年，神色闲正，辞气凄婉，主乃掷刀前抱之曰：阿子，见汝不能不怜，何况老奴，遂善遇之。
干宝《晋纪》曰：石崇有妓人曰绿珠，美而工舞，孙秀乃使人求焉，崇方登凉观，临清水，妇人侍侧使者以告崇，崇出妓妾数十人，皆蕴兰麝而被罗縠，曰：在所择，使者曰：君侯服御，丽则丽矣，然本受旨索绿珠，崇勃然曰：绿珠吾所爱重，不可得也，使者还，以告，故秀劝赵王伦杀之。
桓谭《新论》曰：陈平说单于阏氏，言汉有好丽美女，其容貌天下无双，急以进单于，单于见此，必大爱之，则阏氏疏矣。
《典论》曰：司隶冯方女，国色也，袁术登城见，悦之，遂纳焉，甚爱幸，诸姬害其宠，杀之。
《魏略》曰：初袁绍子熙，纳甄后，熙出幽州，后留侍姑，及邺破，绍妻及后，坐堂皇上，绍妻自缚，文帝曰：袁夫人令新妇举头，姑乃奉后令仰，帝审视，见其颜色非凡，称叹之，太祖为迎取焉。
《吴志》曰：孙权步夫人，以美丽得幸，宠冠后庭。
又曰：周瑜从孙策皖城，得桥公两女，国色也，策自纳大桥，瑜纳小桥，俗说曰：宋祎是石崇妓绿珠弟子，有国色，善吹笛，后入晋明帝宫，［事具乐部笛篇。］
《邺中记》曰：陈逵妹，才色甚美，发长七尺，石季龙以为夫人。
【诗】古诗曰：燕赵多佳人，美者颜如玉，被服罗裳衣，当户理清曲，音响一何悲，弦急知柱促，原为双飞燕，衔泥巢君屋。
魏陈王曹植诗曰：有美一人，被服纤罗，妖姿艳丽，蓊若春花，红颜韡晔，云髻峨峨，弹琴抚节，为我弦歌，清浊齐均，既亮且和，取乐今日，遑恤其他。又杂诗曰：南国有佳人，容华若桃李，朝游江海岸，夕宿潇湘沚，时俗薄朱颜，谁为发皓齿，俯仰岁将暮，荣曜宁久恃。
又美女篇曰：美女妖且闲，采桑岐路间，攘袖见素手，皓腕约金环，头上三爵钗，腰佩翠琅玕，明珠交玉体，珊瑚间木难，罗衣何飘飖，轻裾随风还，顾盻遗光采，长笑气若兰，行徒用息驾，休首以忘餐，借问女何居，乃在城南端，青楼临大路，高门结重关，容华晖朝日，谁不希令颜。
魏阮籍诗曰：西方有佳人，皎若白日光，被服纤罗衣，左右佩双珰。
又诗曰：周郑天下郊，卫衢当三河，妖冶闲都子，英曜何芬葩，玄发发朱颜，睇眄有光华，倾城思一顾，遗视来相过，原为三春游，朝阳忽蹉跎。
又诗曰：二妃游江滨，逍遥从风翔，交甫怀环珮，婉娩有芬芳，绮靡情欢爱，千岁不相忘，倾城迷下蔡，容华结中肠，感激生忧思，萱草树兰房。
晋傅玄诗曰：有女怀芬芳，媞媞步东厢，蛾眉若双翠，明眸发清阳，丹唇翳皓齿，秀颜若珪璋，令仪希世出，无乃古毛嫱，首戴金步摇，耳系明月珰，珠环约素腕，翠羽垂鲜光，容华既已艳，志节拟秋霜。
梁简文帝晚景出行诗曰：细树含残影，春闺散晚香，轻花鬓畔堕，微汗粉中光，飞凫初罢曲，啼鸟忽度行，羞令白日暮，车马郁相望。
又诗曰：丽旦与妖嫱，共拂可怜妆，同安鬟里拨，异作额间黄，罗裾宜细简，画屟重高墙，含羞未上砌，微笑出长廊，取花争宝镊，攀枝念蕊香，但歌聊一曲，鸣弦未肯张，自矜心所爱，三十侍中郎。
又咏内人昼眠诗曰：北窗聊就枕，南檐日未斜，攀钩落倚障，插捩举琵琶，梦笑开娇靥，眠鬟压落花，簟文生玉腕，香汗浸红纱，夫婿恒相伴，莫误是倡家。
又咏美人看画诗曰：殿上图神女，殿里出佳人，可怜俱是画，谁能辩写真，分明净眉眼，一种细腰身，所可持为异，长有好精神。
梁元帝古意诗曰：妾在成都县，原作高唐云，樽中石榴酒，机上蒲萄纹，停梭还敛色，何时劝使君。
梁昭明太子咏照流看落钗诗曰：相随照渌水，意是重凉风，流摇妆影坏，钗落鬓花空，佳期在何许，徒伤心不同。
又名士悦倾城诗曰：美人称绝世，丽色譬花丛，经居李城北，来往宋家东，教歌公主第，学舞汉城宫，多游淇水曲，好在凤楼中，履高疑上砌，裾开特畏风，袖轻见跳脱，珠摡杂青虫，垂丝绕帷幔，落日度房栊，妆窗隔柳色，井水照桃红，非怜交甫珮，羞使春闺空。
又美人晨妆诗曰：北窗朝向镜，锦障复斜萦，娇羞不肯出，犹言妆未成，散黛随眉广，烟支逐脸生，试将持出众，定得向怜名。
梁邵陵王萧纶见姬人诗曰：春来不复赊，入苑驻行车，比来妆点异，今世拨鬟斜，却扇承枝影，舒衫受落花，狂夫不妒妾，随意晚还家。
梁萧子显美女篇曰：章丹暂辍舞，巴姬请罢弦，佳人淇洧出，艳赵复倾燕，繁秾既为李，照水亦成莲，朝酤成都酒，暝数河间钱，馀光幸未惜，兰膏空自煎。
梁庾肩吾咏美人看画诗曰：欲知画能巧，唤取真来映，并出似分身，相看如照镜，安钗等疏密，着领俱周正，不解平城围，谁与丹青竞。
又诗曰：绛树及西施，俱是好容仪，非关能结束，本自细腰枝，镜前难并照，相将映渌池，看妆畏水动，敛袖避风吹，转手齐裾乱，横簪历鬓垂，曲中人未取，谁堪白日移，不分他相识，唯听使君知。
又南苑看人还诗曰：春花竞玉颜，俱折复俱攀，细腰宜窄衣，长钗巧扶鬟，洛桥初度烛，青门欲上关，中人应有望，上客莫前还。
梁徐君蒨初春携内人行戏诗曰：梳饰多今世，衣著一时新，草短犹通屟，梅香未［原讹末，据冯校本改。］著人，树斜牵锦帔，风横入红纶，满酌兰英酒，对此得娱神，梁刘孝绰爱姬赠主人诗曰：卧久疑妆脱，镜中私自看，薄黛销将尽，凝朱半有残，垂钗绕落鬓，微汗染轻纨，同羞不相难，对笑更成懽，妾心君自解，挂玉且留冠。
又为人赠美人诗曰：巫山荐枕日，洛浦献珠时，一遇便如此，宁关先有期，幸非使君问，莫作罗敷辞，夜长眠复坐，谁知闇敛眉，欲寄同花烛，为照遥相思。
又咏姬人未肯出诗曰：帷开见钗影，帘动闻钏声，徘徊定不出，常羞华烛明。
又见邻舟人投一物众姬争之诗曰：河流既浼浼，河鸟复关关，落花浮浦出，飞雉度洲还，是日倡家女，竞娇桃李颜，良人惜美珥，欲以代芳菅，新缣疑故素，盛赵蔑衰班，曳绡争掩縠，摇珮奋鸣环，客心空振荡，乔枝不可攀。
又淇上戏荡子妇诗曰：桑中始弈弈，淇上未汤汤，美人要杂佩，上客诱明珰，日暗人声静，微步上兰房，露葵不待劝，鸣琴无暇张，翠钗挂已落，罗衣拂更香，如何嫁荡子，春夜守空床，未见青丝骑，徒劳红粉妆。
梁吴筠［按当作均，后同。］拟古诗曰：艳裔阳之春，携手清洛滨，鸡鸣上林苑，薄暮小平津，长裾藻白日，广袖带芳尘，故交一如此，新知讵忆人。
又古意诗曰：妾家横塘北，发艳小长安，花钗玉宛转，珠绳金络纨，幂棡悬青凤，逶迤摇白团，谁能分见此，含恨不相看。
梁王僧孺陈南康新纳诗曰：二八人如花，三五月如镜，开帘一种色，还将两相映。
梁何思澄南苑逢美人诗曰：洛浦疑回雪，巫山似旦云，倾城今始见，倾国昔曾闻，媚眼随羞合，丹唇逐笑分，风卷蒲萄带，日照石榴裙，自有狂夫在，空持劳使君。
梁费昶春郊望美人诗曰：芳郊拾翠人，回袖探芳春，金辉起步摇，红采发吹纶，阳阳盖倾日，飘飘马足尘，薄暮高楼下，当知妾姓秦。
梁刘缓咏倾城人诗曰：不信巫山女，不信洛川神，何关别有物，还是倾城人，经共陈王戏，曾与宋家邻，未嫁先名玉，来时本姓秦，粉光犹假面，朱色不胜唇，遥望疑花发，闻香知异春，夜夜言娇尽，日日态还新，已倾荀奉蒨，能迷石季伦，上客徒留目，不见正横陈。
梁鲍泉落日看还诗曰：妖姬竞早春，上苑逐名臣，苔轻变水色，霞浓掩日轮，雕甍斜落景，画扇拂游尘，衣香遥已度，衫红远更新，谁家荡舟妾，何处织缣人。
梁徐悱妻刘氏诗曰：花庭丽景斜，兰牖轻风度，落日更新妆，开帘对芳树。
又诗曰：东家挺奇丽，南国擅容辉，夜月方神女，朝霞喻洛妃。
梁范静妻沈戏萧娘诗曰：明珠翠羽帐，金薄绿绡帷，因风时暂举，想像见芳姿，清晨插步摇，薄晚解罗衣，讬意风流子，佳情肯自私。
陈伏知道咏人娉妾仍逐琴心诗曰：春色转相催，佳人心自回，长卿琴已弄，秦嘉书未来，挂冠易分绶，荐枕缺因媒，染香风即度，登垣花正开，贞楼若高下，何如上阳台。
陈徐陵春情诗曰：风光今旦动，雪色故年残，薄衣迎新节，当炉却晚寒，故香分细烟，石炭捣轻纨，竹叶裁衣带，梅花奠酒盘，年芳袖里出，春色黛中安，欲知迷下蔡，先将过上兰。
隋江总秋日新宠美人应令诗曰：后宫唯闻莫琼树，绝世后有宋容华，皆自争名进女弟，定觉双飞胜荡家，原并迎春比翼燕，长作照日同心花，闻道艳歌时易调，忖许新恩那久要，翠眉未画自生愁，玉脸含啼还似笑，角枕千娇荐芬香，若使琴心一曲奏，幽兰度曲不可终，阳台梦里自应通，秋树相思一枝绿，为插贱妾两鬟中。
又新入姬人应令诗曰：洛浦流风漾淇水，秦楼初日度阳台，玉轶轻轮五香散，金灯夜火百光开，非是妖姬渡江日，定言神女隔河来，来时向月别姮娥，别时清吹悲萧史，数钱拾翠争佳丽，拂红点黛何相似，本持纤腰惑楚宫，暂回舞袖惊吴市，新人羽帐挂流苏，故人网户织蜘蛛，梅花柳色春难遍，情来春去在须臾，不用庭中赋绿草，但原思着弄明珠。
【赋】楚宋玉登徒子好色赋曰：登徒子侍於楚王，短宋玉曰：玉为人体貌闲丽，口多微辞。又性好色，原王勿与出入后宫，王以登徒子之言问宋玉，玉曰：天下之佳人，莫若臣东家子，增之一分则太长，减之一分则太短，著粉太白，施朱太赤，眉如翠羽，肌如白雪，腰如束素，齿如含贝，嫣然一笑，惑阳城，迷下蔡，然此女登墙闚臣三年，至今未许也，登徒子则不然，其妻蓬头挛耳，齞唇历齿，旁行踽偻。又疥且痔，登徒子悦之，使有五子，王熟察之，谁为好色者矣，秦章华大夫在侧，因进而称曰：臣周览九土，足历五都，从容郑卫溱洧之间，是时向春之末，迎夏之阳，鸧鹒喈喈，群女出桑，此郊之姝，华色含光，体美容冶，不待饰妆，於是处子怳若有望而不来，忽若有来而不见，意密体疏，俯仰异观，含喜微笑，窃视流盻，因迁延而辞避，目欲其颜，心顾其义，扬诗守礼，终不过差，故不足称也。
汉司马相如美人赋曰：司马相如，美丽闲都，游於梁王，梁王悦之，邹阳谮之於王曰：相如美则美矣，然服色容冶，妖丽不忠，将欲媚辞取悦，游王后宫，相如曰：古之避色，孔墨之徒，闻齐馈女而遐逝，望朝歌而回车，譬犹防火水中，避溺山隅，此乃未见其可欲，何以明不好色乎，若臣者，少长西土，鳏处独居，室宇辽廓，莫与为娱，臣之东邻，有一女子，玄发丰艳，蛾眉皓齿，登垣而望臣，三年於兹矣，臣弃而不许，闻大王之高义，命驾来东，途出郑卫，道由桑中，朝发溱洧，暮宿上宫，上宫闲馆，寂寞重虚，门閤尽掩，暧若神居，芳香芬烈，黼帐高张，有女独处，婉若在床，臣遂抚弦，为幽兰之曲，女乃歌曰：独处室兮廓无依，有美人兮来何迟，玉钗挂臣冠，罗袖拂臣衣，茵褥重陈，角枕横施，女乃弛其上服，表其中衣，皓体呈露，弱骨丰肌，时来亲臣，柔滑如脂，臣脉定於内，心正于怀，翻然高举，与彼长辞。
后汉张衡定情赋曰：夫何妖女之淑丽，光华艳而秀容，断当时而呈美，冠朋匹而无双，叹曰：大火流兮草虫鸣，繁霜降兮草木零，秋为期兮时已征，思美人兮愁屏营。
后汉蔡邕协初赋曰：其在近也，若神龙采鳞翼将举，其既远也，若披云缘汉见织女，立若碧山亭亭竖，动若翡翠奋其羽，众色燎照，视之无主，面若明月，辉似朝日，色若莲葩，肌如凝蜜。
又检逸赋曰：夫何姝妖之媛女，颜炜烨而含荣，普天壤其无俪，旷千载而特生，余心悦於淑丽，爱独结而未并，情罔象而无主，意徙倚而左倾，昼骋情以舒爱，夜讬梦以交灵。
魏陈琳止欲赋曰：媛哉逸女，在余东滨，色曜春华，艳过硕人，乃遂古其寡俦，固当世之无邻，允宜国而宁家，实君子之攸嫔，伊余情之是悦，志荒溢而倾移，宵蜅蜅以不寐，昼舍食而忘饥，叹北风之好我，美携手之同归，忽日月之徐迈，庶枯杨之生稊，道攸长而路阻，河广瀁而无梁，虽企予而欲往，非一苇之可航，展余辔以言归，含憯瘁而就床，忽假暝其若寐，梦所懽之来征，魂翩翩以遥怀，若交好而通灵。
魏阮瑀止欲赋曰：夫何淑女之佳丽，颜〈火旬〉〈火旬〉以流光，历千代其无匹，超古今而特章，执妙年之方盛，性聪惠以和良，禀纯洁之明节，后申礼以自防，重行义以轻身，志高尚乎贞姜，予情悦其美丽，无须臾而有忘，思桃夭之所宜，原无衣之同裳，怀纡结而不畅兮，魂一夕而九翔，出房户以踯躅，睹天汉之无津，伤匏瓜之无偶，悲织女之独勤，还伏枕以求寐，庶通梦而交神，神惚怳而难遇，思交错以缤纷，遂终夜而靡见，东方旭以既晨，知所思之不得，乃抑情以自信。
魏王粲闲邪赋曰：夫何英媛之丽女，貌洵美而艳逸，横四海而无仇，超遐世而秀出，发唐棣之春华，当盛年而处室，恨年岁之方暮，哀独立而无依，情纷挐以交横，意惨凄而增悲，何性命之奇薄，爱两绝而俱违，排空房而就衽，将取梦以通灵，目蜅蜅而不寐，心忉怛而惕惊。
魏应玚正情赋曰：夫何媛女之殊丽兮，姿温惠而明哲，应灵和以挺质，体兰茂而琼洁，方往载其鲜双，曜来今而无列，发朝阳之鸿晖，流精睇而倾泄，既荣丽而冠时，援申女而比节，余心嘉夫淑美，原结欢而靡因，承窈窕之芳美，情踊跃乎若人，魂翩翩而夕游，甘同梦而交神，昼彷徨于路侧，宵耿耿而达晨，清风厉於玄序，因飚逝於中唐，听云雁之翰鸣，察列宿之华煇，南星晃而电陨，偏雄肃而特飞，冀腾言以俯音，嗟激迅而难追，伤住禽之无隅，悼流光之不归，愍伏辰之方逝，哀吾原之多违，步便旋以永思，情憀栗而伤悲，还幽室以假寐，固展转而不安，神妙妙以潜翔，恒存游乎所观，仰崇夏而长息，动哀响而馀叹，气浮踊而云馆，肠一夕而九烦。
魏陈思王曹植静思赋曰：夫何美女之娴妖，红颜晔而流光，卓特出而无匹。呈才好其莫当，性通畅以聪惠，行孊密而妍详，荫高岑以翳日，临渌水之清流，秋风起於中林，离鸟鸣而相求，愁惨惨以增伤，悲予安能乎淹流。
晋张华永怀赋曰：美淑人之妖艳，因盻睐而倾城，扬绰约之丽姿，怀婉娩之柔情，超六列於往古，迈来今之清英，既惠余以至懽。又结我以同心，交恩好之款固，接情爱之分深，誓中诚於曒日，要执契以断金，嗟夫，天道幽昧，差错谬於参差，怨禄运之不遭，虽义结而绝离，执缠绵之笃趣，守德音以终始，邀幸会於有期，冀容华之我俟，傥皇灵之垂仁，长收懽於永已。
梁江淹丽色赋曰：夫绝世独立者，信东邻之佳人，既翠眉而瑶质，亦颅瞳而赪唇，洒金花及珠履，飒绮袂与锦绅，色练练而欲夺，光炎炎而若神，非气象之可譬，焉影响而能陈，故仙藻灵葩，冰华玉仪，其始见也，若红莲镜池，其少进也，如采云出崖，五光徘徊，十色陆离，宝过珊瑚同树，价直琼草共枝，於是雕台绣戺，当衢横术，椒庭承月，碧户延日，架虬柱之严丽，亘虹梁之峻密，锦幔垂而香寂，桂烟起而清谧，女乃曜邯郸之鵕步，媚北里之鸣瑟，若夫红华舒春，黄鸟飞时，绀蕙初软，赪兰始滋，不掔蘅带，无倚桂旗，摘芳拾蕊，涵咏吐辞，笑月出於陈歌，感蔓草於卫诗，气炎日永，离明火中，堇荣任露，莲华胜风，后栏丹柰，前轩碧桐，笙歌畹右，琴舞池东，至乃西陆始秋，白道月弦，金波照户，玉露暧天，气以湿兮晓未半，星虽流兮夜何央，忆杂佩兮且一念，怜锦衾兮以九伤，於是帐必蓝田之宝，席必蒲萄之文，馆图明月，室画浮云，言必入媚，动必应规，有光有艳，如合如离，气柔色靡，神凝骨奇，经秦历赵，既无其双，寻楚访蔡，不觌其容，非天下之至丽，孰能与於此哉。
梁沈约丽人赋曰：有客弱冠未仕，缔交戚里，驰骛王室，遨游许史，归而称曰：狭斜才女，铜街丽人，亭亭似月，嬿婉如春，凝情待价，思尚衣巾，芳逾散麝，色茂开莲，陆离羽珮，杂错花钿，响罗衣而不进，隐明灯而未前，中步襜而一息，顺长廊而回归，池翻荷而纳影，风动竹而吹衣，薄暮延伫，宵分乃至，出闇入光，含羞隐媚，垂罗曳锦，鸣瑶动翠，来脱薄妆，去留馀腻，霑妆委露，理鬓清渠，落花入领，微风动裾。
◇贤妇人
《毛诗》曰：柏舟，共姜自誓也，卫世子共伯蚤死，其妻守义，父母欲夺而嫁之，誓而弗许，故作是诗，以绝之也。
《列女传》曰：楚昭贞姜，齐侯之女，楚昭王之夫人也，昭王出游，留夫人渐台之上而去，王闻江水大至，使使者迎夫人，忘持符，使者至，请夫人出，夫人曰：大王与宫人约，命曰：召宫［列女传四，《太平御览》四百四十一，宫下有人字。］必以符，今使者不持符，妾不敢从使者而行，妾闻之，贞女之义不犯约，勇者不畏死，守节而已，妾知从使者必生，留必死也，然妾不敢弃约，越义而求生，大水至而死，乃号曰贞姜。
又曰：楚白贞姬者，楚白胜之妻也，白公早死，其妻纺绩不嫁，吴王闻其美，使大夫操金百镒，白璧一双，以聘焉，因以辎軿三十乘迎之，将以为夫人，夫人辞曰：白公无恙时，妾幸得充后宫，执箕帚，今白公不幸而死，妾原守其坟墓，以终天年，今王赐金璧之聘，夫人之位，非愚妾之所闻也，吴王贤其守节而有义，号曰楚贞姬。
又曰：鲁秋胡洁妇者，鲁秋胡之妻也，秋胡子既纳之，五日而去，宦於陈，五年乃归，未至家，见路傍有一美妇人，方采桑，秋胡子下车罻日，［列女传五，《太平御览》四百四十一作谓曰。］若曝独采桑，吾行道远，原讬桑阴下一食，妇人采桑不辍，秋胡子谓曰：力田不如逢少年，力桑不如见公卿，今吾有金，原与夫人，妇人曰：采桑力作，纺织经织，以供衣食，奉二亲，养夫子而已矣，吾不原人之金也，秋胡子还家，奉金遗母，母使人呼其妇，妇乃向采桑妇，妇乃自投於河而死。
又曰：梁寡高行者，梁之寡妇，早寡不嫁，梁贵人争欲取之，不能得，梁王闻之，使相聘之，高行曰：妾之夫，不幸先犬马填沟壑，妾宜以身荐棺椁，守养幼孤，不得专意，妾闻妇人之义，一往不改，以全贞信之节，弃义而从利，无以为人，乃援镜操刀，以割其鼻，曰：妾已刑馀之人，殆可释矣，王高其节，号曰高行。
又曰：［《太平御览》四百四十引作皇甫谧列女传，下罗静，景奇妻，相登妻，刘长卿妻，同。］汉中赵高［御览作嵩。］妻者，同郡张氏之女也，字礼脩，姑严酷无道，小怒则骂，大怒则罚，礼脩恭承，初无愠色，引过自咎，姑后知之，乃变意，厚加爱敬，后姑疾病，其女来视，临困，却女曰：我困矣，绝命当在贤妇之手，妇前抱持乃绝，后郡内遭贼，高死君难，礼脩以碧涂面，乱头称痛，怀刀在身，意气烈决，贼不迫也，叔父矜其年壮，欲更嫁之，礼脩慷慨，至死为誓。
又曰：丹阳罗静者，广德罗勤之女也，为同县朱旷所聘，昏礼未成，勤遇病丧没，邻比断绝，旷触冒经营，寻复病亡，静感其义，遂誓不嫁，有杨祚者，多将人众，自往纳币，静乃逃窜，祚劫其弟妹，静惧为祚所害，乃出见之曰：实感朱旷为妾父而死，是以讬身亡者，自誓不贰，辛苦之人，原君哀而舍之，如其不然，请守之以死，乃舍之。
又曰：蜀景奇妻者，罗氏之女，字贡罗，奇亡无嗣，贡罗专心供养，父青以许同郡宰诗，贡罗与父书，陈其情志，历年不归，后青受远使，诗白州，告县，发遣贡罗，贡罗乃由径道，诣州白诉，言意慷慨，请死不从，州嘉而许焉。
又曰：犍为相登妻者，名度，適登一年而寡，守令吴厚，因入问度，度引刀截发，县长吏复遣媒介，度曰：前已断发，谓之表心，何误复有斯言哉，欲取刀割鼻，左右救止。
又曰：沛郡刘长卿妻者，生一男，字玉，玉五岁而长卿卒，惧见谤［《太平御览》四百四十作诱。］嫁，既不归宁，兄弟时往，防渐远疑，言不及外，玉年十五死，乃援刀割耳，明己不二，在丧侧者，无不感伤。
又曰：［本条《太平御览》三百六十七引，作列女后传。又与下许昇妻条，同见御览四百四十引，只作列女传，当均出皇甫谧书。］吴孙奇妻者，广陵范慎女，名姬，年十八，配奇一年而奇亡，慎以姬少寡无子，迎还其家，姬不肯归，迎者以父母命迫之，姬遂操刀，割耳及鼻曰：父迎我者，不过以我年少而色美，今已残矣，行将焉如，於是迎者空反。
又曰：广汉廖伯妻者，同郡段氏之女，名纪配，性聪敏，达於诗书，进退闲暇，父母将有所许，纪配曰：梁高行割鼻告诚，以全其节，求生害仁，仁者不为，纪配生见礼义，岂独使古人擅名哉，作诗三章，以讽父母，乃援刀断指。
又曰：吴许升妻者，吕氏之女，名荣，升游诞博戏，不治操行，荣躬勤家业，以养其姑，劝升学问，未尝不垂泪而言，荣父疾升，呼荣，欲改嫁之，荣曰：命之所遭，义无离贰，终不肯归，升后感悔，寻师远学，四年乃归，遂致名誉，为州所辟，遇劫被害，荣手刃杀升者，以首还祭。
又曰：［按本条亦见后汉书列女传，当亦出皇甫谧书。］河南贞义者，乐羊子之妻，羊子出学，贞义截发卖，以供其费，后羊子得遗金一饼，以与贞义，贞义曰：妾闻君子不以利洿行，羊子惭而弃之，邻人欲犯贞义而劫其姑，贞义操刀而出，邻人曰：从者可，不从者杀汝姑，贞义仰天而叹，以刀刎颈而死，太守以大夫礼葬之，号曰贞义。
又曰：［《太平御览》四百四十一引作皇甫谧列女传。］留子直妻者，汉末扰攘，随夫之从父，客居豫章，从父与贼交通，郡收族之，妻年少有色，太守客请以为妻，守死不从，以还太守，付吏杀之，临死颜色不变，口无怨言，郡吏及客怜，更还救请免，既得活，乃自割耳，久之，太守闻其夫在，遂还其妻。
又曰：［《太平御览》五百引作列女后传。］会稽翟素者，翟氏之女也，受聘，未及配適，遭乱，贼欲犯之，临之以刃，曰：不从者，今即死矣，素曰：我可得而杀，不可得而辱，贼遂杀素。
【诗】晋傅玄秋胡诗曰：秋胡纳令室，三日宦他乡，皎皎洁妇姿，泠泠守空房，嬿娩不终夕，别如参与商，精诚驰万里，既至两相忘，行人悦令颜，借息此树傍，言以逢卿喻，遂下黄金装。
宋颜延之秋胡诗曰：燕居未及好，良人顾有违，脱巾千里外，结绶登王畿，戒徒在昧旦，左右来相依，蚕月观时暇，桑野多经过，佳人从所务，窈窕援高柯，倾城谁不顾，弭节停中阿，南金岂不重，聊自意所轻，义心多苦调，密此金玉声，如何久为别，百行愆诸己，愧彼行露诗，甘之长川涘。
【赞】晋左九嫔班婕妤赞曰：恂恂班女，恭让谦虚，辞辇进贤，辩祝理诬，形图丹青，名侔樊虞。
又孟轲母赞曰：邹母善导，三徙成教，邻止庠序，俎豆是效，断织激子，广以坟奥，聪达知礼，敷述圣道。
又狂接舆妻赞曰：接舆高絜，怀道行谣，妻亦冰清，同味玄昭，遗俗荣津，志远神辽。
又荆武王夫人邓曼赞曰：天道恶盈，极数则微，邈哉邓曼，心暎祸几，睹兆叹亡，考德知衰，贤智卓殊，邈哉难追。
又齐杞梁妻赞曰：遭命不改，逢时险屯，夫卒莒场，郊吊不宾，哀崩高城，诉情穹旻，遂赴淄川，讬躯清津。
又齐义继母赞曰：圣教玄化，礼贵信诚，至哉继母，行合典经，不遗宿诺，义割私情，表德来裔，垂则后生。
又鲁敬姜赞曰：邈矣敬姜，含德之英，于行则高，于理斯明，垂训于宗，厉发奇声，宣尼三叹，万代遗馨。
晋滔钮［按当作钮滔，详下荐环夫人书。］母孙氏公孙夫人序赞曰：夫人姓公孙氏，会稽剡人也，夫人资三灵之淳懿，诞华宗之澄粹，奇朗照於龆龀，四教成於弱笄，慈恩温恭，行有秋霜之洁，祗心制节，性同青春之和，敦悦宪章，动遵礼规，居室则道齐师氏，有行则德配女仪，礼服有盈，笾豆无阙，猗欤夫人，天姿特挺，行高冰絜，操与霜整，性扬兰芳，德振玉颖，猗彼琼林，奇翰有集，展彼硕媛，含德来缉，动与礼游，静以义立。
【碑】晋张林陈夫人碑曰：夫人姓徐，吴郡嘉兴人也，夫人少膺灵粹，诞兹淑贞，聪哲明敏，温恭柔顺，体仁足以长人，嘉德足以合礼，恭顺不隋其心，明烈寔备其体，若夫柔惠清顺，中和圣善，妇德既备，母道亦践，志厉冰玉，厥德靡显，靡靡其操，翼翼其仁，明景内暎，朗节外新，芳徽风迈，淑慎其身。
【书】晋钮［原讹钧，据明本改，按晋书九十六虞潭母孙氏传，卒谥定夫人，此当是与虞潭母书，钮滔晋松阳令，见隋书经籍志集部。］滔母与虞定夫人荐环夫人书曰：琼闻兴贤崇德，圣主令典，旌善表操，有邦盛务，伏见族祖吴国亡民富春孙彦妻环，少厉令节，服膺道教，逮適孙氏，恪居妇职，宗姻有声，奉礼未周，彦母丧殒，丧殒半年，彦奄亡没，环率礼奉终，抗义明节，倾竭私产，以供葬送，礼服既终，前无立子，家欲改醮，誓而不许。
【解】晋湛方生上贞女解曰：伏见西道县治下里龙怜，年始弱笄，出適皮氏，未逾半年，婿京殒没，京兄弟三人，相寻凋落，外靡期功之亲，内绝胤嗣之继，怜货其父母之资，躬亲机杼之勤，数年之间，三丧俱举，四节蒸尝，于今不辍，志存匪石之固，行无片言之玷，贤良屡聘，誓而弗许，守节穷居，於今五十馀年矣，详观之遗烈，［句有脱文。］书于记传者，或毁发肤之体，以绝求者之望，或自经沟中，苟全不夺之志，虽操存而身亡，行立而形亏，寡能兼全其道，始终若斯者也，怜盖草莱之妇人耳，生於幽谷之中，长於荒榛之下，目不见尺素之文，耳不闻今古之说，师心率己，蹈兹四德，抑可谓禀灵山岳，自然天知者矣，而彤管未挥，令问不彰，非所以表贤崇善，激扬贞风也。
◇老
《说文》曰：老，考也，七十曰耆，八十曰耋，九十曰耄。
《释名》曰：九十曰鲐背，或曰黄耇，或曰冻梨，或曰鲵齿，或曰眉寿。
《易》曰：枯杨生荑，老夫得其女妻。
《尚书》曰：五福，一曰寿。
《礼记》曰：百年曰期颐。
又曰：凡养老，有虞氏以燕礼，夏后氏以飨礼，殷人以食礼，周人脩而兼用之。
又曰：六十养於国，七十养於学，八十拜君命，一坐再至。
又曰：五十始衰，六十非肉不饱，七十非帛不暖。
又曰：五十杖於家，六十杖於乡，七十杖於国，八十杖於朝。
《毛诗》曰：执子之手，与子偕老。
又曰：酌以大斗，以祈黄耇，黄耇鲐背，以引以翼。
《左传》曰：烛之武对郑伯曰：臣之壮也，犹不如人，今老矣，无能为，［事具游说篇。］
又曰：晋悼大夫［《太平御览》三百八十三作夫人。］食舆人，绛县人或年长矣，使问之年，曰：臣小人也，不知纪年，臣生之岁，正月甲子朔，四百有四十五甲子矣，其年［御览作季。］於今三之一也，使问诸师旷，曰：七十三矣。
《论语谶》曰：尧舜游首山，观河渚，乃有五老游河渚，曰：河图将浮，五老飞为流星，上入昴。
《国语》曰：昔卫武公年九十有五，警於国曰：苟在朝者，无谓我老耄而舍我也，必恭恪於朝，朝夕以警戒我，闻一二之言，必诵志而纳之，以训导我。
《周书》曰：文王召太子发曰：呜呼，我身老矣，吾语汝，我所保与守，守之哉，传之子孙，［事具帝王部。］
《尚书·中候》曰：齐桓公封禅，谓管仲曰：寡人日暮，仲父年艾。
《尸子》曰：汤问伊尹曰：寿可为耶，伊尹曰：王欲之则可为，弗欲则不可为也。
《孟子》曰：伯夷避纣，居北海之滨，闻文王作，兴曰：盍归乎来，吾闻西伯善养老者，太公避纣，居东海之滨，闻文王作，兴曰：盍归乎来，吾闻西伯善养老者，二老者，天下之大老也。
《战国策》曰：昔者秦魏为与国，齐楚约攻魏，魏使人求救於秦，冠盖相望，秦救不出，魏人有唐且者，年九十馀，谓魏王曰：老臣请西说秦，令兵出，可乎，曰：敬诺，遂约车遣之，且说秦王，秦王遂发兵救之。
《史记》曰：秦始王谓王翦曰：将军老矣，何怯也。
又曰：武帝使使，束帛加璧，安车驷马，迎申公，至见天子，天子问治乱事，申公时已年八十馀矣。
又曰：伏生，秦博士，孝文欲求治尚书，天下无有，闻伏生能治，欲召之，是时伏生老不能行，诏晁错往受之。
《韩诗外传》曰：齐桓公见亩丘人曰：叟年几何，对曰：臣年八十三矣，公曰：美哉寿也。
又曰：楚丘先生，被蓑带索，见孟尝君，孟尝君曰：先生老矣，春秋高矣，多遗忘矣，何以教文，先生曰：恶将我使而老哉，使我投石拔距乎，追车赴马乎，吾则将死，何暇老哉，将使我深计而远谋乎，设精神而决嫌疑，吾乃始壮矣，何老之有。
《说苑》曰：楚文王伐郑，使王子革子露车，二子出游，老人载畚从乞焉，不与，搏而夺之畚。
《汉书》曰：冯唐以老为郎，文帝辇过，问曰：父老何自为郎。
又曰：张苍口中无齿，饮乳，妻妾以百数，曾孕者不复幸，年百馀岁乃卒。
又曰：张安世荐苏武明习故事，奉使不辱，宣帝以武著节老臣，令朝朔望，号称祭酒。
《东观汉记》曰：马援年六十二，请击五溪蛮，帝愍其老，未许，援曰：臣尚能被甲上马，帝令试之，援据鞍顾盻，以示可用，帝笑曰：矍铄哉是翁，遂遣援，［事具武部将帅篇。］
《续汉书》曰：民年七十者，授之以玉杖，餔之以糜粥，玉杖长九尺，端鸠饰，鸠，不噎之鸟也，欲老人不噎也。
又曰：仲秋祠老人星于国南郊。
《神仙传》曰：淮南王安好道术，八公诣门，门者见垂白，不进，八公皆化成童子，色如桃花，门吏白王，王迎之，登思仙之台，八公还成老人，授之要道。
《世说》曰：顾悦与简文同年而早白，简文问曰：卿何以先老，答曰：蒲柳之姿，望秋而落，松柏之姿，隆冬转茂。
《濑乡记》曰：老聃计其年纪，时已一百馀，聃无老耄之貌也。
《述异记》曰：尹雄年九十，左鬓生角，长寸半。
【诗】魏应璩诗曰：古有行道人，陌上见三叟，年各百馀岁，相与锄禾莠，住车问三叟，何以得此寿。
又新诗曰：少壮面目泽，长老颜色粗，粗丑人所恶，拔白自洗苏。
魏阮瑀诗曰：白发随栉坠，未寒思厚衣，四支易懈倦，行步益疏迟，常恐时岁尽，魂魄忽高飞，自知百年后，堂上生旅葵，晋张载诗曰：气力渐衰损，鬓发终以皓，昔为春月华，今为秋日草。
晋陆机诗曰：软颜收红蕊，玄鬓吐素华，冉冉逝将老，咄咄奈老何。
梁范泰诗曰：在生竟何豫，未云倏已老，华发飘悴容，苦虑栖怀抱，畴昔少年时，皆以归大造。
梁简文帝诗曰：昔类红莲草，自玩［原讹阮，据冯校本改。］渌池边，今如白华树，还悲明镜前。
梁孔焘老诗曰：盛年歌吹日，顾步惜容仪，一朝衰朽至，星星白发垂。
【表】梁沈约致仕表曰：徒以桑榆无几，时制行及，不朝之礼，忽在今辰，使反身敝庐，待终穷巷，臣又闻之，悬车散发，其来旧矣，昔广德请骸，义在量力，二疏知止，惧贻后悔，数年以来，稍就尽竭，气力衰耗，不自支持，若蒙天地大恩，造物洪施，拯其隆满之切，救其害盈之灾，譬彼日昃，假荣终朝，踟蹰夕景，少观盛化，宅壤归泉，自无云几，祈仁仰泽，事止寸阴。
梁王僧孺为韦雍州致仕表曰：一旦攀附，遂无涯限，排云矫汉，飞□待翼，陆离蝉组，照灼潘旗，受脤推毂，执珪奉酎，变狭室於高门，改小冠於侯服，况复还周纽其六印，归齐列其五鼎，常惧轮轻载积，基薄墉高，器覆危倾，人指鬼瞰，老与年并，疾随衰及，涂遥齿截，漏迫锺鸣，高舂之景一斜，不周之风忽至，菌蟪夕阴，倏驶无几，堇蕣朝采，飘零已及，仰朱阙而掩涕，向濛谷而自悲，岂复式瞻拱默，仰接锺鼓，傥帷盖未亲，东岳稍驻，击壤鼓腹，其赐犹多。
周王裒为库狄峙致仕表曰：俯音赴曲，操终则外，倾身举重，力殚斯毙，何者，日暮途远，前哲所以告归，漏尽载驰，昔贤以之知退，陈徐陵为王仪同致仕表曰：尺波归海，恒叹不居，爝火为薪，犹悲假续，况复星回日薄，通人有乞老之言，锺鸣漏尽，前史有夜行之诫，五陵鼎族，家传轩冕，四姓乡侯，荣由恩泽，虽虚名靡实，世官非才，年力方彊，虽不能辞退，今三元肇庆，六吕司春，得奉万寿之杯，豫参百辟之礼，便释朝衣，谨遵初服，方同孔光之杖，载游户庭，广德之车，方悬私馆。
【疏】后汉班超上疏曰：蛮夷之俗，畏壮侮老，臣超犬马齿耄，常恐年衰，奄忽僵仆，孤魂弃捐，自以寿终屯部，诚无所恨，但原生入玉门关，不敢望封酒泉郡。
又曰：［又曰以下，明本无，冯校本云，此一段宋本有之，然辞义实不属，语亦不可解，今按其文义，盖赋名实，疑自他篇窜入者，俟考。］其诚无徵名实，赋以言行，具可扬伦，上方委我朝杰，搜材儒门，若取火于燧，求玉于昆，且知人则哲，永矢不谖，询乎誉则汝察乎德，摭其实则明试以言，夫名，实之宾，实者名立，正先修名以责实，亦徵言而考行，假使贤愚纷纠，是非交竞，用舍不杂於薰莸，妍蚩岂逃乎龟鉴，若畴离祉，驯致其令，则傅说感於殷聪，驩兜迷於尧圣，原夫未分陶璧，尚混齐竽，议沓人口，声喧路隅，乍好丹以非素，罕恶紫之夺朱，争笐容於磻木，指彻瑕於瑾瑜，及夫举直措枉，削繁省芜，转衡用心，既不畏於狂絜，取贤□厦，求智又侔於炙輠，信垂拱而仰成，亦奚为而不可，懿其恭树桃李，假翼鹓鸾，仰春夏而延阴，面挟而遂转，然后实无所蔽其迹，名无所匿其端，是二物也，坦然可观。


农田园圃蚕织针市
◇农
《管子》曰：先王者，为民兴利除害，故天下之民归之，所谓兴利者，利农事也，所谓除害者，禁害农者也，《尸子》曰：有虞氏身有南亩，妻有桑田，神农并耕而王，所以劝耕也。
《韩子》曰：历山农者侵畔，舜往耕，期年让畔。
《史记》曰：弃为儿时，好种树麻菽，麻菽美，及为成人，遂好耕农，相地之宜，宜穀者耕稼穑之，民皆法则之。
《汉书》曰：洪范八政，一曰食，二曰货，食谓农殖嘉穀，可食之物。
又曰：杨季，官至庐江太守，汉元鼎间避仇，后溯江上，处岷山之阳，曰郫，有田一壥，有宅一区，世世以农桑为业。
《东观汉记》曰：樊重世善农稼，好货殖。
【赋】晋束晳劝农赋曰：惟百里之置吏，各区别而异曹，考治民之贱职，美莫当乎劝农，专一里之权，擅百家之势，及至青幡，禁乎游惰，田赋度乎顷亩，与夺在己，良薄决口，受饶在於肥脯，得力在於美酒，若场功毕，租输至，录社长，召闾师，条牒所领，注列名讳，则豚鸡争下，壶榼横至，遂乃定一以为十，拘五以为二，盖由热啖纡其腹，而杜康咥其胃。
◇田《家语》曰：虞芮二国，争田而讼，连年不决，乃相谓曰：西伯仁人也，盍往质焉，入其境，则耕者让畔，行者让路，入其朝，则士让为大夫，大夫让为卿，虞芮之君曰：嘻，吾侪小人，不可以入君子之朝，遂以其所争为间田。
《汉书》曰：陈平少时家贫，好读书，治黄帝老子之术，有田三十亩，与伯居，伯常耕，纵平使游学。
又曰：贡禹上书曰：臣禹年老贫，家资不满万钱，妻子糠豆不赡，短褐不完，有田百三十亩，陛下过意徵臣，臣卖田百亩，以供车马。
又曰：张禹为人谨厚，内殖货财，及富贵，多买田，至四百顷，皆泾渭溉灌，极膏腴。
又曰：太始二年，赵中大夫白公，奏穿渠，引泾水，首起谷口，尾入栎阳江［《太平御览》八百二十一作泾。］渭中，溉四千五百馀顷，因名白渠，民歌之曰：田於何所，池阳谷口，郑国在前，白渠起后，举插为云，决渠为雨，泾水一石，其泥数斗，且溉且粪，长我禾黍。
华峤《后汉书》曰：周燮专精礼易，不读非圣之书，不修贺问之好，有先人草庐，结于冈畔，下有陂田，常肆勤以自给，非身所耕渔不食。
《晋中兴书》曰：郭翻少有志操，居贫无业，起往古荒田，先立表题，经年无主，然后乃作，将熟，有认之者，翻悉推与之。
萧广济《孝子传》曰：原平墓下有数十亩田，不属原平，每农月，耕者恒裸，原平不欲使慢其坟墓，乃归卖家资，买此田，三农之月，辄束带垂泣，躬自耕垦。
【诗】宋陶潜杂诗曰：种豆南山下，草盛豆苗稀，晨兴理荒秽，带月荷锄归。
梁刘孝绰报王永兴观田诗曰：重门寂已暮，案牍罢嚣尘，轻凉生笋席，微风起扇轮，浮瓜聊可贵，溢酒亦成珍，复有寒泉井，兼以莹心神，睠彼忘言客，闲居伊洛滨，顾已惭困地，徒知姜桂辛，但原崇明德，无谓德无邻。
【议】晋陆机大田议曰：臣闻隆名之主，不改法而下治，陵夷之世，不易术而民怠，夫商人逸而利厚，农人劳而报薄，导农以利则耕夫勤，节商以法则游子归。
【论】魏王粲务本论曰：古者之理国也，以本为务，八政之於民也，以食为首，是以黎民时雍，降福孔皆也，故仰司星辰，以审其时，俯耕籍田，以率其力，封祀农稷，以神其事，祈穀报年，以宠其功，设农师以监之，置田畯以董之，黍稷茂则喜而受赏，田不垦则怒而加罚，都不得有伏民，室不得有悬秬，野积逾冬，夺者无罪，场功过限，窃者不刑，所以竞之於闭藏也，先王藉田以力，任力以夫，议其老幼，度其远近，种有常时，耘有常节，收有常期，此赏罚之本，种不当时，耘不及节，收不应期者，必加其罚，苗实逾等，必加其赏也，农益地辟，则吏受大赏也，农损地狭，则吏受重罚，天火之焚人也，甚於怠农，慎火之力也，轻於秬秐，通邑大都，有严令则火稀，无严令则烧者数，非赏罚不能齐也。
◇园
《易》曰：贲于丘园。
《诗》曰：乐彼之园。
又曰：园有桃。
又曰：无逾我园。
又曰：游于北园。
子建诗曰：清夜游西园。
古诗曰：郁郁园中柳。
《说文》曰：树果曰园，树菜曰圃。
《庄子》曰：汉阴丈人灌园，凿隧而入井。
《韩子》曰：昔弥子瑕有宠於卫，与君游於果园，食桃而甘，以其半啖君，君曰。爱我哉。
《史记》曰：公仪休相鲁，拔园葵，去织妇。
又曰：董仲舒下帷讲诵，三年不观於舍园。
《汉书》曰：和帝诏有司，自京师果园，悉假与贫人。
《国语》曰：赵简子田于蝼，蝼园名。
《三秦记》曰：汉武有名园曰樊川，一名御宿，有大梨如五升，名含消。
《汉书》［案本条，本书九十八，《初学记》二，《太平御览》十二，八七二引作魏明帝与东阿王植诏，疑汉当作魏。］曰：明帝诏，先帝时灵芝生芳林园中，自吾建成承露已来，甘露复降芳林园。
《淮南子》曰：夫临江之乡，其人汲水以溉其园，江水弗减也。
又曰：山有猛兽，林木为之不斩，园有螫虫，藜藿为之不采。
谢承《后汉书》曰：法真隐居大泽，讲论术艺，历年不问园圃。
又曰：吴祐迁胶东侯相，时济北戴宏父为县丞，宏年十六，从在丞舍，祐每行园，常闻讽读之音，甚奇之，与为友，宏卒成儒宗，知名东夏，为河间相，因自免归家，不复仕，灌园蔬，以经书教授，年九十八卒。
《华阳国志》曰：何随家养竹园，人盗其笋，随行遇见，恐盗者觉怖走，竹伤其足，挈履徐步而归。
桂阳先贤记曰：苏纟冗尝除门廷，有众宾来，纟冗告母曰：人招纟冗去，已种药著后园梅树下，可治百疾，一叶愈一人，卖此药过，足供养。
《魏志》曰：明帝起景阳山於芳林园中。
又曰：京城内有园，患无水，傅玄先生［按本条见魏志二十九杜夔传注傅玄叙马钧事，傅文中称马钧为先生，此衍傅玄二字。］乃作翻车，令童转之，灌水更入，其功百倍。
向秀别传曰：秀常与吕安灌园於山阳，收其利以供酒食之费。
晋宫阙名曰：洛阳宫有琼圃园灵芝园石祠园，邺有鸣鹄园蒲萄园华林园，世说曰：简文入华林园，顾谓左右曰：会心处不必在远，翳然林水，便自有濠濮间想，觉鸟兽禽鱼，自来亲人。
又曰：王子敬入会稽，经吴门，顾辟强有名园，先不识主人，遥往其家，值顾方集宾友，酣燕园中，而王游历既毕，指麾好恶，傍若无人，顾勃然曰：不足齿之伧尔，使驱其左右出门，王独坐舆上，展转顾望，而仆从不至，遂移时。
又曰：管宁华歆，园中锄菜，见地有片金，管挥锄与瓦石不异，华捉而掷之。
法显记曰：舍卫精舍东北六百里，毗舍佉母作精舍，请佛及借此处，故在秖洹舍大园落，有二门，一门东向，一北向，此园即须达长者布金钱买地处也，精舍当中央，佛住此处最久，说法度人，经行坐处，亦尽起塔，皆有名字。
又曰：拘夷那竭城东行，到毗舍离城北，有大林，重阁精舍，佛住处，及阿难半身塔，其城里本菴婆罗女家，为佛起塔，今故在城南三里道西，菴婆罗女以园施佛住处。
【诗】宋陶潜杂诗曰：开荒南野际，守拙归园田，方泽十馀亩，草屋八九间，榆竹荫后檐，桃李罗堂前，结庐在人境，而无车马喧，问君何能尔，心远地自偏，采菊东篱下，悠然望南山，秋菊有佳色，总露掇其英，汎此忘忧物，远我达世情。
宋谢灵运还旧园诗曰：浮舟千仞壑，总辔万寻颠，流沫不足险，石林岂为艰，夫子昭情素，探怀授往篇。
宋谢庄北宅秘园诗曰：夕天霁晚气，轻霞澄暮阴，微风清幽幌，馀日照青林，收光渐窗歇，穷园自荒深，绿池翻素景，秋槐响寒音，伊人傥同爱，弦酒共栖寻。
齐竟陵王游后园诗曰：讬性本禽鱼，栖情闲物外，萝径转连绵，松轩方杳蔼，丘壑每淹留，风云多赏会。
齐王俭春日家园诗曰：徙倚未云暮，阳光忽已收，羲和无停晷，壮士岂淹留，苒苒老将至，功名竟不修，稷契匡虞夏，伊吕翼商周，抚躬谢先哲，解绂归山丘。
梁简文帝游韦黄门园诗曰：息车冠盖里，停辔仲长园，檐疏远兴积，宾至羽觞繁。
又夜游北园诗曰：星芒侵岭树，月晕隐城楼，暗花舒不觉，明波动见流。
又临后园诗曰：隐沦游少海，神仙入太华，我有逍遥趣，中园复可嘉，千株同落叶，百尺共寻霞。
梁元帝游后园诗曰：暮春多淑气，斜景落高舂，日照池光浅，云归山望浓，入林迷曲径，度渚跃危峰。
又晚景游后园诗曰：高轩聊骋望，焕景入川梁，波横山渡影，雨罢叶生光，日移花色异，风散水文长。
梁沈约宿东园诗曰：槿篱疏复密，荆扉新且故，树顶鸣风飚，草根积霜露，惊纴去不息，征鸟时返顾，茅栋啸愁鸱，平冈走寒兔，夕阴带层阜，长烟引轻素。
又行园诗曰：寒瓜方卧垅，秋菰亦满陂，紫茄纷烂漫，绿芋郁参差，初菘向堪把，时韭日离离。
【赋】汉枚乘梁王兔园赋曰：脩竹檀栾，夹池水旋，兔园并驰，鹯鹗鹞雕，翡翠鸲鹆，巢枝穴藏，被塘临谷，声音相闻，啄尾离属，於是晚春早夏，邯郸襄国，相与杂沓而往款焉，高冠扁焉，长剑闲焉，左挟弹焉，右执鞭焉，日移乐衰，游观西园，从容安步，斗鸡走兔，俯仰钓射，煎熬炰炙，极乐到暮，若夫采桑之妇，连袖方路。
齐谢朓游后园赋曰：积芳兮选木，幽兰兮翠竹，上芜芜兮阴景，下田田兮被谷，左蕙畹兮弥望，右芝原兮写目，山霞起而削成，水积明以经复，於是敞风闼之蔼蔼，耸云馆之迢迢，周步檐以升降，对玉堂之泬寥，尔乃日栖榆柳，霞照夕阳，孤蝉已散，去鸟成行，惠气湛兮帷殿肃，清阴起兮池馆凉。
梁裴子野游华林园赋曰：谅无庸於殿省，且栖迟而不事，譬笼鸟与池鱼，本山川而有思，伊暇日而容与，时遨游以荡志，正殿则华光弘敞，重台则景阳秀出，赫弈翚焕，阴临郁律，绝尘雾而上征，寻云霞而蔽日，经增城而斜趣，有空垅之石室，在盛夏之方中，曾匪风而自栗，溪谷则沱潜泒别，峭峡则险难壁立，积峻窦溜，阑干草石，苔藓駮荦，丛攒既而，登望徙倚，临远凭空，广观逖听，靡有不通。
梁江淹梁王兔园赋曰：或重古轻今者，仆曰：何为其然哉，无知音则已矣，聊为古赋体，以奋枚叔之制云，於是金塘缅演，绿竹被陂，缭绕青翠，若近复远，水鸟鴐鹅，雏鸱鸨雁，上飞衡阳，下宿沔汉，十十五五，忽合而复散，於是大夫之徒，称诗而归，春阳始晚，未华未稀，卒逢邯郸之女，蕙色玉质，绮裳下见，锦衣上出。
周庾信小园赋曰：若夫一枝之上，巢甫得安巢之所，一壶之中，壶公有容身之地，岂必连闼洞房，南阳樊重之第，绿墀青琐，西汉王公之宅，余有数亩弊庐，寂寞人外，聊以拟伏臈，聊以避风霜，虽复晏婴近市，不求朝夕之利，潘岳面城，且见闲居之乐，尔乃窟室徘徊，聊同凿坏，琴号珠柱，书名玉杯，有棠梨而无馆，足酸枣而非台，犹得欹侧八九丈，从斜数十步，榆柳三两行，梨桃百馀树，拨蒙密兮见窗，行欹斜兮得路，蝉有蓊兮不鸣，雉无罗兮何惧，草树混淆，枝格相交，山为匮覆，水有堂坳，崎岖兮狭室，穿漏兮茅茨，檐直倚而妨帽，户平行而碍眉，坐帐无鹤，支床有龟，鸟多闲暇，花随四时，心则历陵枯木，发则睢阳乱丝，一寸二寸之鱼，三竿两竿之竹，离披落格之藤，烂熳无丛之菊，落叶半床，狂花满屋，名为野人之家，是谓愚公之谷，诚偃息於茂林，乃久羡於抽簪，虽有门而长闭，实无水而恒沉，草无忘忧之意，花无长乐之心，鸟何事而逐酒，鱼何情而听琴，薄晚闲闺，老幼相携，蓬头王霸之子，椎髻梁鸿之妻，树搔搔而风急，天惨惨而云低，聚空仓而雀噪，惊嬾妇而蝉啼，昔早滥於吹嘘，藉文言而庆馀，门有通德，家藏赐书，遂山崩川竭，水碎瓦裂，关山则风月凄怆，陇水则肝肠断绝，百龄兮倏忽，菁华兮已晚，不雪雁门之羁，先念房陵之远，非淮海兮可变，非金丹兮能转，不曝骨兮龙门，终低头兮马阪。
【颂】晋潘尼后园颂曰：芒芒在昔，悠悠结绳，大朴未散，玄化霑凝，羲皇继踵，三代相承，五德更王，文质迭兴，天命匪谌，祐谦辅信，乃眷我皇，光有大晋，应期纳祚，天人是顺，和气四充，惠泽旁润，神祇告祥，四灵效质，游龙升云，仪凤翳日，甘露晨流，醴泉涌溢，华夏既宁，八荒静谧，人亦有言，吾何以休，乃延卿士，从皇以游，长筵远布，广幕四周，嘉肴惟芳，旨酒思柔，岩岩峻岳，汤汤玄流，翔鸟鼓翼，游鱼载浮，明明天子，肃肃庶官，文士济济，武夫桓桓，讲艺华林，肆射后园，威仪既具，弓矢斯闲，恂恂谦德，穆穆圣颜，赐以宴饮，诏以话言，黍稷既登，货财既丰，仁风潜运，皇化弥隆，征夫释甲，战士罢戎，遐夷慕义，绝域望风，无或慢易，在始虑终，无或安逸，在盈思冲。
【引】谢庄怀园引曰：鸿飞从万里，飞飞河岱起，辛勤越霜雾，联翩溯江汜，去旧国，违旧乡，旧海悠且长，回首瞻东路，延翮向秋方，登楚都，入楚关，楚地萧瑟楚山寒，岁去冰未已，春来雁不还，风肃幌兮露濡庭，汉水初绿柳叶青，朱光霭霭云英英，离禽喈喈又晨鸣，菊有秀兮松有蕤，忧来年去容发衰，流阴逝景不可追，临堂危坐怅欲悲，试讬意兮向芳荪，心绵绵兮属荒樊，想绿蘋兮既冒沼，念幽兰兮已盈园，夭桃晨暮发，春湋旦夕喧，青苔芜石路，宿草尘蓬门。
【咏】晋湛方生游园咏曰：谅兹境之可怀，究川阜之奇势，水穷清以澈鉴，山邻天而无际，乘初霁之新景，登北馆以悠瞩，对荆门之孤阜，傍渔阳之秀岳，乘夕阳而含咏，杖轻策以行游，袭秋兰之流芬，幕长猗之森脩，任缓步以升降，历丘墟而四周，智无涯而难恬，性有方而易適，差一豪而遽乖，徒理存而事隔，故羁马思其华林，笼雉想其皋泽，矧流客之归思，岂可忘於畴昔。
【启】梁张缵谢东宫赉园启曰：性爱山泉，颇乐闲旷，虽复伏膺尧门，情存魏阙，至於一丘一壑，自谓出处无辨，常原卜居幽僻，屏避喧尘，傍山临流，面郊负郭，依林结宇，憩桃李之夏阴，对径开轩，采橘柚之秋实，而王畿陆海，亩号一金，泾渭土膏，豪杰所竞，徙居好畤，必待使越之装，别馆河阳，亦资牧荆之富，此园左带平湖，修陂千顷，右临长薄，清潭百仞，前逼逸陌，朝夕爽垲，后望锺阜，表里烟霞，每賸春迎夏，华卉竞发，背秋向冬，云物澄霁，窥瞰户牖，不异登临，升降阶墀，已穷历览，舟楫所届，累日不能究其源，鱼鸟之丰，山泽不能逾其美。
◇圃
《毛诗》曰：折柳樊圃。
又曰九月筑场圃。
传曰：晋侯取蒍氏之圃以为囿。
《论语》曰：樊迟请学为圃，子曰：吾不如老圃。
《列子》曰：三亩之圃不能耘。
《楚辞》曰：忽死兰圃，楚有蕙圃。
《山海经》曰：槐江之山，实惟帝之平圃，［即悬圃也。］
《淮南子》曰：昆仑山有曾城九重，其高万一千里，悬圃凉风在昆仑之中，是其疏圃，疏圃之池，满足潢水。
《穆天子传》曰：舂山之泽，清水出泉，温和无风，飞鸟百兽之所饮，先王之所谓悬圃。
【诗】梁庾肩吾从皇太子出玄圃诗曰：春光起丽谯，屣履步山椒，阁影临飞盖，湋鸣入洞箫，水还登故渚，树长荫前桥，绿荷生倚叶，丹藤上细苗，顾循惭振藻，何用拟琼瑶。
【铭】隋江总玄圃石室铭曰：仙山石〈口呙〉，仙宇石墙，地云正域，道示修羊，紫烟碧露，绛雪玄霜，广成不践，王烈未翔，移华甲观，徙构震方，远跨飞梁，俯临倒景，琼蕊珠树，金阶玉井，映日分晖，摇风共影，岫浓翠合，林虚桂静，朔去偷桃，董来货杏，檐非刻削，户恣登临，迎春花近，避暑凉深，秋云卷闇，冬霰停阴，桐栖凤采，竹化龙吟，轻飞乱色，激溜成音，天纵储睿，生知作两，弦诵馀隙，仁智为赏，河曲停游，洛滨息往，祥梨吐秀，瑞燕流响，一物或镌，万国斯仰。
◇蚕
《礼记》曰：古者天子诸侯，必有公桑，蚕室近川而为之，卜三宫之夫人世妇之吉者，使入蚕室，奉种浴于川，桑于公桑。
又曰：季春之月，后妃齐戒亲桑，以劝蚕事，蚕事既登，分茧称丝，以供郊庙之服。
《东观汉记》曰：明德马后，置织室，蚕於濯龙中，数往来观视，内以为娱乐，外以先女功。
《续汉书》曰：贵人助蚕，玳瑁钗，加簪珥。
又曰：光武建武二年，野蚕成茧，野民收其絮。
《玄中记》曰：大月氏有牛，名曰日及，割取肉一二斤，明日疮愈，汉人入国，示之以为珍异，汉人曰：吾国有虫，大如小指，名曰蚕，食桑叶，为人吐丝，外国复不信有之。
《古今注》曰：元帝永元四年，东莱郡东牟山，有野蚕为茧，茧生蛾，蛾生卵，卵著石，收得万馀石，民以为蚕絮。
【赋】晋杨泉蚕赋曰：惟阴阳之产物，气陶化而播流，物受气而含生皆缠绵而自周，伊夫蚕之为物，功巨大而弘优，成天子之衮冕，著皇后之盛服，昭五色之玄黄，作四时之单複，是以王者贵此功焉，使皇后命三宫之夫人。又世妇之吉者，亲桑于北宫，二月初吉，遂布令於天下，百辟兆民，使咸务焉，是以仲春之月，吉日庚午，既差我马，惟蚕之祖，编使童男，作以童女，温室既调，蚕母入处，陈布说种，柔和得所，晞用清明，浴用穀雨，爰求柔桑，切若细缕，起止得时，燥湿是候，逍遥偃仰，进止自如，仰似龙腾，伏似虎趺，员身方腹，列足双俱，昏明相推，日时不居，粤召役夫，筑室于房，于房伊何，在庭之东，东受日景，西望馀阳，既酌以酒。又挹以浆，壶餐在侧，敷修在旁，我邻我党，我助我康，於是乎蚕事毕矣，大务时成，阁纡卷薄，洒扫宫庭，蚕母须饰，从容自宁，至于再宿三日，乃开阖启房，是瞻是观，方者四张，员者纡盘，纵者相属，横者交连，分薪柴而解著，茧系互而相攀，竞以挐攫，再笑再言，惰者悦而忘解，劣者勉以增勤，是月也，天子以太牢之礼，献茧于寝庙，皇后亲繰三盆，然后辨于夫人世妇，至于百辟卿士，下及兆民，咸趋繰事，尔乃丝如凝膏，其白伊雪，以为衣裳，冠冕服饰，礼神纳宾，各有分职，以给百礼，罔不斯服，夫功也起於绵，绵成於翼，翼颂之难，周论之罔极，殷斯勤斯，如何勿忆。
◇织
《毛诗》曰：跂彼织女，终日七襄，虽则七襄，不成报章。
《魏志》曰：中山恭王裒，徙封濮阳，太和二年就国，尚俭约，敕妃妾纺绩织纴，习为家人之事。
《博物志》曰：近世有居海渚者，每年八月，有浮查来，此人乃立於查上，忽忽不觉昼，奄至一处，有城郭屋舍，望室中多见织妇，见一丈夫牵牛，渚次饮之，惊问此何处，答曰：君可诣蜀，问严君平。
《搜神记》曰：南海之外有鲛人，水居如鱼，不废绩织。
【诗】古诗曰：迢迢牵牛星，皎皎河汉女，纤纤濯素手，札札弄机杼。
梁简文帝咏中妇织流黄诗曰：翻花满阶砌，愁人独上机，浮云西北起，孔雀东南飞，调丝时绕腕，易蹑乍牵衣，鸣梭逐动钏，红妆映落晖。
梁刘孝威在郄县遇见人织寄妇诗曰：妖姬含怨情，织纬起秋声，度梭环玉动，踏蹑珮珠明，经稀疑杼涩，纬断恨丝轻，蒲萄始欲罢，鸳鸯犹未成，云栋共徘徊，纱窗相向开，窗疏眉语度，纱轻眼笑来，昽昽隔浅沙，的的见妆华，镂玉同心藕，杂宝连枝花，红巾向后结，金篸临鬓斜，机顶挂流苏，机傍垂结珠，青丝引伏兔，黄金绕鹿卢，艳采裙边出，芳脂口上渝，百城交问遗，五马共踟蹰，直为闺中人，守故不要新，梦啼渍花枕，觉泪湿罗巾，独眠真自难，重衾犹觉寒，玄忆凝脂缓，弥想横尘欢，行驱金络骑，归就城南端，南端稍有期，想子亦劳思，罗襦久应罢，花钗堪更治，新妆不点黛，余还自画眉。
陈徐陵咏织妇诗曰：纤纤运玉指，脉脉正蛾眉，振蹑开交缕，停梭续断丝，檐前初月照，洞户未垂帷，弄机行掩泪，弥令织素迟。
陈萧诠赋婀娜当轩织诗曰：东南初日照秦楼，西北织妇正娇羞，绮窗犹垂翡翠幌，珠帘半上珊瑚钩，新妆入机映春牖，弄杼鸣梭挑纤手，何曾织素让新人，不掩流苏推中妇，三日五匹未言迟，衫长腕弱绕轻丝，绫中转蹑成离鹄，锦上回文作别诗，不惜纨素同霜雪，更伤秋扇箧中辞。
【赋】后汉王逸机赋曰：帝轩龙跃，庶业是昌，俯覃圣恩，仰览三光，爰制布帛，始垂衣裳，於是取衡山之孤桐，南岳之洪樟，结灵根於盘石，讬九层於岩傍，性条畅以端直，贯云表而剀仓，仪凤晨鸣翔其上，怪兽群萃而陆梁，於是乃命匠人，潜江奋骧，逾五岭，越九冈，斩伐剖析，拟度短长，胜复回转，剋像乾形，大匡淡泊，拟短则川平，光为日月，盖取昭明，三轴列布，上法台星，两骥齐首，俨若将征，方圆绮错，微妙穷奇，虫禽品兽，物有其宜，兔耳跧伏，若安若危，猛犬相守，窜身匿蹄，高楼双峙，下临清池，游鱼衔饵，瀺灂其陂，鹿卢并起，纤缴俱垂，一往一来，匪劳匪疲，於是暮春代谢，朱明达时，蚕人告讫，舍罢献丝，或黄或白，蜜〈虫葛〉凝脂，纤纤静女，经之络之，尔乃窈窕淑媛，美色贞怡，解鸣珮，释罗衣，披华幕，登神机，乘轻杼，览床帷，动摇多容，俯仰生姿。
晋杨泉织机赋曰：伊百工之为伎，莫机巧之最长，似人君之列位，象百官之设张，立匡郭之制度，如城隔之员方，应万机以布错，实变态之有章，是以孟秋之月，首杀庶物，工民呈材，取彼椅梓，桢幹脩枝，名匠骋工，美乎利器，心畅体通，肤合理同，规矩尽法，因事作容，好无不媚，事无不供，於是乎女工就，素丝轻，贯综纪，简奸清，织女扬翚，美乎如芒，丽姿妍雅，动有令光，足闲蹈蹑，手习槛匡，节奏相应，五声激扬，浊者含宫，清者应商，和声成柔，慷慨成刚，屈申舒缩，沉浮抑扬，开以厌间，阖以高梁，进以悬鱼，退以侠彊，气变相应，阴感乎阳，黾勉不及，进却颉颃，事物之宜，法天之常，既合利用，得道之方。
◇针
《吴书》曰：虞翻年十二，有客诣翻兄，不遇之，翻乃与客书曰：磁石不受曲针。
【赋】楚荀况针赋曰：有物於此，生於山阜，处於室堂，无知无功，善治衣裳，不盗不窃，穿窬而行，日夜合离，以成文章，已能合从。又善连横，下覆百姓，上饰帝王。
汉曹大家针缕赋曰：镕秋金之刚精，形微妙而直端，性通远而渐进，博庶物而一贯，惟针缕之列迹，信广博而无原，退逶迤以补过，似素丝之羔羊，何斗筲之足筭，咸勒石而升堂。
◇市
《列子》曰：昔齐人有欲金者，清旦衣冠而之市，適鬻金者所，因攫其金而去，吏捕问之，对曰：取金之时，不见人，徒见金。
鲁连子曰：孟尝君逐於齐，谭子曰：富贵则就，贫贱则去，此物之必至，而理固然也，原君忽怨，请以市论，市朝则盈，夕则虚，非朝爱而夕则憎之也，势使然。
《汉书》曰：楚王戊与吴通，申公白公二人谏，不听，衣之赭衣，使杵臼椎舂於市。
又曰：刺绣文，不如倚市门，此言末业贫者之资。
又曰：司隶校尉解光，奏王根曰：纵横恣意，大治室第，中立土山，而立两市，殿上赤墀，户下青璅。
《东观汉记》曰：樊重治家产业，起庐舍高楼连阁，陂池灌注，竹木成林，闭门成市。
华峤《后汉书》曰：宋登为汝阴令，为政明能，号称神父，出为颍川太守，市无二价，道不拾遗。
《汉名臣奏》曰：太尉属应劭等议，以为鲜卑隔在漠北，犬羊为群，无君长帅，庐落之居。又其天性，贪而无信，故自汉兴于兹，数犯障塞，且无宁岁，吏民创禁，不与交关，唯至胡市，乃成靡服，非畏威怀德，实玩中国珍异之故耳。
戴延之《西征记》曰：洛阳旧有二市，一曰金市，在宫西大城内。
【诗】梁庾肩吾看放市诗曰：旗亭出御道，游目暂回车，既非随舞鹄，聊自入看书，悬龟识季主，榜酒见相如，日中人已合，黄昏故未疏。
陈张正见赋得日中市朝满诗曰：云阁绮霞生，旗亭丽日明，尘飞三市路，盖入九重城，竹叶当炉满，桃花带绶轻，唯见争名利，安知大隐情。
【教】梁简文帝移市教曰：临淮作守，白鹿随而忘反，萧令解绶，黄雀从而不归，况复卫卒遮车，追民拥榜，瞻言前古，眇愧弘多，吾旅泊冬川，阻兹涸水，日中总会，交贸迁移，虽樊无外取，晏得所求，而旗亭旧体，自有常处，不容近违孔奋，远逐曹参，正恐旧肆盈虚，或成彫废。
周庾信答移市教曰：昔张楷硕儒，尚移弘农之市，宜官［原讹宫，据冯校本改。］妙篆，犹致酒垆之客，况复德总郇周，声高梁楚，希风慕义之士，举袂成帷，卧辙反车之流，磨肩相接，遂使王充阅市之处，远出荒郊，石苞贩铁之所，翻临涯岸，圣德谦虚，未忘喧湫，欲令吹箫舞鹤，还反旧鄽，卖卜屠羊，请辞新阓，而交贸之党好留，豳岐之众难遣。


冠婚谥吊冢墓
◇冠
《仪礼》曰：士冠礼，筮于庙门，主人玄冠朝服，缁带素韠，即位于门东，门［仪礼士冠礼作西面。］有司如主人，即位于西方，筮宾，如求日之仪，祝曰：令月吉日，始加元服，弃尔幼志，从尔成德，寿考唯祺，介尔景福。又再加曰：吉月令辰，乃申尔服，敬尔威仪，淑慎有德，眉寿万年，永受厥福。又三加曰：以岁之正，以月之令，咸加尔服，兄弟具在，以成厥德，黄耇无疆，受天之庆。
又醴辞曰：甘醴惟享，嘉荐令芳，拜受祭之，以定尔祥，承天之休，寿考不忘。
又醮辞曰：旨酒既清，嘉荐以时，乃加元服，兄弟具来，孝友时格，永乃保之。又再醮曰：旨酒既清，嘉荐伊脯，乃伸尔服，礼仪有序，祭此嘉爵，承天之祜。
又三醮曰：旨酒令芳，笾豆有楚，咸加尔服，肴升嘉［《仪礼》作折。］俎，承天之庆，受福无疆。
又字辞曰：礼仪既备，令月吉日，昭告尔字，爱［《仪礼》作爰。］字孔嘉，髦士攸宜，宜之于嘏，永受保之。
《礼记》曰：始冠，缁布之冠也，太古冠布，齐则缁之，適子冠於阼，以著代也，醮於客位，加有成也，三加弥尊，喻其志也，冠而字之，敬其名也。
又曰：成王冠，祝雍曰：使王近於民，远於年，啬於时，惠於财，任贤使能。
《大戴礼》曰：太子既冠，成人，免於傅保，则有司过之史，有亏膳之宰，太子有过，史必书之。
《汉记》曰：马防子钜，为常从小侯，上欲冠钜，夜拜为黄门郎，御章台，下殿陈鼎俎，自临冠之礼。
《汉书》曰：安帝桓帝献帝加元服，并大赦，赐公卿金帛。
【箴】萧子范子冠子箴曰：是月惟令，敬择良辰，式遵士典，讠咅筮于宾，嘉字爰锡，醮酒方陈，礼庄尔质，德成尔身，永变童心，长移悼齿，朱锦辞发，青约在履，丹石为操，冰泉厉己，务简朋匹，由苏游止，在我尚谦，推物尽美，面谄退言，弗纳于耳，直弦矢辞，斯为良士。
◇婚
《释名》曰：婚，昏时成礼也，姻，女因媒也。
《尔雅》曰：女之夫曰婿，婿父母为姻，妇父母为婚。
《礼记》曰：仲春之月，玄鸟至，至之日，以太牢祀高禖，［玄鸟，燕也，燕以来巢，室于嫁娶之家，媒氏以为候也。］
又曰：婚礼者，将合二姓之好，上以事宗庙，而下继后世矣，故君重之。
又曰：嫁女之家，三夜不息烛，思相离也，娶妇之家，三日不举乐，思嗣亲也，三月而庙见，称来妇也，择日而祭於祢，成妇之义也。
又曰：夫婚礼万世之始也，壹与之齐，终身不改，故夫死不嫁，男女别，然后父子亲，父子亲，然后义生，义生然后礼作，礼作然后万物安，婿亲御授，亲之也，出乎大门，男帅女，女从男，夫妇之义由此始，妇人从人者也，幼从父兄，嫁从夫，夫死从子。
又曰：纳女於天子，曰备百姓，於国君，曰备酒浆，於大夫，曰备扫洒。
又曰：哀公问孔子曰：冕而亲迎，不已重乎，孔子对曰：合二姓之好，以继先圣之后，以为天地宗庙社稷之主，君何谓已重乎，崔骃婚礼结言曰：乾坤其德，恒久不已，爰定天纲，夫妇作始，乃降英媛，有淑其仪，姬姜是侔，比则姚妫，载纳嘉贽，申结鞶褵。
《毛诗》曰：何彼秾矣，美王姬也，虽则王姬，亦下嫁於诸侯，车服不系其夫，下王后一等，犹执妇道，以成肃雍之德。
又曰：岂其食鱼，必河之鲂，岂其娶妻，必齐之姜，岂其食鱼，必河之鲤，岂其娶妻，必宋之子。
又曰：伐柯如之何，匪斧不克，娶妻如之何，匪媒不得。
《左传》曰：齐侯与蔡姬乘舟于囿，荡公，公变色，禁之不可，公怒，归之，未之绝也，蔡人嫁之，齐侯以诸侯之师侵蔡，蔡溃，伐楚。
又曰：楚昭王败，锺建负季芊以从，将嫁季芊，芊辞曰：所以为女子，远丈夫也，昔者锺建负我矣，以妻锺建。
《白虎通》曰：天子诸侯，一娶［《太平御览》五百四十一娶下有九女二字，此脱。］者何，重国广继也，法地有九州，承天之施，无所不生，一聚九女，亦足承君之施，九而无子，百无益也。
郑氏婚礼谒文曰：纳采，始相与言语，采择可否之时，问名，谓问女名，将归上［《初学记》十四作卜。］之也，纳吉，谓归卜吉，往告之也，纳徵，用束帛，徵成也，请期，谓吉日将亲迎，谓成礼也。
刘恢与范注［按当作汪。］论婚事曰：礼无拜时，拜时出於末世耳，将以世族多虚，吉事宜速，故以好岁拜时，新年便可婚也。
《列女传》曰：邵南申女者，申人之女也，既许嫁於丰，夫家不备而欲迎之，女也遂不肯往，夫家讼之於理，致之於狱，女终以一物不具，一礼不备，守节持义，必死不往。
《汉书》曰：陈平，邑富人张负，有女孙，五嫁夫辄死，平欲得之，邑中有大丧，平家贫，侍丧，以先往后罢为助，既见之丧所，随平至其家，家乃负郭穷巷，然门外多长者车辙，负以女孙妻平，曰：固有美如陈平，而长贫贱者乎。
又曰：张耳，大梁人也，常亡命游外黄，外黄富人女甚美，庸奴其夫，亡抵父客，父客谓曰：必欲求贤夫，从耳，女听为请，决嫁之，女家厚奉给耳，耳以故致千里客。
又曰：张放取［原脱，据三十三卷宠幸篇引补。］皇后弟平恩侯许嘉女，上为放供帐，赐甲第，充乘舆服饰，时号为天子取妇，皇后嫁女，［事具人部宠幸篇。］
《风俗通》曰：两袒，俗说齐人有女，二人求之，东家子丑而富，西家子好而贫，父母疑不能决，问其女定所欲適，难指斥言者，偏袒令我知之，女便两袒，怪问其故，云欲东家食，西家宿，此为两袒者也。
《楚国先贤传》曰：孙俊，字文英，与李元礼俱娶太尉桓焉女，时人谓桓叔元两女俱乘龙，言得婿如龙也。
《世说》曰：王戎俭吝，其从子婚，与一单衣裁，后更责之，戎女適裴氏，贷钱数万，女归，戎色不说，女还钱，乃怿。
又曰：温峤从［《太平御览》五百四十一下有姑字。］刘氏家，值乱离，唯有一女，甚有慧，姑以属峤索婚，峤密自有婚意，答云，佳婿难得，但如峤比云何，姑答曰：丧破之馀，乞得粗相存活，便足慰吾馀年，敢希汝比，却数日，峤报姑云，已得婚处，门地粗可，婿身不减峤，因下玉镜台一枚，姑大喜，既婚交礼，女以手披纱扇大笑，固嫌是此老奴，果如所疑，玉镜台是峤为刘越石长史北征刘聪所得也。
【诗】晋嵇含伉俪诗曰：余执百两辔，之子诗采蘩，我被双丝绢，著以同功绵，夏摇比翼扇，冬卧蛩蛩毡，饥餐并粮粒，渴饮一流泉，临轩树萱草，中庭植合欢。
梁何逊看新婚诗曰：雾夕莲出水，霞朝日照梁，何如花烛夜，轻扇掩红妆，良人已灼灼，席上自生光，所悲高驾动，环佩出长廊。
梁刘瑗咏左右新婚诗曰：小使如初日，得妇类行云，琴声妾曾听，桃子婿经分，娥眉参意画，绣被共笼薰，偏增使君度，无趣遣相闻。
陈周弘正看新婚诗曰：莫愁年十五，来聘子都家，婿颜如美玉，妇色胜桃花，带啼疑暮雨，含笑似朝霞，暂却轻纨扇，倾城判不赊。
【赋】魏陈王曹植感婚赋曰：阳气动兮淑清，百卉郁兮含英，春风起兮萧条，蛰虫出兮悲鸣，顾有怀兮妖人，用搔首兮屏营，澄清台以荡志，状高轩而游情，悲良媒之不顾，惧欢媾之不成，慨仰首而叹息，风飘飖以动缨。
晋张华感婚赋曰：婚姻者，竞赴良时，虽葩英肯顾，乃作感婚赋曰：窈窕初茂，玉质始盛，容华外丰，心神内正，接轸连骑，隐隐习习，充街塞里，晖曜城邑，相丽姿之绰约兮，遥仿佛以感心，怨佳人之幽翳兮，恨检防之高深。
【箴】晋挚虞新婚箴曰：今在哲文，遭家不造，结发之丽，不同偕老，既纳新配，内芬外藻，厚味腊毒，大命将夭，色不可耽，命不可轻，君子是惮，敢告后生。
晋潘岳答新婚箴曰：女实存色，男实好德，德在正色，色在不惑，故新旧兼弘，义申理得，君子过虑，爱己明箴，防微测显，文丽旨深，敬纳嘉诲，敢酬德音。
晋王廙妇德箴曰：团团明月，魄满则缺，亭亭阳晖，曜过则逝，天地犹有盈亏，况华艳之浮孽，是以淑女鉴之，战战乾乾，相彼七出，顺此话言，惧兹屋漏，畏斯新垣，在昧无愧，幽不改虔。
【启】梁刘孝仪为王仪［全梁文六十一仪下有同字。］谢国姻启曰：即日，主书王静民宣敕，安告［全梁文作吉。］主降嫔臣第三息实，臣素里庸族，蓬衡贱品，事隔伊缗之礼，望绝下嫁之姬，而圣慈猥洽，皇姻曲建，荆布陋饰，已膺凡奖，负薪微胤，复降肃邕，频烦叨荷，内外荣抃。
【教】梁简文帝资遣孔焘二女教曰：夫思人生至卿，［句有讹。］事惟悼往，表闾式墓，义匪字孤，至如游殷之息，见抚张既，桥玄之子，受讬魏王，斯故美在令终，受兼身后，故无锡令孔焘，经术弘长，志履贞槩，游处积年，一朝长往，闻其在室二女，并未有行，可广访姻家，务求偶对。
◇谥《说文》曰：谥者，说行之迹也。
韦昭辩《释名》曰：古者诸侯薨，则天子论行以赐谥，唯王者无上，故於南郊称天以谥之，当春秋时，周室卑微，臣谥其父，故诸侯之谥，多不以实。
古史考曰：谥礼，待葬而谥，所以尊名也，其行善恶恶为谥，所以勉为善也。
《礼记》曰：已孤暴贵，不为父作谥。
又曰：公叔文子卒，其子请谥於君曰：日月有时，将葬矣，请所以易其名，君曰：昔者卫国凶饥，夫子为粥与国之饿者，是不亦惠乎，昔卫国有难，夫子以其死卫寡人，不亦贞乎，夫子听卫国之政，修其班制，社稷不辱，不亦文乎，谥夫子贞惠文子。
《大戴礼》曰：武王践阼曰：谥者行之迹也，是以大行受大名，小行受小名，行出乎己，名出乎人。
《左传》曰：无骇卒，羽父请谥与族，公问於众仲，众仲对曰：天子建德，因生以赐姓，胙之土而命之氏，诸侯以字，官有世功则有官族，邑亦如之，公命以字，为展氏。
《论语》曰：子夏问曰：孔文子何以谓之文也，子曰：敏而好学，不耻下问，是以谓之文也，［事具文部文质篇目。］
《春秋说题辞》曰：号者功之表，谥者行之迹，所以追劝成德，使尚务节。
《穆天子传》曰：为盛姬谥曰哀淑人。
《列女传》曰：鲁黔娄先生死，曾子与门人往吊焉，曰：何以为谥，其妻曰：以康为谥，昔者先生，君尝赐之粟二十锺，先生辞而不受，是其有馀富也，君尝欲授之国相，先生辞而弗为，是有馀贵也，求仁而得仁，求义而得义，其谥为康，不亦宜乎。
《汉书》曰：霍去病，元狩六年薨，上悼之，发属国玄甲军，陈自长安至茂陵，为冢象祁连山，谥之景桓侯，［谥法，仁义行刚曰景，辟土行远曰桓。］
又曰：贾山奏事曰：古者圣王作谥，三四十世尔，虽尧舜禹汤文武，累世广德，以为子孙基业，无过二三十世也，秦始皇帝曰：死而以谥法，是父子名号，有时相袭也，以一至万，则世世不相复也，故死而号曰始皇帝。
《五经通义》曰：谥者死后之称，累生时之行而谥之，生有善行，死有善谥，所以劝善戒恶也，谥之言列其所行，身虽死，名常存，故谓谥也。
《东观汉记》曰：吴汉爵位奉赐最尊重，然但治宅，不起巷第，恭俭如此，病薨，奏谥曰：有司议宜以为武昭，特赐谥曰忠侯。
张璠《汉记》曰：范丹，中平二年卒，三府各遣令史奔吊，累行论谥，佥曰宜为贞节先生，会葬二千馀人。
荀氏家传曰：荀爽对策曰：臣闻火生於木，故其德孝，汉之谥帝称孝者，其义取此也，故汉制，使天下皆诵孝经，选吏则举孝廉，以孝为务也。
《中兴书》曰：中宗即尊号也，时赐谥多由封爵，不考德行，王导曰：近代以来，唯爵得谥，武官牙门，有爵必谥，卿校常伯，无爵悉不赐谥，甚失制谥之本，今中兴肇建，勋德兼备，宜深体前训，使行以谥彰，中宗纳焉，自后公卿无爵而谥，自导始也。
【表】梁陆倕为张缵谢兄尚书谥靖子表曰：亡兄夙遘皇慈，早邀灵庆，立言著绩，未酬天宠，门衰祚寡，遽辞昌运，拊心摧恨，私怀罔极，日月告时，幽埏浸远，王人猥集，佳册光临，荣溢里庭，恩沉松槚。
【议】晋张华晋文王谥议曰：殊位盛礼，实隆明德，班爵崇宠，亦光茂勋，至於表名赠号，世考洪烈，冠声无穷者，莫尚於号谥也，论功高於禹稷，比德迈於伊周。
【书】齐虞义［按当作羲。］与萧令王仆射书，为袁彖求谥曰：袁侍中体高亮之宏姿，挺孤奇之逸操，孝友结於衡闾，忠正表於邦域，怀抱七经，该综百氏，清文丽目，几义穷神，言非义而不发，容导礼而后动，居贫无闷，事等安期，处显不惊，道均无叹，兄弟亲从，同居共财，怡怡雍穆，人所不间，顾与善无徵，报施徒语，岱山委岫，昆岳摧峰，四海搢绅，谁不掩泣，明公德冠时宗，道高物表，若得横议圣时，斟酌今古，采茂实於当年，褾芳流於千载，驰徽谥於山道，润贞气於泉门，岂非体国之至公，典谟之盛轨者哉。
◇吊
《左传》曰：齐侯遇杞梁之妻於郊，使吊之，辞曰：殖之有罪，何辱命焉，若免於罪，犹有先人之弊庐在，下妾不得与於郊吊，齐侯吊诸其室。
又曰：庄公十一年，宋大水，公使吊焉，曰：天作淫雨，害於粢盛，若之何不吊，对曰：孤实不敬，天降之灾，以为君忧，拜命之辱。
《礼记》曰：知生者吊，知死者伤，知生而不知死，吊而不伤，知死而不知生，伤而不吊，吊丧弗能赙，弗问其所欲。
又曰：五十无车者，不越疆而吊人，吊於人，是日不乐，妇人不越疆而吊人，行吊之日，不饮酒食肉焉，吊於葬者，必执引，若从及壙，皆执紼。
又曰：子夏丧其子而丧其明，曾子吊之曰：吾闻之曰：朋友丧明，则哭之。
《家语》曰：史鱼将卒，命其子曰：吾在朝，不能进蘧伯玉，退弥子瑕，是不能正君，不可以成礼，我死，汝其置尸牖下，灵公吊焉，怪而问之，其子以父言告，公曰：寡人过也，令殡於客位，进蘧伯玉，退弥子瑕，孔子曰：史鱼死而尸谏，可谓直乎，［事具人部讽篇。］
《庄子》曰：孔子围於陈蔡之间，七日不火食，太公任吊之曰：几死乎，曰：然，子恶死乎，曰：然，任曰：直木先伐，甘井先竭，子其意者，饰智以惊愚，修身以明行，昭昭乎如揭日月而行，故不免。
又曰：庄子妻死，惠子吊之，则方箕踞鼓盆而歌。
《淮南子》曰：北塞上之有憙道者，其马无故亡入胡中，人皆吊之，其父曰：此何讵不乃为福，居数月，其马将胡骏马而归，人皆贺之，其父曰：此何讵不乃为祸，家富马良，其子骑马，堕而拆髀，人皆吊之，其父曰：此何讵不乃为福，居一年，胡夷大出，丁壮者皆控弦而战，塞上之人死者十九，此独跂足，故子父相保，［事具战部马篇。］
《说苑》曰：孙叔敖为楚令尹，吏民皆贺，有一老父，衣粗衣冠，后吊曰：身贵而骄人者，民去之，位高擅权者，民恶之，禄厚而不知止者，患处之，孙叔敖再拜曰：敬受命，原闻馀教，父曰：位已高而身益卑，意益大而心益小，禄已厚而慎不敢取，言［《太平御览》五百六十一言字无。］君谨守此三者，足以治楚。
《汉书》曰：龚胜死，有老父来吊，其哭甚哀，既而曰：嗟乎，薰以香自烧，膏以明自销，龚生竟夭天年，非吾徒也，遂趍而出，莫知其谁。
虞翻别传曰：翻放弃南方，自恨疏斥，当长没海隅，生无可与语，死以青蝇为吊客，天下一人知己者，足以不恨，以典籍自慰。
挚虞决疑要注曰：礼，臣丧其父母，则赴於君，君吊之，汉太傅胡广丧母，天子使谒者，以中牢吊祭，具送葬，魏司空陈群丧母，使者吊祭如故事。又使黄门侍郎杜恕，奉诏慰问。
又曰：国家同姓王公妃主，发哀於东堂，凡使者监哀吊祭同姓者，素冠帻，白练深衣，器用皆素，吊祭异姓者，服色器用不变也。
又曰：古素冠锡衰为吊服，今以白袷深衣为服，深衣即单衣也，锡细麻疏也。
【赋】汉司马相如吊秦二世赋曰：登陂纮之长坂，入曾宫之嵯峨，临曲江之溰州，望南山之参差，岩岩深山，涳々通谷，豁乎娀〈谷阑〉，泊乎沟〈革反〉以永逝，注平皋之广衍，观众树之蓊薆，览竹林之榛榛，东驰土山，北偈石濑，弭节容与，历吊二世，持身不谨，亡国失势，信谗不寤，宗庙灭绝，呜呼掺行之不得，坟墓芜秽而不修，魂魄亡归而不食。
晋傅咸吊秦始皇赋曰：余治狱至长安，观乎阿房，而吊始皇曰：伤秦政之为暴，弃仁义以自亡，搦纸申辞，以吊始皇，有姬失统，命不于常，六国既平，奄有万方，政虐刑酷，如火之扬，致周章之百万，取发掘於项王，疲斯民乎宫墓，甚癸辛於夏商，未旋踵而为墟，屯獐麋乎庙堂，国既颠而莫扶，孰阻兵之为强。
【文】汉贾谊吊屈原文曰：鸾鸟伏窜，鸱枭翱翔，谓随夷溷兮，跖蹻为廉，莫耶为钝兮，铅刀为銛，腾驾罢牛骖蹇驴，骥垂两耳服盐车，所贵圣人之神德，远浊世而自藏，使骐麟可系而羁，岂云异夫犬羊。
后汉蔡邕吊屈原文曰：鸋窸轩翥，鸾凤挫翮，啄碎琬琰，宝其瓴甋，皇车奔而失辖，执辔忽而不顾，卒坏覆而不振，顾抱石其何补。
晋潘岳吊孟尝君文曰：人罔贵贱，士无真伪，延入如归，望宾若企，出掘秦机，入专齐政，右眄而嬴强，左顾而田竞，且以造化为水，天地为舟，乐则齐喜，哀则同忧，岂区区之国，而大邦是谋，琐琐之身，而名利是求，畏首畏尾，东奔而囚，志挠於木偶，命悬於狐裘。
晋陆机吊魏武帝文曰：夫以回天倒日之力，而不能振形骸之内，济世夷难之智，而受困魏阙之下，格乎上下者，藏於区区之木，光于四表者，翳乎蕞尔之土，雄心权於弱愤，壮图终於哀志，长筭屈於短日，远迹顿於促路，持姬女而指季豹以示四子曰：以累汝，因泣下，伤哉，曩以天下自任，今以爱子讬人。
又曰：吾婕妤伎人，皆著铜爵台上，施六尺床，下繐帐，朝脯设脯糒之属，月朝十五日，辄向帐作伎，汝等时时登铜雀台，望吾西陵墓田。又云，馀香可与诸夫人，诸舍中无为，学作履组卖也，吾历官所得绢，皆著藏中，吾馀衣裘，可别为一藏，不能者，兄弟可共分之，威先天而盖世，力荡海而拔山，厄奚险而弗济，敌何强而不残，违率土以靖寐，戢弥天之一棺，惜内顾之缠绵，恨未命之微详，纡家人於履组，尘清虑於馀香，结遗情之婉娈，何命促而意长，宣备物於虚器，发哀音於旧倡，矫戚容以赴节，掩零泪而荐觞，徵清丝而独奏，进脯糒而谁尝，悼繐帐之冥漠，怨西陵之茫茫，登雀台而群悲，眝美目其何望，览遗籍以慷恺，献兹文而凄伤。
又吊蔡邕文曰：彼洪川之方割，岂一等［本集作篑。］之所堙，故尼父之惠训，智必愚而后贤，谅知道之已妙，曷信道之未坚，忽甯子之保己，效苌叔之违天，冀澄河之远日，忘朝露之短年。
晋庾阐吊贾生文曰：飞荣洛汭，濯颖山东，质清浮磬，声若孤桐，琅琅其璞，岩岩其峰，信道居正，天下为公，方驾逸步，不以曲路期通，是以张高弦悲，声激柱落，清唱未和，而桑濮代作，昔皋陶謩虞，吕尚归昌，德协允符，乃应帝王，夷吾相桓，汉登萧张，草庐三顾，臭若兰芳，奈何摧景飚风，独丧厥明，悠悠大素，存亡一指，道来斯通，世往斯否，吾哀其生，未见其死，敢不敬吊，寄之渌水。
宋袁淑吊古文曰：贾谊发愤於湘江，长卿愁悉於园邑，彦真因文以悲出，伯喈衒史而求入，文举疏诞以殃速，德祖精密而祸及，夫然，不患思之贫，无若识之浅，士以伐能见斥，女以骄色贻遣，以往古为镜鉴，以未来为针艾，书余言於子绅，亦何劳乎蓍蔡。
◇冢墓
《礼记》曰：《曾子》曰：朋友之墓，有宿草而不哭焉。
又曰：赵文子与叔誉观九原，《文子》曰：死如可作，吾谁与归，叔誉曰：其阳处父乎，《文子》曰：其智不足称也，其臼犯乎，《文子》曰：其仁不足称也，我则随武子乎，利君不忘其身，谋身不遗其友。
《越绝书》曰：阖庐冢在昌门外，铜椁三重，洪池六尺，玉凫之流，扁诸之剑三千，干将鱼肠之剑在焉，十万人筑治之，［吴越春秋又载，事具山部。］
史记曰：樗里子卒，葬渭南章台之东，曰：后一百岁，当有天子之宫夹我墓，至汉兴，长乐宫在其东，未央在其西，武库正当其墓。
《汉书》曰：原涉自以先人坟墓俭约，非孝也，乃大治冢舍，周阁重门，初武帝时，京兆曹氏葬茂陵，民谓其道为京兆阡，涉墓［汉书九十二原涉传作慕。］之，乃买地开道，立署曰南阳阡，人不肯从，谓之原氏阡。
杨雄家谍曰：子云以天凤五年卒，葬安陵阪上，所厚沛郡桓君山，平陵如子礼，弟子钜鹿侯芭，共为治丧，诸公遣世子朝臣郎吏行事者会送，桓君山为敛赙，起祠茔，侯芭负土作坟，号曰玄冢。
《博物志》曰：汉滕公夏侯婴死，公卿送葬至东都门外，马不行，殕地悲鸣，得石椁，有铭曰：佳城郁郁，三千年见白日，吁嗟滕公居此室，乃葬之。
范晔《后汉书》曰：杨震为樊丰等所谮，饮酖卒，先葬十馀日，有大鸟，高丈馀，集震丧前，俯仰悲鸣，泪下霑地，葬毕乃飞去，於是立石鸟象於墓所。
《梁州记》曰：武侯垒东南，有定军山，入山十馀里，有诸葛武侯墓，锺会征蜀，至汉川，祭亮之庙，令军士不得於墓刍牧樵采，今松柏碑铭俨然。
盛弘之《荆州记》曰：冠军县东，有魏征南军司张詹墓，刻其碑背曰：白楸之棺，易朽之裳，铜铁不入，瓦器不藏，嗟矣后人，幸勿我伤，至元嘉六年，民饥，始被发，金银朱漆之器，雕刻烂然。
《荆州记》曰：郦县北三十里，有一墓，甚崇伟，前有石楼，高一丈五尺，上作石凤，将九子，相传云是姚家墓，不详其人。
《异苑》曰：魏武北征喻［《太平御览》五百五十九作蹹。］顿，升岭眺望，见一岗，不生百草，王粲曰：必是古冢，此人在世服生礜石，死而石生，势蒸出外，致卉草燋灭，即令凿看，果得墓，有礜石满茔。
皇览曰：苍颉冢在冯翊县衙［《太平御览》五百五十九作衙县。］此倒，利阳亭南，道旁坟高六尺，学书者皆祭之不绝。
蚩尤冢在东郡寿张县阚［《太平御览》五百五十九作阌。］乡城中，高七丈，民常十月祀之，有赤气出，如一匹绛，民为蚩尤旗。
伍辑之《从征记》曰：孔丛云，夫子墓方二里，诸弟子各以四方木来植之，今盘根犹存。
魏武令曰：故北中郎将卢植，名著海内，学为儒宗，士之楷模，国之植幹也，今亟遣丞相掾，除其坟墓，存其子孙，并致薄醊，以彰厥德。
《魏志》曰：陈思王薨，遣葬，初植登鱼山，临东河，喟然有叹焉之心，遂营为墓。
《吴志》曰：顾邵起家为豫章太守，下车祀先贤徐孺子墓，优待其后。
又曰：汉末，关中乱，有发前汉时宫人冢者，犹活，既出复如旧，郭后爱念之，常置左右，问当时宫内事，了了有次第。
王隐《晋书》曰：太康元年，汲县民盗发魏安釐王冢，得竹书漆字古书，有易卦，似连山归藏文，有春秋，似左传。
《搜神记》曰：宋大夫韩冯，取妻而美，康王夺之，俄而冯自杀，妻乃阴腐其衣，王与登台，遂自投台下，左右揽之，衣不中手，遗书於带曰：王利其生，不［法苑珠林三十六作妾。］利其死，原以尸骨赐冯而合葬乎，王怒弗听，使里人埋之，冢相望也，宿昔有交梓木生於二冢之端，旬日而大合抱，屈体相就，根交於下。又有鸳鸯鸟，雌雄各一，恒栖树上，交颈悲鸣，宋人哀之，遂号其木曰相思树。
《从征记》曰：刘表冢在高平郡，表之子琮，捣四方珍香数十斛，著棺中，苏合消疾之香，莫不毕备，永嘉中，郡人发其墓，表白如生，香闻数十里。
《世说》曰：戴公见林法师墓曰：德音未远，而拱木已积，冀神理绵绵，不与气运俱尽耳。
戴延之《西征记》曰：金乡焦氏山北数里，有汉司隶校尉曾峻冢，前有石祠，堂中四壁，皆青石隐起，自书契以来，忠臣孝子，孔子七十二人形象，皆刻石记之。
【诗】古墟墓诗曰：去者日已疏，生者日已亲，出郭门直视，但见丘与坟，古墓犁为田，松柏摧为薪，白杨多悲风，萧萧愁杀人，思还故里闾，欲归道无因。
宋孝武拜衡阳文王义季墓诗曰：昧旦凭行轼，濡露及山庭，投步矜履蹈，举目增凄清，轺路灭归轸，沦闼负重扃，深松朝已雾，幽燧晏未明，长杨敷晚素，宿草披初青，哀往起沉泉，追爱恸中情，竹帛凭年远，世范随伏倾。
宋谢灵运经庐陵王墓诗曰：晚日发云阳，落日次朱方，含凄汎广川，洒泪眺连岗，眷言怀君子，沉痛切衷肠，道消结愤懑，运开申悲凉，神期恒若存，德音初不忘，徂谢易永久，松柏森已行，一随往化灭，安用空名扬，举声泣已历，长叹不成章。
齐随郡王萧子隆经刘瓛墓下诗曰：升堂子不谬，问道余未穷，如何辞白日，千载隔音通，山门已一绝，长夜缅难终，初松切暮鸟，新杨摧晚风。
齐竟陵王萧子良同随王经刘先生墓诗曰：汉陵掩馆芜，晋殄洙风缺，五都声论空，三阿文义绝，兴礼迈前英，谈玄逾往哲，桓井忽以平，烟云从容裔，尔叹牛山悲，我悼惊川逝。
梁沈约经刘瓛墓诗曰：表闾钦逸轨，式墓礼贞魂，化涂终眇默，神理暧犹存，尘经未辍愰，高衡已委门，华阴无遗布，楚席有灵樽。
梁何逊行经孙氏陵诗曰：水龙忽东鹜，青盖乃西归，朅来易永久，年代暧微微，苔石疑文字，荆坟失是非，山湋空曙响，垄月自秋晖，银海终无浪，金凫会不飞，阒寂今如此，望望霑人衣。
陈阴铿行经古墓诗曰：偃松将古墓，年代理当深，表柱应堪烛，碑书欲有金。回坟由路毁，荒隧受田侵，霏霏野雾合，昏昏垄日沉，悬剑今何在，风扬空自吟。
【赋】后汉张衡冢赋曰：系以循隧，洽以沟渎，曲折相连，迤靡相属，弈弈将将，崇栋广宇，在冬不凉，在夏不暑，祭祝是居，神明是处。
晋陆机感丘赋曰：泛轻舟於西川，背京室而电飞，遵伊洛之抵渚，沿黄河之曲湄，睹墟墓於山梁，讬崇丘以自绥，见兆域之蔼蔼，罗魁封之垒垒，於是徘徊洛涯，弭节河干，伫眄留心，慨尔遗叹，仰终古以远念，穷万绪乎其端，伊人生之寄世，犹水草乎山河，应甄陶以岁改，顺通川而日过，尔乃申舟人以遂往，横大川而有恶，伤年命之倏忽，怨天步之不几，虽履信而思顺，曾何足以保兹，普天壤其弗免，宁吾人之所辞，原灵根之晚坠，指岁暮而为期。
晋傅咸遂登芒赋曰：左光禄大夫济北侯荀公，前丧元妃，及失令子，葬于西芒，有以感怀，而作斯赋，何天道之难忱，信厥命之靡常，匪彼生之不辰，亦夫人之多殃，惟济北之初载，夙遘旻而逢罹，兴瓜瓞之绵绵，飞英声以风驰，庶家道之克昌，永保祚於螽斯，愠无妄之为灾，怨上皇之有违，在德门之方隆，乃降厉於元妃，兰房阒其无主，众孤茕而莫依，孔临川以永叹，赵有感於九原，览登芒之哀赋，谅圣贤之同情。
【表】晋张士然请汤武诸孙置守冢人表［按文选三十八作为吴令谢询求为诸孙置守冢人表，此有讹脱。］曰：成汤革夏而封杞，武王入殷而建宋，西戎有即叙之民，京邑开吴蜀之馆，兴灭加乎万国，继绝接于百世，春雨润木，自叶落根，鸱鸮恤功，爱子及室，家有义勇之暮，［《文选》作基。］世传扶危之业，进为徇汉之臣，退为开吴之主，而蒸尝绝於三叶，园陵残於薪采。
【教】宋傅亮修复前汉诸陵教曰：夫信陵之坟，守卫无旷，展季之垄，樵苏有刑，彼匹夫怀道，列国陪隶，犹见礼异世，取贵邻邦，汉高拨乱反正，大造区宇，道拯横流，功高百代，盛德之烈，义在不泯。
又修楚元王墓教曰：夫褒贤崇德，千祀弥光，尊本敬始，义高自远，楚元王积仁基德，启蕃斯境，本枝胤祚，隆彼四方，遗芳馀烈，奋乎百世，而丘封翳然，坟茔莫翦，感远在彼，慨焉永怀，况瓜瓞攸兴，开元自本，可谓［《文选》三十六谓字无。］蠲复近墓五家，长给洒扫。
【文】宋谢惠连祭古冢文曰：东府掘巉一丈，得古冢，上无封域，明器之属，材瓦铜漆，有数十种，异形不可尽识，刻木为人，长三尺许，初开见，悉为人形，以物枨拨之，应手灰灭，水中有甘蔗节及李核瓜蒂，皆浮出，不甚烂坏，世代不可知也，既不知其名字，故假号曰冥漠君云尔，刍灵已毁，涂车既摧，蔗传馀节，瓜表遗犀，十仞斯建，百堵斯齐，墉不可转，巉不可回，黄肠既毁，便房已颓，修题兴念，抚榇增哀。
梁任孝恭祭杂坟文曰：惟尔冥然往代，求圆石而无名，邈矣遐年，讨方砖而不记，封树漂殄，谁别羽商之家，坟垄倾回，终迷庚癸之向，近创此伽蓝，寔须泥丸，命彼硕人，置兹屯邑，不谓纶绳所用，遂毁牛亭之基，锹锸所侵，爰伤马鬛之势，重使翠幕临风，佳城见日，昔灵沼枯骨，周王改以衣冠，广武横尸，汉主加其轊椟，辄勒彼山虞，覆颓隍於旧趾，命兹匠者，修反壤於故林，还蚁结之文。依似坊之势，幸得宜阳大道，无变无移，京兆长阡，勿回勿徙，庶幽魂游止，践昔径而不疑，涂车往还，瞻旧辙而犹在。


龙蛟蛇龟鳖鱼
◇龙
《说文》曰：龙，鳞虫之长，春分而登天，秋分而入川。
《广雅》曰：有鳞曰蛟龙，有翼曰应龙，有角曰虬龙，无角曰螭龙。
《山海经》曰：大乐之野，夏后启於此乘两龙。
又曰：锺山之神，名曰烛龙，视为昼，暝为夜，身长三千里。
《易》曰：云行雨施，品物流形，时乘六龙以御天，初九，潜龙勿用，象曰：阳在下也，九二，见龙在田，利见大人，象曰：德施普也，九五，飞龙在天，大人造也。
又曰：龙战于野，其血玄黄。
《左传》曰：秋，龙见于绛郊，魏献子问於蔡墨曰：吾闻之，虫莫智於龙，以其不生得也，对曰：人实不知，非龙实智，古者畜龙，故国有豢龙氏，有御龙氏，昔有飂叔安，［飂，古国名，叔安其君名。］有裔子曰董父，实甚好龙，能求其嗜欲，以饮食之，帝舜赐姓曰董，氏曰豢龙，及有夏孔甲，扰于有帝，帝赐之乘龙，河汉各二，有刘累者，能饮食龙，夏后赐氏曰御龙，今水官弃矣，故龙不生得。
又曰：郑大水，龙斗于时门之外洧渊，国人请禜焉，子产弗许，曰：我斗，龙不我觌也，龙斗，我独何觌焉，攘之则彼其室也，吾无求於龙，龙亦无求於我，乃止。
《河图》曰：黄金千岁生黄龙，青金千岁生青龙，赤白龙，［句有脱文。］玄金千岁生玄龙。
《庄子》曰：朱伻漫学屠龙於支离益，殚千金，技成而无所用其巧。
又曰：子张见鲁哀公，不礼焉，去曰：君之好士也，有似叶公子高之好龙，雕文画之，於是天龙闻而示之，窥头於牖，拖尾於堂，叶公见之，失其魂魄，五色无主，是叶公非好龙也，好夫似龙非龙也，今君非好士也，好夫似士者。
又曰：孔子见老聃归，三日不谈，弟子问曰：夫子见老聃何规哉，子曰：人用意如飞鸿者，为弓弩射之，如游鹿者，走狗而逐之，若游鱼者，钓缴以投之，吾今见龙，合而成体，散而成章，余口张不能吸，舌出不能言。
又曰：河上有家贫穷，持纬萧而食者，子没川，得千金珠，谓其子，取石来锻之，夫千金之珠，必在九重之泉，骊龙颔下，若能得珠者，遭其睡也，如使骊龙寤，子尚奚微之有哉。
《楚辞》曰：神龙失水而陆居，为蝼蚁之所裁。
《孙卿子》曰：积水成川，蛟龙生焉。
《吕氏春秋》曰：晋文公反国，介子推不肯受赏，自为赋诗曰：有龙于飞，周遍天下，五蛇从之，为之承辅，龙反其乡，既得其所，四蛇从之，得其露雨，一蛇羞之，槁死中野。
括地图曰：禹诛防风氏，夏后德盛，二龙降之，禹使范氏御之以行，经南方，防风神见禹怒，射之，有迅雷，二龙升去，神惧，以刃自贯其心而死，禹哀之，瘗以不死草，皆生，是名穿焜国。
又曰：龙池之山，四方高，中央有池，方七百里，群龙居之，多五花树，群龙食之。
又曰：昆仑山之弱水，非乘龙不得至。
《淮南子》曰：龙举而景云属。
公孙弘答东方朔书曰：譬犹龙之未升，与鱼鳖为伍，及其升天，鳞不可睹。
《列仙传》曰：陵阳子明好钓，於溪得白龙子，解钩放之，后得白鱼，腹中有书，教子明服食，遂采五石脂服之，三年，白龙来迎，止龙阳山上百馀年。
《说苑》曰：吴王欲从民饮酒，子胥谏曰：不可，昔日白龙下清泠之渊，化为鱼，渔者豫且，射中其目，白龙上诉天帝，天帝曰：当是之时，若安置而形，对曰：我化为鱼，固人之所射也，豫且何罪，今君弃万乘之位，而从布衣之士饮酒，臣恐有豫且之患，王乃止。
《博物志》曰：龙肉以醯渍之，则文章生。
《抱朴子》曰：案使者甘宗所奏西域事云，外国方士能神咒者，临川禹步吹气，龙即浮出，初出乃长十数丈，方士吹之，一吹则龙辄一缩，至长数寸，乃取著壶中，以少水养之，外国常患旱灾，於是方士闻有旱处，便赍龙往卖之，一龙直金数十斤，举国会敛以雇之，直毕，乃发壶出龙，著渊中，因复禹步吹之，长数十丈，须臾而雨四集矣。
齐地记曰：平昌城有井，与荆水通，有神龙出入焉，故名龙城。
外国事曰：毗呵罗寺有神龙，住米仓中，奴取米，龙辄却后，奴若长取米，龙不与，仓中米若尽，奴向龙拜，仓即盈溢。
辛氏《三秦记》曰：河津一名龙门，大鱼集龙门下数千，不得上，上者为龙，不上者，［句有脱文。］故云曝鰓龙门。
又曰：龙首山长六十里，头入渭水，尾达樊川，头高二十丈，尾渐下，高五六丈，云昔有黑龙，从山南出，饮渭水，其行道成土山，故因以为名。
【赋】晋刘琬神龙赋曰：大哉龙之为德，变化屈伸，隐则黄泉，出则升云，贤圣其似之乎，惟天神上帝之马，含胎春夏，房心所作，轩照形，［句有脱字。］角尾规矩。
【赞】晋郭璞烛龙赞曰：天缺西土，龙衔火精，气为寒暑，眼作昏明，身长千里，可谓至灵。
又，龙鱼一角，似鲤居陵，俟时而出，神灵攸乘，飞惊九域，乘云上升。
【铭】晋傅玄龙铭曰：丽哉神龙，诞应阳精，潜景九渊，飞曜天庭，屈伸从时，变化无形，偃伏汙泥，上凌太清。
【序】魏缪袭青龙赋序曰：盖青龙者，火辰之精，木官之瑞。
◇蛟
《说文》曰：蛟，龙属也，鱼满三千六百年，蛟为之长，率鱼而飞去。
山海经曰蛟似龙蛇，而小头细颈，颈有白婴，大者十数围，卵生，子如一二斛瓮，能吞人。
《易纬通卦验》曰：震东方也，至春分日，出青气也，出直震，此正气也，气出右，万物半死，气出左，龙蛟出。
《楚辞》曰：与汝游兮九河，冲风起兮横波，乘水车兮荷盖，驾两龙兮骖螭。
《吕氏春秋》曰：荆有佽飞者，得宝剑，还涉江，有两蛟夹绕其船，佽飞拔剑赴江，刺蛟杀之，荆王闻之，仕以执珪。
《韩诗外传》曰：东海有勇士菑丘訢，过神泉，饮马，其仆曰：饮马此者，马必致死，饮马果沉，訢拔剑而入，三日三夜，杀二蛟而出，雷神随而击之，眇其左目。
《汉书》曰：武帝元封五年，帝自寻阳江亲射蛟江中，获之。
《寻阳记》曰：城东门通大桥，常有蛟为百姓害，董奉疏一符与水中，少日，见一蛟死，浮出。
王韶之始兴记曰：云水源有汤泉，下流多蛟害，疠济者遇之，必笑而没。
《世说》曰：周处年少时，凶强侠气，为乡里所患。又义兴水中有蛟，山中有虎，并皆犯暴，百姓谓为三横，而处既刺杀虎。又入水杀蛟，蛟或浮或没，行数十里，处与之俱，三日三夜，乡中皆谓处死，更相庆贺，处竟杀蛟而出，遂自改励，终为忠臣孝子。
【赞】郭璞蛟赞曰：匪蛟匪龙，鳞采晖焕，腾濯涛波，蜿蜒江汉，汉武饮羽，佽飞叠断。
◇蛇
《尔雅》曰：螣，腾蛇，［能兴云雾。］蟒，王蛇，［蛇之最大者。］
山海经曰：巴蛇吞象，三岁而出骨，君子服之，心［《太平御览》九百三十三心上有已字。］腹之疾，［今南方〈虫弗〉(御览作蚺字。)蛇，吞鹿已烂，自绞於树，腹中骨皆穿鳞甲间出。］
又曰：大同之山，有蛇，名曰长蛇，其毛如彘豪，其音如鼓柝。
又曰：泰华山有蛇肥遗，六足四翼。
《毛诗》曰：惟虺惟蛇，女子之祥。
孙子兵法曰：善用兵者，譬如率然，率然者，常山之蛇也，击其首则尾至，击其尾则首至，击其中身，则首尾俱至，［张茂先云，会稽多此蛇。］
楚辞曰：蝮蛇蓁蓁。
《韩子》曰：鸱夷子皮事田成子，成子去齐，亡之燕，鸱夷子皮负传而从，至望邑，曰：子独不闻涸泽之蛇乎，泽涸将徙，小蛇谓大蛇曰：大蛇行，小蛇随之，人以蛇之行者耳，必杀其子，子不如负我以行，必以我为神也，乃相负，越公道而行，人皆避之，今子美而我恶，以为上客，一乘之君也，以子为使者，万乘之卿也，不如为我舍人，田成子负传而随之，至逆旅，逆旅之君待之甚敬，因献酒肉。
《战国策》曰：昭阳为楚伐魏，移师攻齐，陈轸为齐王使，见昭阳曰：有祠者，赐其舍人酒一卮，舍人相谓曰：数人饮之不足，一人饮之有馀，请画地为蛇，蛇先成者饮酒，一人蛇先成，引酒且饮，乃左手持酒，右手画地，曰：吾能为之足，未成，一人蛇成，夺其卮曰：蛇故无足，子安能为，遂饮酒，为蛇足者，终亡其酒，今公攻魏，破军杀将。又移师攻齐，战胜不知止，犹为蛇足也，昭阳乃解军而归。
《贾谊书》曰：孙叔敖之为儿，出游还，忧而不食，其母问其故，泣而对曰：今旦见两头蛇，恐死，母曰：今蛇安在，曰：闻见两头蛇者死，恐他人复见之也，已杀而埋之，母曰：无忧，汝不死矣，吾闻之，有阴德者，天报以福。
《淮南子》曰：夫腾蛇，雄鸣上风，雌鸣下风，而化成形，精之至也。
又曰：豹兽不可使缘木，蝮蛇不可使安足。
蜀王本纪曰：秦惠王欲伐蜀，蜀王好色，乃献美女五人，蜀王遣五丁迎女，还至梓潼，见一大蛇入山穴中，一丁引其尾，不能出，五丁共引蛇，山崩，压五丁，五丁踏蛇而大呼。
《广志》曰：蝮蛇与土色相乱，长三四尺，其中人，以牙栎之，裁断皮出血，则身尽痛，九窍血出而死。
《玄中记》曰：东海有蛇丘之地，险多渐茹，众蛇居之，无人民，蛇或人头而蛇身。
又曰：昆仑西北有山，周回三万里，巨蛇绕之，得三周，蛇为长九万里，蛇居此山，饮食沧海。
《风俗通》曰：车骑将军巴郡冯绲，为议郎，发绶笥，有二赤蛇，可三尺，分南北走，大用忧怖，卜云，此吉祥也，君后当为边将，以东为名，后五年，果为大将军，拜辽东太守。
陈留风俗传曰：小黄县者，宋地黄乡也，沛公起兵野战，丧皇妣于黄乡，天下平定，乃使使者，以梓宫招魂幽野，於是丹蛇在水自洒濯，入于梓宫，其浴处有遗发，故谥曰昭灵夫人。
《地镜图》曰：金宝化为青蛇。
《抱朴子》曰：或问隐居山泽，治蛇蝮之道。
又曰：昔负［御览九百三十三作员。］丘多大蛇。又生好药，黄帝将登焉，广成子教之佩雄黄，而蛇皆去也，今带武都黄，色如鸡冠者五两，以入山林，则不畏蛇，蛇若中人，以少许末抹之，雄黄入疮中立愈。
又曰：蛇类多，唯有蝮蛇，中人至急，一日不治则杀人，若不晓方术，而为此蛇所中，但以刀割疮肉投地，其肉沸如火炙，须臾燋尽，而人得活也。
《搜神记》曰：窦武母产武，而并产一蛇，送之林中，后母卒，及葬未窆，有大蛇自榛草而出，径至丧所，以头击柩，涕血皆流，俯仰诘屈，若哀泣之容，有顷而去，时人知为窦氏之祥。
又曰：随侯行，见大蛇伤，救而治之，其后蛇衔珠以报之。
周景式庐山记曰：安侯世高者，安息国太子，与友人共出家学道，友人恚怒死，受蟒报，为此宫亭湖神，世高於广州为人所杀，还生安息国，复为王子，年二十。又弃国入吴，未之宫亭，泊船呼友人与语，友人身长数十丈，见世高，向之胡语竟，各分去，暮有一少年，上世高船，跪受咒原因忽不见，世高语同船人曰：向少年即此庙神也，得离恶形矣，蟒既见世高，从山南过，死山北，今柴桑民所居蛇里是也。
《世说》曰：杜预为荆州刺史，时有宴集，大醉，辄闭斋独眠，外闻斋中呕吐，其声甚苦，有小吏开户看之，止见床上有一蛇，垂头床边吐，都不见人，既出，密觉如此。
《异苑》曰：鲁国牟县蒙山上，有寺庙，今民欲架室者，辄大蛇数十丈出来惊人，故莫得安焉。
【铭】晋傅玄灵蛇铭曰：嘉兹灵蛇，断而能续，飞不须翼，行不假足，上腾霄雾，下游山岳，进此明珠，预身龙族。
【赞】晋郭璞长蛇赞曰：长蛇百寻，厥鬛如彘，飞群走类，靡不吞噬，极物之恶，尽毒之厉。
又腾蛇赞曰：腾蛇配龙，因雾而跃，虽欲昇天，云龙陆莫，材非所任，难以久讬。
又巴蛇赞曰：象实巨兽，有蛇吞之，越出其骨，三年为期，厥大何如，屈生是疑。
又蟒蛇赞曰：蠢蠢万生，咸以类长，惟蛇之君，是谓巨蟒，小则数寻，大或百丈。
又枳首蛇赞曰：夔称一足，蛇则二首，少不知无，多不觉有，虽资天然，无异骈拇。
周庾信孙叔敖逢蛇赞曰：叔敖朝出，容悴还家，母氏顾访，知埋怪蛇，尔有阴德，阳报将加，终为楚相，卒有荣华。
◇龟
《尔雅》曰：龟三足曰贲，一曰神龟，二曰灵龟，三曰摄龟，四曰宝龟，五曰文龟，六曰筮龟，七曰山龟，八曰泽龟，九曰水龟，十曰火龟。
《易》曰：离为龟。
《尚书》曰：九江纳锡大龟。
《大戴礼》曰：甲之虫三百六十，而神龟为之长。
《左传》曰：臧武仲自邾，使告臧贾，具致大蔡焉，曰：纥之不祀，子以大蔡纳请，其可，贾再拜受龟。
《列子》曰：渤海之东，有壑焉，其中有山，无所连着，常随波上下往还，不得暂峙焉，仙圣毒之，诉於上帝，帝恐流於西极，失群圣之居，使巨龟十五，举首而戴之，迭为三番，六万岁一交焉，五山始峙而不动，龙伯之国，有大人，举足不盈数十步，而暨五山之所，一钓而连六龟，合负而趣归其国，灼其骨以数焉。
《庄子》曰：庄子钓於濮水，楚王使大夫二先往焉，曰：原以境内累子，庄子持竿不顾，曰：吾闻楚有神龟，巾笥而藏之庙堂之上，此龟者，宁其为留骨而贵乎，宁其生而曳尾於涂中乎，吾将曳尾於泥中矣。
又曰：宋元君夜梦有人被发言曰：予自宰路之，［《太平御览》九百三十一之下有渊字，此脱。］为清江使河伯，渔者豫且得予，元君觉，召占梦者占之，曰：此神龟也，明日，豫且网得白龟，圆五尺，献，乃杀以卜，七十钻而无遗策，仲尼闻之曰：神能见梦於元君，而不能避豫且之网，智能七十钻而无遗策，不能避刳剔之患。
《史记》曰：余至江南，闻长老云，龟千岁，乃游莲叶之上。
又，褚先生曰：能得名龟，财物归之，家必大富，至千万，一曰北斗龟，二曰南辰龟，三曰五星龟，四曰八风龟，五曰二十八宿龟，六曰月龟，七曰王龟，八曰九州龟，神龟在江南嘉林中，常巢於芳莲之上，南方老人，以龟搘床足，经二十馀岁，老人死，移床，龟尚生，龟能行气道引，至神若此。
《说苑》曰：灵龟五色，色似玉，背阴而［《太平御览》九百三十一作向。］阳，上隆象天，下平法地，转运应四时，蛇头龙胫，左睛象日，右睛象月，知存亡吉凶之忧。
又，龟千岁，能与人言。
《续搜神记》曰：晋咸康中，豫州刺史毛宝，戍邾城，有一军人，於武昌市买得一白龟，长五寸，置瓮中养之，渐大，放江中，后邾城遭石氏败，赴江者莫不沉溺，所养龟人，被甲投水中，觉如堕一石上，须臾视之，乃是先放白龟，既约岸，回顾而去。
会稽后贤传曰：孔愉尝至吴兴县馀干［《太平御览》九百三十一作不。］亭，见人笼龟於路，愉求买放之，至水，反顾愉，及封此亭侯而铸印，龟首回屈，三铸不正，有似昔龟之顾，灵德应感如此，愉悟，乃取而佩焉。
《符子》曰：邦人献燕昭王以大豕者，曰：於今百二十岁，邦人谓之豕仙，其群臣言於昭王曰：是豕无用，王命宰夫膳之，豕既死，乃见梦燕相曰：今仗君之灵而化五［《太平御览》九百三十一作吾。］生也，始得为鲁津之伯，而浮舟者食我以粳粮之珍，而欣君之惠，将报子焉，后燕相游于鲁津，有赤龟衔夜光而献之。
抱朴子，巢［按巢上当有玉字。］记曰：千岁之龟，五色具焉，其额上两骨起，似角，解人言，浮出莲叶之上，或在丛蓍之下。
《异苑》曰：孙权时，永康有人入山，遇一大龟，即束之归，龟便言曰：游不良时。为君所得，人甚怪之，载出，欲上吴王，夜泊越里，缆船於大桑树，霄中，树呼龟曰：劳乎元绪，奚事尔耶，龟曰：我被拘絷，方见烹〈月隺〉，虽尽南山之樵，不能溃我，树曰：诸葛元逊博识，必致相苦，令求如我之徒，计从安薄，龟曰：子明无多辞，祸将及尔，树寂而止，既至，权命煮之，焚柴万车，语犹如故，诸葛恪曰：燃以老桑乃熟，献者仍说龟树共言，权登使伐树，煮龟立烂，今烹龟犹多用桑薪，野人故呼龟为元绪。
【赋】魏曹植神龟赋曰：龟号千岁，时有遗金龟者，数日而死，肌肉消尽，唯甲存焉，余感而赋之曰：嘉四灵之建德，各潜位乎一方，苍龙虬於东岳，白虎啸於西岗，玄武集於寒门，朱雀栖於南乡，顺仁风以消息，应圣时而后翔，餐飞尘以实气，饮不竭於朝露，步容趾以俯仰，时鸾回而鹤顾，惧沉泥之逢殆，赴芳莲以巢居。
【诗】北齐赵宗儒咏龟诗曰：有灵堪讬梦，无心自解谋，不能蓍下伏，强从莲上游，负图非所冀，支床空见留，傥蒙一曳尾，当为屡回头。
【赞】晋郭璞尔雅龟赞曰：天生神物，十朋之龟，或游于火，或游于蓍，虽云类殊，象二一归，亹亹致用，极数尽几。
◇鳖
《尔雅》曰：鳖三足曰能。
《易》曰：离为鳖。
《说文》曰：鳖介虫也。
《周礼》曰：春献鳖蜃。
《春秋外传》曰：公父文伯饮南宫敬叔酒，羞鳖焉。
《晏子春秋》曰：齐大旱，景公召群臣问曰：寡人欲祠河伯，可乎，《晏子》曰：不可，河伯以水为国，以鱼鳖为民，彼独不欲雨乎，祠之何益。
《文子》曰：鳖无耳而不可蔽，精於明也。
《庄子》曰：埳井之蛙，谓东海鳖曰：吾跳梁，奚不时来观，东海鳖左足未入，而右膝已絷矣。
《楚辞》曰：驷跛鳖而上山，吾固知其不能升。
《孙卿子》曰：蛙步而不休，跛鳖千里。
《淮南子万毕术》曰：青泥杀鳖，得苋复生。
又曰：烧鼋致鳖，［取鼋夜烧之，则鳖至也。］
《列仙传》曰：费长房能使社公，汝南有妖，常作太守服，诣府门椎鼓，合郡患之，及长房来，知是魅，乃呵之，即解衣冠，叩头乞自改，即老鳖也，大如车轮，长房令复太守服，作一札敕葛陂君，叩头流涕，持札去，遂视以札立陂边，以颈绕之而死。
《魏略》曰：高离国王侍婢有身，生子，王欲杀之，婢云，有气如鸡子来下我，故有身，后生子，捐之於溷中，猪以气嘘之，从马间，马以气嘘之，王乃令其母收畜，名曰东明，常令牧马，东明善射，王恐夺其国，欲杀之，东明走，以弓击水，鱼鳖浮为桥，东明得渡，因都王扶馀之地。
《搜神记》曰：清河宋士宗母，黄初中，夏在室中浴，良久，家人於壁穿中窥之，正见木盆中有一大鳖，先著银钗，犹在头上，遂入水去。
【赋】晋陆机鳖赋曰：皇太子幸于钓台，渔人献鳖，命侍臣作赋，其状也，穹脊连胁，玄甲四周，遁方圆於规矩，徒广［本集广下有狭字。］以妨，［句有脱文。］循盈尺而脚寸。又取具於指掌，鼻尝气而忌脂，耳无听而受响，是以栖居多逼，出处寡便，尾不副首，足不运身，於是从容泽畔，肆志汪洋，朝戏兰渚，夕息中塘，越高波以鱼逸，窜洪流而潜藏，咀蕙兰之芳荄，翳华藕之垂房。
晋潘尼鳖赋曰：皇太子游於玄圃，遂命钓鱼，有得鳖而戏之者，令侍臣赋之，翩衔钩以振掉，吁骇人而可恶，既颠坠於岩岸，方盘跚而雅步，或延首以鹤顾，或顿足而鹰距，或曳尾於泥中，或缩头於壳里，若乃秋水暴骇，百川沸流，有东海之巨鳖，乃负山而吞舟。
◇鱼
《诗》曰：南有嘉鱼。
又曰：鱼潜在渊。
又曰：鱼在在藻。
月令，立春，鱼上冰。
庄子与惠子观鱼於濠梁。
《史记》曰：魏王与龙阳君共舡而钓，龙阳君得千馀鱼，而涕下曰：臣之始得鱼也，臣甚喜，后得益大，臣欲弃前所得矣，今以臣之凶恶也，而得为王拂枕席，夫四海之内，其美人亦甚多矣，闻臣之得幸於王也，毕褰裳而趋王矣，亦曩臣之所弃前鱼也。
《新序》曰：楚人有献鱼於楚王曰：今获鱼，食之不尽，卖之不售，弃之又惜，故献之，左右曰：鄙哉辞也，楚王曰：子不知渔者仁人也，盖闻国粟有馀者，国有饿民，后宫多幽女也，下民多旷夫，皆失君人之道，故厨庖有肥马，寡人闻之久矣，未能行也，渔者知之，且今行之矣，故渔者献馀鱼，而楚国赖之。
《说苑》曰：楚王谓淳于髡曰：吾有仇在吴，子宁能为吾报之乎，对曰：臣见来道旁野民，持一头鱼，上田祝曰：高得万束，下得千斛，臣窃笑之，以为礼薄而望多也。
《三辅故事》曰：武帝作昆明池，学水战法，帝崩，昭帝小，不能征讨，於池中养鱼，以给诸陵祠，馀给长安市，市鱼乃贱。
《吴越春秋》曰：越王既栖会稽，范蠡等曰：臣窃见会稽之山，有鱼池，上下二处，水中有三江四渎之流，九溪六谷之广，上池宜於君王，下池宜於臣，畜鱼三年，其利可以致于万，越国当富盈。
《风俗通》曰：城门失火，祸及池中鱼，旧说池中鱼，人姓李，［《太平御览》九百三十五作字。］居近城，城门失火，延及其家，仲灾烧死，谨百家书曰：宋城门失火，因汲池水以沃灌之，池中空竭，鱼悉露死，喻恶之滋，并中伤量谨也。
谢承《汉书》曰：会稽陈嚚，少时，於郭外水边捕鱼，人有盗者，嚚见，避於草中，追以鱼遗之，盗惭不受，自后无复取焉。
曹植说疲［疲疑当作疫，《太平御览》七百四十二曾引曹植说疫气。］气曰：咸水之鱼，不游于江，淡水之鱼，不入于海。
《汝南先贤传》曰：［《太平御览》九百三十五作神仙传。］葛玄见遭大鱼者，玄谓暂烦此鱼到河伯处，鱼主曰：鱼已死，玄曰：无苦，以丹书纸内鱼口中，掷水中，有顷，鱼还跃上岸，吐墨书，青黑色，如木叶而飞。又玄与吴主坐楼上，见作请雨土人，玄曰：雨易得耳，即书符着社中，一时之间，大雨流淹，帝曰：水中有鱼乎，玄复书符掷中，须臾有大鱼数百头，使人治之。
又曰：介象与吴王共论，辎鱼为上，乃於殿庭作坎，汲水满之，并求钓，象起饵之，须臾得辎鱼，帝惊喜，乃使厨人切之，象又往蜀市姜，有顷而反。
《符子》曰：观於龙门，有一鱼，奋鳞鼓鬐而登乎龙门而为龙。又一术士，凌波蹈流而不陷，摇铃行歌，飘浪於龙门，而终日栖迟而不化，《符子》曰：彼同功而事异，迹一而理二，夫何哉，无乃鱼以实应，而人以伪求乎。
萧广济《孝子传》曰：陈玄，太子也，后母谤之，陈侯令玄自杀，玄投辽水，鱼负之以出，玄曰：我罪人也，故求死耳，鱼乃去。
又曰：巴郡杜孝，役在城都，母喜食生鱼，於官得生鳞，截竹盛鱼二头，宙水中，曰：我母如得此，妇出渚得之，笑曰：是我婿寄，乃以进母。
辛氏《三秦记》曰：昆明池人钓鱼，纶绝而去，梦於汉武帝，求去其钩，明日，帝游於池，见大鱼衔索，帝曰：昨所梦也，取而去之，帝后得明珠。
【赋】晋王庆钓鱼赋曰：然后抽纤缴，振脩竿，垂银钩，运金丸，悬鲔鲵，挂鸿鸾，连翩云际，瀺灂漪澜。
晋挚虞观鱼赋曰：观鳞族於彪池兮，睨羽群於濑涯，乃有洧泉之鲤，濯陂之鰋。瀺灂涌跃，投浪赴远，集于曲崖之隈，逐乎澹淡之深，攒聚辐蹙，或跃或沉，倏烁攸驿，眩目惊心，汎溢爵於通沟，因素波以献酬，骋微巧於浮觞，竞机捷於迅流。
【诗】梁张骞咏跃鱼应诏诗曰：戢鳞隐繁藻，颁首承绿漪，何用游溟澥，且跃天渊池。
陈张正见赋得鱼跃水花生诗曰：漾色桃花水，相望濯锦流，跃浦疑珠出，依池似镜浮，凌波衔落蕊，触饵避沉钩，方游莲叶外，讵入武王舟。
陈阮卓莲下游鱼诗曰：春色映澄陂，涵泳且相随，未上龙门路，聊戏芙蓉池，触浪莲看动，乘流叶影披，相忘自有乐，庄惠岂能知。
隋岑德润鱼诗曰：剑影侵波合，珠光带水新，莲东自可戏，安用上龙津。


魏武帝魏文帝吴大帝晋武帝晋元帝晋成帝晋康帝晋穆帝晋简文帝晋孝武帝宋武帝宋孝武帝
◇魏武帝
《魏志》曰：太祖武皇帝，沛国谯人，讳操，字孟德，汉相曹参之后也，时曹腾为中常侍大长秋，养子嵩，嗣父，嵩官至太尉，太祖少机警，有权数，而任侠放荡，不治行业，故世人未之奇也，唯梁国乔玄南阳何颙，谓太祖曰：天下将乱，非命世之才，不能济也，能安之者，其在君乎，初，桓帝时，有黄星见於楚宋之分，辽东殷馗善天文，言后五十岁，当有真人起於梁沛之间，其锋不可当也，至是凡五十年，而公破袁绍，天下莫敌矣。
【诔】魏陈王曹植武帝诔曰：於惟我王，承运之衰，神武震发，群雄殄夷，拯民于下，登帝太微，德美旦奭，功越彭韦，九德光备，万国作师，寝疾不兴，圣体长归，华夏饮泪，黎庶含悲，神翳功显，身沉名飞，敢扬圣德，表之素旗，乃作诔曰：於穆我王，胄稷胤周，贤圣是绍，元懿允休，先侯佐汉，实惟平阳，功成绩著，德昭二皇，民以宁一，兴咏有章，我王承统，天姿时生，年在志学，谋过老成，奋臂旧邦，翻身上京，表与我王，兵交若神，张陈背誓，傲帝虐民，拥徒百万，虎视朔滨，我王赫怒，戎车列陈，武卒虓阚，如雷如震，攙抢北扫，举不浃辰，绍遂奔北，河朔是宾，振旅京室，帝嘉厥庸，乃位承相，总摄三公，光受上爵，临君魏邦，九锡昭备，大路火龙，玄监灵蔡，探幽洞微，下无伪情，奸不容非，敦俭尚古，不玩珠玉，以身先下，民以纯朴，圣性严毅，平修清一，唯善是嘉，靡疏靡昵，怒过雷霆，喜逾春日，万国肃虔，望风震栗，既总庶政，兼览儒林，躬著雅颂，被之瑟琴，茫茫四海，我王康之，微微汉嗣，我王匡之，群桀扇动，我王服之，喁喁黎庶，我王育之，光有天下，万国作君，虔奉本朝，德美周文，以宽克众，每征必举，四夷宾服，功逾圣武，翼帝王世，神武鹰扬，左钺右旄，威凌伊吕，年逾耳顺，体愉志肃，乾乾庶事，气过方叔，宜并南岳，君国无穷，如何不吊，祸锺圣躬，弃离臣子，背世长终，兆民号咷，仰愬上穹，既以约终，令节不衰，既即梓宫，躬御缀衣，玺不存身，唯紼是荷，明器无饰，陶素是嘉，既次西陵，幽闺启路，群臣奉迎，我王安厝，窈窈玄宇，三光不入，潜闼一扃，尊灵永蛰，圣上临穴，哀号靡及，群臣陪临，伫立以泣，去此昭昭，於彼冥冥，永弃兆民，下君百灵，千代万叶，曷时复形。
【策文】魏文帝为武帝策文曰：痛神曜之幽潜，哀鼎俎之虚置，舒皇德而咏思，遂腷臆以莅事，矧乃小子，夙遭不造，豭豭在疚，呜呼皇考，产我曷晚，弃我曷早，群臣子辅，夺我哀原，猥抑奔墓，俯就权变，卜葬既从，大隧既通，漫漫长夜，窈窈玄宫，有晦无明，曷有所穷，卤簿既整，三官骈罗，前驱建旗，方相执戈，弃此宫庭，陟彼山阿。
◇魏文帝
《魏志》曰：文皇帝讳丕，字子桓，武帝太子也，为五官中郎将，嗣丞相为魏太子，太祖崩，继位为丞相魏王，延康元年，受禅于汉为帝，初，帝自许昌南征，诸军兵并进，孙权临江拒守，帝幸广陵收［《太平御览》九十三作故。］城临江观兵，戎卒十馀万，旌旗数百里。
《江表传》曰：魏文帝出广陵，欲伐吴，临大江叹曰：吴据洪流，且多粮穀，魏虽武骑千队，无所用之，乃还。
《吴录》曰：魏文帝至广陵，临江观兵，见波涛汹涌，叹曰：此固天之所以隔北也，遂归。
【诔】魏陈王曹植文帝诔曰：天震地骇，崩山陨霜，阳精薄景，五纬错行，哀殊丧考，思慕过唐，擗踊郊野，仰愬穹苍，考诸先纪，寻之哲言，生若浮寄，德贵长传，朝闻夕逝，死志所存，皇虽殪没，天禄永延，何以述德，表之素旃，何以咏功，宣之管弦，乃作诔曰：元光幽昧，道究运迁，乾回历数，简圣授贤，乃眷大行，属以黎元，龙飞践祚，合契上玄，五行定纪，改号革年，明明赫赫，授命自天，风偃物化，德以礼宣，详惟圣质，岐嶷幼龄，研机六典，学不过庭，潜心无内，抗志高明，才秀藻朗，如玉如莹，听察无响，视睹未形，其刚如金，其劲如琼，如冰之洁，如砥之平，爵功无重，戮违无轻，心镜万机，鉴照下情，宅土之中，率民以渐，道义是图，弗营厥险，六合通同，齐契共检，导下以纯，民由朴俭，紼冕崇丽，衡紞惟新，尊肃礼容，瞻之若神，方牧妙举，钦於恤民，虎将荷节，镇彼四邻，朱旗所剿，九壤披震，畴克不若，孰敢不臣，悬旌海表，万里无尘，回回凯风，祁祁甘雨，稼惟岁丰，登我稷黍，家佩惠君，户蒙慈父，在位七载，九功仍举，将承太和，绝迹三五，宜作物师，长为神主，寿终金石，等筭东父，如何奄忽，摧身后土，俾我豭豭，靡瞻靡顾，嗟嗟皇穹，胡宁忍予，明鉴吉凶，体达存亡，深垂典制，申之嗣皇，圣上虔奉，是顺是将，乃启玄宇，基于首阳，拟迹穀林，追尧纂唐，合山同阪，不树不疆，涂车萏灵，珠玉靡藏，百神警侍，宾于幽堂，於是侯大隧之致功，陈元辰之叔祯，潜华体於梓宫，凭正殿以居灵，悼晏驾之既俟，感容车之速征，浮飞魂於轻霄，就黄墟以藏形，背三光之昭晢，归窀穸之冥冥，嗟一往之不返，痛閟闼之长扃。
【章】魏陈王曹植庆文帝受禅章曰：陛下以圣德龙飞，顺天革命，允答神符，诞作民主，乃祖先后，积德累仁，世济其美，以暨于先王，王勤恤民隐，劬劳戮力，以除其害，经营四方，不遑启处，是用隆兹福庆，光启于魏，陛下承统，缵戎前绪，克广德音，绥静内外，绍先周之旧迹，袭文武之懿德，保大定功，海内为一，岂不休哉。又庆文帝受禅上礼章曰：陛下以明圣之德，受天显命，良辰即祚，以临天下，洪化宣流，洋溢宇内，是以溥天率土，莫不承风欣庆，执贽奔走，奉贺阙下，况臣亲体至戚，怀欢踊跃。
【表】魏文帝让授禅表曰：臣闻尧禅重华，举其克谐之德，舜授文命，采其齐圣之美，犹下咨四岳，上观璇玑，今臣德非虞夏，行非二后，而承历数之诏，应选授之命，内自揆抚，无德以称，且许由疋夫，犹拒帝位，善卷布衣，而逆虞诏，臣虽鄙蔽，敢忘守节。
魏辛毗等劝进表曰：古先圣王，所以受天命而不辞者，诚急於答皇天之意，副四海之望，不得已也。
魏桓阶等劝进表曰：臣等以为天命不可稽，神器不可黩，昔周武中流有白鱼之应，不待济而大号以建，舜受禅大麓，桑阴未移，而已陟帝位，所以祗承天命者，若此之速也，故无固让之义，不以守节为贵，必信於神灵，而符合於天地也。
◇吴大帝
《吴志》曰：孙权，字仲谋，汉以孙策远修贡职，遣使者刘琬加锡命，琬语人曰：吾观孙氏兄弟，虽各才秀明达，然皆禄祚不终，唯中弟孝廉，形濬奇伟，骨体不恒，有大贵之表。又最寿，策薨，以事授权。
《江表传》曰：坚为下邳丞时，权生，方颐大口，目有精光，坚异之，以为贵象，及坚亡，策起事江东，权常随从，性度弘朗，仁而多断，好侠养士。
《吴历》曰：曹公出濡须，权数挑战，乃自乘舡，从濡口而入，公见舟舡器仗，徒伍整肃，喟然叹曰：生子当如孙权为，刘景升子，若纟屯犬耳。
吴志，孙权屈伸忍辱，任才尚计，有勾践之英奇，人之杰矣，故能自擅江表鼎峙之业，性嫌忌，果於杀戮，既於末年，弥以滋甚，至于谗说殄行，胤嗣废毙，岂所以贻厥孙谋，以燕翼子者哉，其后叶凌迟，遂致覆国，未必不由此也。
【诔】晋陆机吴大帝诔曰：我皇明明，固天寔生，体和二合，以察三精，濯晖育庆，怀详载荣，率性而和，因心则灵，厥灵伊何，克圣克仁，茂对四象，克配乾坤，齐明日月，考祥鬼神，诞自幼冲，叡哲宿照，甄化无形，探景绝曜，巍巍圣姿，文武既俊，有觉德徽，兆民欣顺，将熙景命，经营九围，登迹岱宗，班瑞旧圻，上玄匪惠，早零圣晖，神庐既考，史臣献贞，龙輴启殡，宵载紫庭，辰旒飞藻，凶旗举铭，崇华熠烁，翠盖繁缨，千乘结驷，万骑重营，箫鼓振响，和銮流声，动轸阊阖，永背承明，显步万官，幽驱百灵，随化太素，即宫杳冥，亿兆同慕，泣血如零。
◇晋武帝
王隐《晋书》曰：世祖武皇帝，文帝太子也，文帝初开晋国，立为世子，拜抚军大将军，嗣相国文帝崩，魏帝命上为相国晋王，十一月，受禅于魏，有献雉头裘者，上曰：异服奇伎，典制所禁也，宜於殿前烧裘，上与羊祜张华谋伐吴，朝士莫知也，潜乃筹量虚实，为战备，孙皓面缚舆榇降，有司奏，晋德隆茂，光被四表，吴会既平，六合为一，宜勒封岳，以彰圣德，诏曰：此盛德之事，所宜未议。
帝谱曰：世祖武皇帝，讳炎，字安世。
【诔】晋潘岳世祖武皇帝诔曰：粤若稽古帝皇，诞受休命，作我晋室，赫赫文皇，配天并日，大行龙飞，创制改物，沉恩汪濊，流泽洋溢，上齐七政，下绥万邦，四门穆穆，五典克从，惟清缉熙，於变时雍，爱尽事亲，教加百姓，于丧过哀，在祭馀敬，后蚕冕服，躬籍粢盛，六代毕奏，九功咸咏，行敦醇朴，思贯玄妙，莅政端位，临朝光曜，胄子入学，辟雍宗礼，国老恂恂，贵游济济，莫孝匪子，莫悌匪弟，化自外明，训法以礼，獷彼吴楚，称乱三代，世历五伪，年几百载，边垂虔刘，王化阻阂，羽檄星驰，钲鼓日戒，帝御群师，奉辞奋旅，腹心庭争，爪牙疑沮，天监独照，圣策乃举，朝服济江，止戈曜武，野无交兵，役不淹月，僣号归命，稽颡晋阙，邪界蛮流，傍纳百越，表闾旌善，德音爰发，虞人献箴，周书垂诰，酒惧其彝，兽戒其冒，于我大行，纵心所好，动不逾矩，性与道奥，厌厌酣饮，乐不辨颜，桓桓振旅，田无游盘，我德如风，民应如兰，靡不夙夜，无敢宴安，务农望岁，时或不稔，小心翼翼，恤民以甚，御坐不怡，撤膳振廪，西流垂精，南金仰施，咏言孝思，天经地义，问谁赞事，英彦髦士，问谁翼侍，博物君子，潜明神鉴，从众屈己，道济群生，为而不恃，先天弗违，后天降时，万物熙熙，怀而慕思，颙颙搢绅，不谋同辞，岩岩岱宗，想望翠旗，恭惟大行，功成不居，议寝封禅，心栖冲虚，策告不足，太平有馀，七十二君，方之蔑如，思乐天德，等寿嵩华，如何寝疾，背世登遐，迁幸梓宫，孤我邦家，龟筮既袭，吉日惟良。永指太极，宁神峻阳，群后擗踊，长诀辒辌，圣灵斯顾，岂伊不伤，家无远迩，邦靡小大，四海供职，同轨毕会，茫茫原野，亭亭素盖，缟辂解驾，白虎弭旆，龙輴即定，玄闼载扃，如天斯崩，如地斯倾，哀哀庶寮，豭豭自愍，彼苍者天，胡宁斯忍，圣君不返，我独旋轸。
【哀策文】晋张华武帝哀策文曰：感大飨之无亏，哀樽俎之虚设，叩龙輴以长叫，痛灵晖之潜逝，其辞曰：钦惟皇考，体道之真，德侔乾坤，齐曜三辰，应期登禅，协于天人，上虔郊祀，下惠兆民，宪章唐虞，允得其津，搜扬仄陋，故老是宾，百揆时序，盛业日新，恩从云翔，威犹霆震，江海静波，岷岳无尘，四夷率服，莫不来臣，肃慎奉贡，越裳效珍，化此弊俗，归之至淳，昔在上圣，咸享百年，哀哀皇考，用不是臻，遘厉弥侵，景命殒颠，舍此昭晢，即彼幽玄，仰瞻靡怙，廓若无天，终制尚俭，率由典度，华幕弗陈，器必陶素，不封不树，所在惟固，贻法来世，是则是慕，大隧既启，吉日将征，锺鼓雷震，白虎抗旌，龙螭骧首，良驷悲鸣，倡者振铎，挽夫齐声，背此崇殿，将適下庭，玄宫窈窕，修夜冥冥，光灯永戢，幽闼长扃，仰诉皇穹，零泪屏营，云谁能忍，寄之我情，结心坟陇，永凭圣灵。
【论】晋干宝晋武革命论曰：帝王之兴，必俟天命，苟或代谢，非人事也，文质异时，兴建不同，故古之有天下者，柏皇栗陆以前，为而不有，应而不求，执大象也，羲黄世及，以一民也，尧舜内禅，体文德也，汉魏外禅，顺大名也，汤武革命，应天人也，高光争伐，定功业也，各因其运，而天下随时，随时之义大矣哉，古者敬其事，则命以始，今帝王受命，而用其终，岂人事乎，其天意乎。
◇晋元帝
《晋中兴书》曰：中宗元皇帝，讳睿，字景文，世祖咸宁二年，生于洛阳，初诞有神光之异，一室尽明，所藉藁，如始刈，及长，白豪生日角之左，眼有精曜，唯侍中谯国嵇绍，少而异之，谓其友曰：琅琊王毛骨非常，殆非人臣之相，惠帝幸临漳，中宗从驾，是时中宗叔父东安王繇，为成都王颖所害，惧祸及，谋出奔，其夜月明，禁卫甚严，不能得去，有顷，天暴风雨晦暝，徼者四散，中宗间得脱，及迁镇建邺，以顾荣为军司马，礼接名豪，设官分职，隐恤士庶，百姓归心焉，初性好酒，王导深以为诫，乃命左右进觞，躬引覆之，自是不复饮也，愍帝为胡贼刘粲所没，中宗素服出次，举哀三日，於是百僚称上尊号，帝固让，百僚又固请，中宗慨然流涕曰：吾本琅琊王，诸贤见逼不已，乃呼私奴命驾，将反国，群臣不敢复逼，乃求依魏晋故事，为晋王，许之，愍帝崩于平阳，百僚更上尊号，是日即皇帝位。
《晋阳秋》曰：太安中，童谣曰：五马浮渡江，一马化为龙，永嘉大乱，王室沦覆，唯琅琊西阳汝南南顿彭城五王获济，至是中宗登祚，先是五铎见于晋陵，灵数玄感，若合符契。
【策文】晋郭璞元皇帝哀策文曰：永惟殿宇之廓寂，悲彝奠之莫歆，感鸾辂之晏驾，哀衮裘之委衿，痛圣躬之遐往，长沦景於太阴，乃作策曰：王之不极，百六作艰，鸮集琼林，鲸跃神渊，怀愍失据，海覆岳巅，蠢蠢六合，冈不倒悬，灵庆有底，见龙在田，谁其极哉，我后先天，大人承运，重明继作，抚征淮海，骏命再廓，仁风旁靡，神化潜铄，处冲思挹，居简行约，圣敬日迈，玄心逾漠，用物与能，总揽群略，林无滞才，山无遗错，恩靡不怀，化靡不被，茫茫海域，款塞慕义，万里同尘，冈匪王隶，熙熙遗黎，莫知其寄，括终宇宙，混同天地，曰功永年，曰德庆隆，奈何氛厉，奄集圣躬，大业未恢，皇龄未中，天憯其景，昆颓其崇，豭豭小子，藐藐孤冲，靡天何戴，靡地何凭，恍惚极慕，若存若终，蔑焉无闻，廓焉长寂，聆音靡晞，瞻颜失觌，穷号曷诉，叩心谁告，何悲之哀，何痛之酷，呜呼我皇，逢天之戚，呜呼哀哉，眇然升遐，即安玄室，煌煌火龙，赫赫朱韠，终焉永潜，曷其有出，明训长绝，小子何述，望阜增欷，临崩恸栗，哀兼陟方，痛过遏密，灵爽安之，反真复质，永合元漠，终始得一。
【令】晋元帝答刘琨等令曰：今方岳牧伯之任，股肱腹心之臣，万邦之内，九服之外，咸见翼戴，以隆天威，是用辞不获已，而居王位，寻览所陈，弘旨优远，孤方当匡复帝祚，岂可猥居极位，昔有夏克复，赖靡艾之勋，周宣中兴，由申邵之佐，二公镇御幽朔，忠以卫上，建功极难，实凭远略，夷难雪耻，於是乎在。
【表】晋刘琨劝进元帝表曰：否泰之运，古今迭有，宗子有明德，曷常不由多难以隆中兴，故獫狁残周，以启宣王，巨猾窃汉，乃发光武，陛下天授至德，聪明神武，劳谦恭己，卑以自牧，体伯禽经营之诚，行公旦吐握之事，上崇勤王之义，下垂庇民之量，收罗俊乂，任贤以能，绥爰陕东，化流无外，戎狄荒服，请事率职，重译纳贡，不远万里，功高德邵，遐迩归心，况陛下道迈大宗，勋莫与二，且以亲以贤，义实兼之，是以琨敢缘天文人事徵祥之应，昧死上事，以奉尊号，原陛下无常心，以群心为心，忘其身，以万物为公，则宗庙蒸尝，不替於今，逆虏逋寇，一讨而灭，无负於天下，无愧於七后矣。
又表曰：臣闻台宿在天，实承辰极，股肱虽卑，同体元首，臣负乘前朝，过充三吏，国之崇替，有与忧喜，臣闻德合两仪者，固以四海为公，智周万物者，不以一身为私，舜禹揖让，以陟帝位，汤武征伐，以济时难，彼四王者，遘会不同，登受有异，至夫外己存物，忧世遗躬，其致一也，期於爱民治国，应变合道，以为天下利而已矣，况宗庙是陛下之宗庙，百姓是大晋之百姓耶，陛下若忽七庙之重，距天人之心，绝而不继，困而不拯，则宗庙不歆其禋祀，群生无所措其手足矣，况臣班具臣之列，荷累世之恩，上怀国家之统，俯绝乌鸟之情者哉，昔伍员发怒，手挞平王之墓，灌夫慷慨，身搴吴濞之旗，皆能宣其臣节，摅其私忿，戮尸斩将，存亡冈恨，臣诚无若人之才，实有此人之愤，苟得上凭天威，展其微效，虽陨九泉，犹以明白。
又表曰：陛下之躬执谦光，允恭克让，俯从吏议，示总万机，布旷荡之诏，开自新之路，海隅渐惠，朔南暨声，有生之伦，咸被嘉庆，陛下量包宇宙，明侔三辰，灵祇稽应，华戎同戴，加以王室中微，邦基将绝，遗民元元，属命陛下，陛下以德则无所与让，言事固所负荷，诚宜遗小礼，存大务，援据图录，居正宸极，上副祖宗之心，下一兆庶之望，臣闻必也正名，前圣大之，春秋传曰：名以出信，名苟不正，则事有不从，信苟不立，则礼义或愆，乃载籍之明诫，开塞之所由也。
又表曰：臣闻天生蒸民，树之以君，所以对越天地，司牧黎元，圣帝明王，鉴其若此，知天地不可以无飨，故屈其身以奉之，知黎元不可以无主，故不得已而临之，社稷时难，则戚蕃定其倾，郊庙或替，则宗哲纂其祀，所以弘振遐风，式固万世，自元康已来，艰祸繁兴，永嘉之际，氛厉弥昏，宸极失御，登遐丑裔，国家之危，有若缀旒，天不悔祸，大灾荐臻，国未亡难，寇害寻兴，逆胡刘曜，纵逸西都，主上幽劫，复沉虏庭，神器流离，再辱荒逆，臣每览史籍，观之前载，厄运之极，古今未有，在食土之毛，含气之类，莫不叩心绝气，行号巷哭，况臣荷宠二世，位厕鼎司，承问震惶，精爽飞越，臣闻昏明迭用，否泰相济，天命无改，历数有归，或多难以固邦国，或隐忧以启圣明，是以齐有无知之祸，而小白为五伯之长，晋有骊姬之难，而重耳以主诸侯，陛下玄德通於神明，圣姿合於两仪，应命世之期，绍千载之运，符瑞之表，天人有徵，中兴之肇，图谶垂典，自京畿殒丧，九服崩离，陛下抚宁江左，奄有旧吴，柔服以德，伐叛以刑，抗明威以慑不类，杖大顺以肃宇内，纯化既敷，则率土宅心，义风既畅，则遐方企踵，昔少康之隆，夏训以为美谈，宣王之兴，周诗以为休咏，况茂勋格于皇天，清晖光于四海，苍生颙颙，莫不欣戴，声教所加，原为臣妾者哉，且宣皇之胤，唯有陛下，亿兆攸归，曾无与二，天祚大晋，必将有主，主晋祀者，非陛下而谁，是以迩无异言，远无异望，讴歌者无不吟咏徽猷，狱讼者无不思于圣德，天地之际既交，华裔之情允合，一角之兽，连理之木，以为休徵者，盖有百数，冠带之伦，要荒之众，不谋而同辞者，动以万计，是以臣等敢考天地之心，因函夏之趣，昧死上尊号，原陛下存舜禹至公之情，狭巢由矫抗之节，以社稷为务，不以小行为先，以黔首为忧，不以克让为事，上以慰宗庙乃顾之怀，下以释普天顿首之望，臣闻尊位不可久虚，万机不可久旷，虚之一日，则尊位以殆，旷之浃辰，则万机以乱，陛下虽欲逡巡，其若宗庙何，其若百姓何。
◇晋成帝
《晋中兴书》曰：显宗成皇帝，讳衍，字世根，肃祖长子也，即位后，苏峻及祖约，阻兵作逆，诏庾亮卞壸距之，战于青谿，壸等败绩，壸死之，亮奔江州，共陶偘温峤，率众下讨峻，临阵斩之。
【策文】晋成帝哀策文［阙撰人姓名。］曰：宸极寥廓，圣灵遐之，哀备物之虚在，痛永往之无期，乃命史官，述德寄辞，其辞曰：五德代兴，素灵启曜，离光叠晖，三辰重照，明明我皇，含贞挺妙，玄秀夙达，履德冈违，凤栖遐邈，神宇凝夷，文明外润，仁简内绥，举无遗中，鉴无幽微，韵隆汾阳，道侔垂拱，静恭清穆，冥功日用，亹亹神轨，固天攸纵，爰在阳九，皇纲中替，奸竖肆逆，牢罗失卫，升降艰难，协应神契，灵祚既保，显扬天命，雰雾朝晞，两仪开镜，训谘阿衡，虚己纳正，九功潜流，七德将表，方振宏罗，棱威电扫，芟荡神衢，一我王道，昊天不吊，降兹大悔，天倾其仪，地覆其载，大业未究，神爽迁背，哀贯三灵，痛流万代，爰初不豫，大渐在躬，启手归全，神气夷冲，凝哉达识，体正履终，衮龙既袭，玉容斯幽，澄醪虚设，觞爵靡酬，坟牍莫启，圣迹谁修，冥冥我皇，神焉何游，抚膺遐叫，迸涕交流，三筮告期，将归陵墟，陛殒羽翼，庭纳龙舆，玉轮动运，锡鸾鸣衢，铭旆徘徊，六骥踟蹰，轻云荫轨，流风翼车，哀哀同轨，嗺々輓夫，长号永慕，泣涕涟洳，大块独运，终归其始，我后永往，宁神千祀，悠悠上天，豭豭惟己，眇然靡凭，廓焉无恃，目范令仪，徽音在耳。
◇晋康帝
《晋中兴书》曰：康皇帝，讳岳，字世同，成皇帝崩，上即位，忧哀不忍言政，一委中书监庾冰。
【策文】晋康帝哀策文［阙撰人姓名。］曰：感广厦之空寂，悲俎奠之虚陈，痛皇神之邈远，哀灵景之长泯，仰瞻宸极，俯凭鸾轩，五情摧裂，号恸烦冤，遂命国史，述德铭勋，事以言显，功以名存，其辞曰：招拒降灵，笃生我皇，歧嶷妙哲，幼有珪璋，含真发曜，兰风载芳，厥初肇建，宗国是胤，祗承师友，执心淑慎，徽猷恺悌，金质玉润，固天所启，应兹灵运，入继皇祚，龙腾凤迅，因假任物，惟精委顺，穆穆我皇，风流凝广，聪鉴遐照，思心内朗，应变无方，从善如响，矩仪可虑，法物可象，覆焘群生，靡物不养，如何一旦，神游灵爽，仰攀擗踊，触物咸想，卜吉有期，将即玄冥，太常既建，千乘列庭，皓皓舆服，翩翩素旌，笳箫寥咧，輓夫齐声，六骥踌躇，萧萧悲鸣，是用增哀，雨泣霑缨，痛贯五内，哀切三情，道隆名贵，德享弥光，灼灼皇猷，终然允臧，垂美兆祀，芳风休扬。
◇晋穆帝
《晋中兴书》曰：孝宗穆皇帝，讳聃，字彭子，康帝子也，崩时年十九。
【策文】晋穆帝哀策文［阙撰人姓名。］曰：钦明文思，允恭克让，忽若布衣，忘其矜尚，体有示无，德充神王，冕旒两楹，委政元辅，内倚公旦，外仗尚父，郁哉惟文，赫斯惟武，西廓岷河，北清伊渚，园陵聿修，旧京式叙，方振长慧，风扫天宇，休牛归马，卷旗卧鼓，俾我蒸民，击壤容与，昊天不吊，奄背率土，哀同遏密，痛方创钜，日月不居，神道之幽，三辰吉良，五谋同休，祖载华庭，晏驾崇丘，俯执馈奠，仰攀龙辀，岌岌黼翣，飘飘素斿，感想平昔，人怀崩抽，号声如震，洒涕成流。
◇晋简文帝
《晋中兴书》曰：太宗简文帝，讳昱，字道方，中宗少子也。
《晋阳秋》曰：桓温始以雄盛入辅，系以废立，帝虽登祚，内不自安，初，荧惑入太微，寻废海西公，至是荧惑犹在太微，帝恶之，谓郄超曰：命之修短，大所不计，故无复往日事耶，超云，大司马温，方内固社稷，外布经略，非常之事，臣以百口保之，超假还东，帝谓之曰：致意尊公，家国之事，遂至於此，由吾不能以道匡树，思患豫防，媿叹之深，言何能喻。又诵庾阐诗云，士痛朝危，臣哀主辱，泣下沾衣，涟如相续。
《续晋阳秋》曰：帝弱而惠异，中宗深器焉，及长，美风姿，好清言，举心端详，器服简素，与刘惔王蒙等为布衣之游。
【策文】晋简文帝哀策文［阙撰人姓名。］曰：同轨毕至，内外成列，素旗宿悬，辒辌首辙，执祖行於前殿，奉灵舆而迁逝，悲神宇之长违，痛圣仪之幽翳，攀龙輴以孺慕，抚素膺以泣血，爰命史臣，叙述圣德，扬徽音於飞旌，写哀心于翰墨，乃作策曰：淳曜发晖，皇历攸应，圣祖启运，哲王遐承，蒸哉元后，光我中兴，天基徙构，朝阳再升，皇矣圣考，合一履中，道心玄玄，文明内融，湛湛神仪，穆穆灵风，望之凝秀，即之深冲，爰在初龄，至性自然，水镜一世，堂室重玄，愔愔素庭，翳若丘园，遂阿王室，婉迹经纶，时有汙隆，道无屈伸，如彼平流，泯矣其津，大过之时，皇德不竞，天人革心，讴歌徒咏，时惟伊霍，辅运以政，钦若昊天，祗此明命，龙飞九五，飨兹万国，居宗举契，允恭玄默，绸缪哲辅，虚己仗德，天明方曜，离晖翳朗，玄化谁陶，苍生曷仰，四运忽其遥迈，日月飘以飞沉，将宁神於玄宇，迁玉辂於中林，背华殿之昭晢，即幽隧之重深，奉神榇以永诀，邈终天而莫寻，神恍惚其若寄，泣横坠以流襟。
◇晋孝武帝
《晋中兴书》曰：烈宗孝武皇帝，讳昌明，中宗第三子也。
【策文】晋王珣孝武帝哀策曰：同轨毕至，百司胥亚，法物夕陈，辒辌夙驾，亲执馈奠，长号永夜，惧鼓刻之遄尽，哀良辰之莫借，悲宫宇之寥廓，痛圣仪之幽化，夫至德无名，固理绝称喟，然祝史陈辞，亦臣子所贵，寄穷情於翰墨，庶遗尘之仿佛，其辞曰：惟皇作极，五德迭胤，康实复夏，武亦隆晋，亹亹太宗，希夷其韵，镜之者玄，抚之者顺，於穆皇考，嗣徽绝轨，前圣后哲，契合一揆，心去其伐，行遗其美，废华任诚，舍筌存旨，惟深通志，群方咸秩，惟几成务，能事斯毕，未若我皇，至则不疾，恢恢天网，疏而莫失，居有以虚，宰多以少，简则可从，易则不扰，信及豚鱼，泽被亿兆，湛然司契，坐一八表，园陵既卫，威灵赫赫，子来既构，寝庙弈弈，武曰止戈，戎不极役，文教聿脩，有耻且格，迹有远迩，感无高深，道之所被，改色革音，皓兽驯苑，素羽栖林，殊柯通理，异蒂同根，方融玄液，陶铸斯民，云韶候奏，比屋思淳，积祐莫应，天罚奄臻，太山颓构，洪渎竭津，何殃之甚，何酷之殷，自罹旻凶，二气代变，霜繁广除，风回高殿，帷幕空张，肴俎虚荐，极听无闻，详视冈见，人神道殊，吉凶有礼，龟筮参谋，埏隧告启，史臣考吉，警者在陛，攀援忪忪，惟兄及弟，龙舆肃以引迈，前騼纷以抗旒，城阙俨以整列，驰道亘以通脩，感平昔之所幸，岂斯路之复由，輓哀唱以翼衡，驷悲鸣而顾辀，违华宇之晰晰，即永夜之悠悠，奉灵榇而长诀，缅终天而莫收，诉穹苍以叫踊，洞五内其若抽，傥性命之可赎，甘人百於山丘，茫茫大运，靡始不终，哲王遗世，贵在道融，昭哉我皇，万代流风，良史式述，德音永隆。
◇宋武帝
徐爰《宋书》曰：武皇帝，彭城县绥兴里人，夜生有神光之异，室内尽明，是夕，甘露降于墓树，少尝游下邳，遇一沙门于逆旅舍，沙门言及中原多故，因云江表寻复丧乱，能拯之者，其唯君乎，其意甚切至，初高祖患手创，积年未瘳，沙门因出怀中黄散一裹留之，沙门既去，高祖追而望之，倏忽不见，以散治创，一傅而愈，馀散宝录之，每被金创，辄用有验，高祖举目瞻睐，常见二龙在焉，始尚微小，及贵，龙形渐长，光色转明，左右侍者，亦数见徵异，晋陵人韦薮，少以占相为事，其言多验，尝相高祖曰：君当位至方伯，久之又曰：君相转进，贵不可言，唯原富贵无相忘，高祖北征，至洛阳，常有紫云见於军上。
沈约《宋书》曰：帝讳裕，字德舆，小字寄奴，初为冠军孙［宋书武帝纪孙下有无终二字。］司马，桓玄篡帝位，迁天子於浔阳，桓修入朝，高祖从至京邑，玄见高祖，语司徒王谧曰：昨见刘裕，风骨不恒，盖人杰也，上清简寡欲，严整有法度，未尝视珠玉舆马之饰，后庭无丝竹之音，宁州尝献琥珀枕，光色甚丽，将北征，以琥珀治金创，上大悦，命捣碎，分赋诸将，平关中，得姚兴从女，有盛宠，以之废事，谢晦谏，即时遣出，宋台建，有司奏东西堂施局脚床，银涂钉，上不许，使用直脚，钉用铁，孝武帝大明中，坏上所居阴室，其处起玉烛殿，与群臣观之，床头有土障壁，上挂葛灯笼麻蝇拂，侍中袁顗，盛称上俭素之德，故能光有天下，克成大业者焉。
【诔】宋谢灵运武帝诔曰：九有同悲，四海等哀，矧伊下臣，思恋徘徊，敢遵前典，式述圣徽，乃作诔曰：舜潜历岩，高晦泗渚，龙德而隐，风积乃举，皇之遁世，屯难方阻，眷此区寰，闵尔沦胥，太元之季，权戚携薄，隆安之初，主相蒙弱，岳牧纠虔，朝庭纷错，妖横乘隙，蛟喷鲸跃，既扰奥区，遂斥帝廛，乱离斯瘼，不后不先，寔赖明哲，授手康旃，纪度回薄，馀分成闰，旧晋中微，伪楚籍衅，蹑彼潜机，整此英阵，推亡必朽，固存斯振，卢循负险，肆慝遐岭，殄我江豫，迫我台省，民既摇荡，国将迁鼎，乘驺归辕，式固皇境，弘危济险，弭难释殆，虎骑鹜隰，舟师涨海，倾穴寻窠，穷幽测昧，昔去洛汭，息肩江沚，世更十君，年逾百祀，国绝兴复，家成桑梓，荒默莫恤，颓国谁耻，夏典载禹，九道是行，商诰述汤，兼攻是并，勤彼周流，协此经营，杖钺伐鼓，赫赫明明，乃敕众师，竟执戎昭，诲以三略，惠以六弢，云撤周京，席卷秦郊，复礼前茔，雪愧旧朝，既清西关，将旋东道，中憩徐豫，兼应燕赵，业盛曩代，惠侔大造，泽及四海，功格八表，悠悠声教，绵绵川陆，北献毡裘，南贡金竹，髽首冠弁，穿匈敛服，寒穴欣日，巢栖玩屋，匪惟遐谭，灵物偕就，孰是人事，自天所祐，甘露芝草，祥云瑞宿，嘉禾连木，素鸟皓兽，昔之所感，讴颂同音，今之所应，幽显一心，宋充虞德，晋犹唐钦，曰总八纮，于兹三龄四维开张，九流昭明，敦俭务素，钦贤爱萌，制规作训，阐校修经，礼乐已甄，云雨未弘，将陟井陉，薄扫白登，北朔渴望，飞旌衡輣，东岱灵迟，玉牒金縢，天地不仁，苍生寡福，已荷一遇，弃我何速，梁颠太颓，甘殒以赎，同轨毕至，率土咸哀，殊方均服，栾栾素縗，洒泪成雨，响叫如雷，史臣考卜，高山开基，贞龟无远，迁灵有期，嗣皇擗摽，群后崩悲，孰云不戚，痛百在兹，惟祖之夕，流火始变，秋月未永，飞漏急箭，鸣箫哀噭，金觞虚奠，列驾长隧，发辇华殿，华殿既谢，长隧是幸，双盖踌蹰，六闲引领，攀援容貌，眷恋俄顷，哀哀百僚，长辞含鲠，奉教百朝，执鞭王始，从履五牧，年历十祀，天光下济，谬蒙眷齿，愧微刀笔，颇预游止，垂幕侍讲，接筵餐理，脩曙朗夕，登台泛沼，匪月匪日，无晏无早，如何一旦，缅邈穹昊，徽容未远，圣灵超然，收泪即路，含戚何言，风霜萧瑟，山海苍茫，地苦情矜，节速心伤，孰是幽哀，实恋我皇，情思如环，萱苏岂忘。
【议】宋颜延之武帝谥议曰：以为圣哲同风，功美殊称，盖出乎道者无方，故刑于物者不一，伏惟道塞人神，信通期运，爱敬所禀，因心则远，英粹之照，正性自天，体苞潜跃，虑周卷舒，龙德在阴，虽艰贞而不闷，因时而惕，故有来其必亨，在晋之季，皇涂荐阻，攙抢干纪，璇玑失驭，天鉴灵武，民属圣明，不假十室之资，不籍百乘之赋，首义驰风，一鼓静乱，涤除太阶，消殒薄蚀，斯亮登庸之基，经纶之始者也，内难虽弭，外图未辑，河华海岱，负固相望，荆濮燕亳，侯服交侵，眷言帝畿，思康王路，戎不称驾，遗珉即序，斥候之所末羁，亭徼之所不译，莫不饰诚请罪，款塞来宾，故能洒扫中岳，致庙九山，神道会昌，宝命既集，损之而益，后身愈先，既而仪形帝载，揖让天历，改玉乎文祖，班瑞于神宗，贯革寝机，文武搢笏，故辰居两楹，坐一八表，国训成均之学，家沾抚辜之仁，大美配天，必终之以俭德，道固万叶，犹申之以话言，允所谓教思无穷，树之长世，取高上代，顾邈前王矣。
◇宋孝武帝
沈约《宋书》曰：帝讳骏，字休龙，小字道民，文帝第三子也，元凶杀逆，举义兵，克定京邑，乃践帝位，年三十五，崩，在位八年。
【策文】宋谢庄孝武帝哀策文曰：应门洞望，驰道南除，菆涂已撤，郁鬯将虚，哀子嗣皇帝，擗摽池綍，周遑旌轸，攀七纬之崩沦，恸三灵之徂尽，百神慕而行云沉，万国哀而素霜霣，衣冠缅邈，弓剑不追，敢缉讴颂，仿佛希夷，其辞曰：枢电皇根，月瑶国绪，胤裔丹陵，蝉联华渚，二后在天，大行纂武，克睿克圣，重规袭矩，昭昭金式，明明玉温，望云其远，就日其尊，雨零露湛，冬暖春暄，声芳纳麓，道昭宾门，上德无称，至功不器，怊怅四始，优游六位，缀响兰深，缉言琼秘，悠哉梁践，眇焉汾肆，敬业开宇，离经作翰，鸿起荆河，鸾游楚汉，泗滨霑明，江区承奂，陕左清郊，棠阴虚馆，地维不纽，乾纲弛机，羲庭薄蚀，紫路流飞，泣血泒涘，顾瞻川沂，孝贯枢极，义震寰围，誓钺皇郊，诏师牧甸，七景缔华，五云卷煽，雪怨园邑，扫耻瀛县，启圣宸居，集宝龙见，王室多故，国步方蹇，淮济裂冠，江荆毁冕，东楚乱常，西华汨典，动筭挥图，爰戡爰剪，浃宙斯澄，绵区咸镜，修风晓逸，德星夕映，溽露飞甘，舒云结庆，祯被动植，信泊［疑当作洎。］翔泳，缺礼克宣，坠章必构，方堂飨极，圆流肆胄，南耸郊宫，北清灵囿，瑶轩春藉，翠华冬狩，经纬穷文，克定尽武，鄗上呈祥，介丘载伫，在盈念冗，成功弗处，荣镜中世，舄弈前古，睿业初远，鸿化方亭，丹云承日，素景媵星，玉几去袭，缀衣在庭，辞重阳之昭昭，降大夜之冥冥，气贸炎凉，史诏龟筮，文物空严，銮和虚卫，动蜃辂之逶迟，顾壁羽之容裔，出国门，分天地，向幽途，异身世，龙旌郁而青槐远，惊葭乱而白杨翳，观初霜之变条，听秋风之下蒂，桥山縆云，穀林亏日，辇道结寒，松庭尽密，芝盖迫軨，上骧眷辔，万宇肃其北〈车炎〉，灵阿阒其深隘，南维有时倾，离光不常镜，腾英声与茂实，方流华於舞咏。


怀旧哀伤
◇怀旧
《尚书》：人惟求旧，器非求旧，惟新。
《毛诗》曰：友贤不弃，不遗故旧，则民德归厚。
《左传》曰：郑子太叔卒，赵简子为之临，甚哀，曰：黄父之会，夫子语我九言，［事具言语篇。］
《论语》曰：故旧不遗，则民不偷。
《汉书》曰：高祖过沛，置酒沛宫，悉召故人父老，酒酣，自击筑起舞，慷慨伤怀，泣数行下，谓沛父兄曰：游子悲故乡，吾虽都关中，万岁之后，吾魂魄犹思乐沛，与父老诸母故乡人，乐饮极欢，道旧故为笑乐。
又曰：朱邑惇笃於故旧，性公平，不可交私。
《新序》曰：延陵季子使过徐，徐君心欲得其宝剑，弗忍言，季子心许之而未及与，及还而徐君已薨，乃脱宝剑，悬於墓树，徐人奇之曰：延陵季子，不忘旧故，脱千金之剑挂丘树。
《东观汉记》曰：章帝幸东平，祭东平王墓，云，思其人，到其乡，其处在，其人亡。
皇甫谧《高士传》曰：徐稚仁让闻於天下，黄琼辟公府，不诣，及琼薨，稚负笈徒步三千馀里，到琼墓致酹。
嵇康《高士传》曰：商容有疾，老子问之，容曰：子过故乡而下车，知之乎，老子曰：非谓不忘故耶。
【诗】梁沈约怀旧诗曰：元长秉奇调，弱冠慕前踪，眷言怀祖武，一篑望成峰，涂难行易跌，命舛志难逢，折风落迅羽，流恨满青松，［伤王融。］
又诗曰：吏部信才杰，文锋振音响，调与金石谐，思逐风云上，岂言陵霜质，忽随人事往，尺璧尔何冤，一旦同丘壤，［伤谢朓。］
又诗曰：右率馥时誉，秀出冠朋僚，耸兹千仞气，依此百寻条，蕴藉含文雅，散朗溢风飚，楸槚今已合，容范尚昭昭，［伤庾杲之。］
又诗曰：长史体闲任，坦荡无外求，持身非诡遇，应物有虚舟，心从朋好尽，形为欢宴留，欢宴未终毕，零落委山丘，［伤王谌。］
又诗曰：东南既擅美，洛阳复称才，携手同欢宴，比迹共追陪，事随短秀落，言归长夜台，［伤虞炎。］
又诗曰：少府怀贞节，忘躯济所奉，吏道勤不息，繁文长自拥，既阙优孟歌，身没谁为宠，［伤李珪之。］
又诗曰：韦敻识前载，博物备戎华，税骖止营校，沦迹委泥沙，如知庸听局，方悟大音赊，［伤韦景猷。］又诗曰：处和无近累，天然有胜质，萧索负高情，耿介怀私实，义贵良为重，兰摧非所恤，一罢平生言，宁知携手日，［伤刘佩。］
又诗曰：豫州怀风范，绰然摽雅度，处约志不渝，接广情无忤，颉颃事刀笔，纷纶递朱素，美志同山河，浮年迫朝露，［伤胡谐之。］
【赋】西晋向秀思旧赋曰：予与嵇康吕安，居止接近，其人并有不羁之才，嵇康意远而疏，吕安心旷而放，其后各以事犯法，嵇博综技艺，於丝竹特妙，临当就命，顾视日影，索琴而弹之，曰［《文选》十六作余。］逝将西迈，经其旧庐，邻人有吹笛者，发声寥亮，追想曩昔游宴之好，感音而叹，故作赋云，将命適於远京，遂旋返而北徂，济黄河以汎舟，经山阳之旧居，践二子之遗迹，历穷巷之空庐，惟古昔以怀念，心徘徊以踌躇，栋宇存而弗毁，形神逝其焉如，昔李斯之受罪，叹黄犬之长吟，悼嵇生之永辞，顾日影而弹琴，讬运遇於际会，寄馀命於寸阴，听鸣笛之慷慨，妙声绝而复寻，停驾言而将迈，遂援翰而写心。
晋潘岳怀旧赋曰：予十二而获见于父友东武戴侯杨君，遂申之以婚姻，而道元公嗣，亦隆世亲之爱，不幸短命，父子凋殒，予寻役于外，不历嵩丘之山者，九年于兹矣，今而经焉，慨然怀旧，乃作赋曰：仰睎归云，俯镜泉流，前瞻太室，旁眺嵩丘，东武讬焉，建茔启畴，岩岩双表，列列行楸，予总角而获见，承戴侯之清尘，名予以国士，眷予以嘉姻，自祖考而隆好，逮二子而世亲，欢携手以偕老，庶报德之有邻，今九载而一来，空馆阒其无人，陈荄被于堂除，旧圃化而为薪，步庭庑以徘徊，流涕泣而霑巾。
【铭】周庾信思旧铭曰：岁次摄提，星居鹑首，梁故观宁侯萧永卒，呜呼哀哉，人之戚也，既非金石所移，士之悲也，宁有春秋之异，高台已倾，稷下有闻琴之泣，壮士一去，燕南有击筑之悲，项羽之晨起帐中，李陵之徘徊歧路，无假穷秋，于时悲矣，况复鱼飞武库，豫有弃甲之徵，鸟伏狄泉，先见横流之兆，星纪吴亡，庚辰楚灭，原隰载驰，轘辕长往，甲裳失矣，馀皇弃焉，河流酸枣，杞梓与樗栎俱沉，海浅蓬莱，鱼鳖共蛟龙并尽，燃香複道，讵敛冤魂，载酒属车，宁消愁气，芝兰萧艾之秋，形殊而并悴，羽毛鳞介之怨，声异而俱哀，幕府昔开，俊贤翘首，为羁终岁，门人谢焉，及乎东首告辞，西陵长往，山阳车马，永别郊门，颍川宾客，遥悲松路，嵇叔夜之山庐，尚多杨柳，王子猷之旧径，唯馀竹林，王孙葬地，方为长乐之宫，列士埋魂，即是将军之墓，昔尝欢宴，风月留连，追忆平生，宛然心目，美酒酌焉，犹思建业之水，鸣琴在操，终念华亭之鹤，重为此别，呜呼甚哉，麟亡星落，月死珠伤，瓶罄罍耻，芝焚蕙叹，所冀锺沉德水，望出风云，剑没丰城，气连牛斗，潸然思旧，乃作铭云，风云上惨，舟壑潜移，骎骎霜露，君子先危，纪侯大去，怀王不反，玉树长埋，风流遂远，荀卿故县，庆封馀邑，万里伤魂，脩门讵入，城连武库，山枕卢龙，思归道远，反葬无从，徒留送雁，空靡长松，畴昔隆贵，惨舒语嘿，讬情嵇琴，风云相得，有酒如渑，终温且克，朝阳落凤，大野伤麟，佳城郁郁，流寓于秦，山阳相送，惟馀故人，孀机嫠纬，独鹤孤鸾，闺深夜静，风月俱寒，生平已矣，怀故何期，匣中弦断，邻人笛悲，昔为幕府，今成德帷。
【序】梁元帝怀旧志序曰：吾自北守琅台，东探禹穴，观涛广陵，面金汤之设险，方舟宛委，眺玉笥之干霄，临水登山，命俦啸侣，中年承乏，摄牧神州，戚里英贤，尚冠髦俊，荫真长之弱柳，观茂弘之舞鹤，清酒继进，甘果徐行，长安郡公，为其延誉，扶风长者，刷其羽毛，於是驻伏熊，回驷，［全梁文十七驷上有结字。］命邹湛，召王祥，余顾而言曰：斯乐难常，诚有之矣，日月不居，零露相半，素车白马，往矣不追，春华秋宝，怀哉何已，独轸魂交，情深宿草，故备书爵里，陈怀旧焉。
◇哀伤
《毛诗》曰：终风，卫庄姜伤己也，遭州吁之难，伤己不见答於先君，以至困穷。
又曰：我心忧伤，惄焉如捣。
《左传》曰：鲁襄仲杀公子恶及视，而立宣公，夫人姜氏归于齐，哭而过市曰：天乎，仲为不道，杀適立庶，市人皆哭，鲁人谓之哀姜。
又，晋不哀吾丧，而灭吾同姓。
《礼记》曰：墟墓之间，未施哀於民而民哀。
又曰：阳门之介夫死，而司城子罕哭之哀，而民说。
又曰：孔子过泰山侧，有妇人哭於墓者而哀，夫子使子贡问之，对曰：昔吾舅死於虎，吾夫又死焉，今吾子又死焉。
又曰：知生者吊，知死者伤。
又曰：伤哉贫也，生无以养，死无以为礼。
又曰：孔子过卫，遇旧馆人之丧，夫子入哭之，出，使子贡脱骖而赙之，曰：予向者入而哭之，过於一哀而出涕。
《论语》曰：关雎乐而不淫，哀而不伤。
又曰：临丧不哀，吾何以观之哉。
《家语》曰：闵子骞三年丧毕，见於孔子，与之琴，使之弦，切切而悲，孔子曰：君子也，哀未尽，能断之以礼，［事具品艺篇。］焦赣《易林》曰：秋风生哀，华落悲心。
《说苑》曰：鲍叔死，管仲举上衽而哭之，泣下如雨，从者曰：非君臣父子也，管仲曰：生我者父母知我者鲍子也，士为知己者死，而况为之哀乎，《列子》曰：燕人生长於楚，及老而还本国，过晋国，同行者诳之，指城曰：此燕国之城，其人愀然变容，指社曰：此君里之社，乃喟然而叹，指舍曰：此君先人之庐，乃潸然而泣，指垅曰：此君先人之冢，其人哭不自禁。
《文子》曰：九夷八狄之哭，异声而皆哀。
《吴志》曰：吕岱亲爱徐源，源性忠壮，好直言，及源死，哭之甚哀，曰：益友不幸，岱复何闻乎。
王隐《晋书》曰：庾衮兄子孤卒，衮既哀其孤。又痛其成人而未娶，抚柩而号，每哭，听者皆泣，人不哀其丧，感其哀也。
又曰：阮籍邻家女，未嫁而死，籍往哭之，甚哀。
《俗说》曰：阮光禄大儿丧，哀过，遂得失心病。
《琴操》曰：孔子游於泰山，见薪者哭甚哀，孔子问之，薪者曰：吾自伤，故哀尔。
沈约《宋书》曰：世祖与群臣至宠姬殷贵妃墓，谓刘德原曰：卿等哭贵妃若悲者，当加厚赏，德原应声便号恸，涕泗交横，上甚悦，以为豫州刺史，上又令羊志哭，志亦呜咽甚哀，他日有问志者，卿那得此副急泪，志答曰：我尔日自哭亡妾耳。
秦川记曰：陇西郡有陇山，山东人升此而顾瞻者，莫不悲思哀伤。
【诗】魏文帝寡妇诗曰：友人阮元瑜早亡，伤其妻子孤寡，为作此诗，霜露纷兮交下，木叶落兮萋萋，候雁叫兮云中，归燕翩兮徘徊，妾心感兮惆怅，白日急兮西颓，守长夜兮思君，魂一夕兮九乖，怅延伫兮仰视，星月随兮天回，徒引领兮入房，窃自怜兮孤栖，原从君兮终没，愁何可兮久怀。
魏阮瑀七哀诗曰：丁年难再遇，富贵不重来，良时忽一过，身体为土灰，冥冥九泉室，漫漫长夜台，身尽气力索，精魂靡所能，嘉肴设不御，旨酒盈觞杯，出壙望故乡，但见蒿与莱。
又诗曰：临川多悲风，秋日苦清凉，客子易为戚，感此用哀伤，揽衣久踯躅，上观心与房，三星守故次，明月未收光，鸡鸣当何时，朝晨尚未央，还坐长叹息，忧忧难可忘。
魏王粲七哀诗曰：西京乱无象，銶虎方遘患，复弃中国去，远身適荆蛮，亲戚对我悲，朋友追相攀，出门无所见，白骨蔽平原，南登灞陵岸，回首望长安，悟彼下泉人，喟然伤心肝。
又诗曰：荆蛮非我乡，何为久滞淫，方舟溯大江，日暮愁我心，山冈有馀映，岩阿增重阴，流波激清响，猴猿临岸吟，独夜不能寐，摄衣起抚琴，丝桐感人情，为我发悲音。
晋张载七哀诗曰：秋风吐商气，萧瑟扫前林，阳鸟收和响，寒蝉无馀音，朱光驰北陆，浮景想西沈，顾望无所见，唯睹松柏阴，肃肃高桐枝，翩翩孤栖禽，仰听离鸿鸣，俯闻蜻蛚吟，哀人易感伤，览物增悲心。
晋潘岳关中诗曰：哀此黎元，无罪无辜，肝脑涂地，白骨交衢，夫行妻寡，父出子孤，俾我晋民，化为狄俘。
又哀诗曰：漼如叶落树，邈若雨绝天，雨绝有归云，叶落何连山，时气冒岗岭，长风鼓松柏，堂虚闻鸟声，室暗如日夕，昼愁奄逮昏，夜思忽终昔，展转独悲穷，泣下霑枕席，人居天地间，飘若远行客，先后讵能几，谁能獘金石。
又悼亡诗曰：皎皎窗中月，照我室南端，清商应秋至，溽暑随节阑，凛凛凉风升，始觉夏衾单，岂曰无重纊，谁与同岁寒，岁寒无与同，朗月何胧胧，展转眄枕席，长簟竟床空，床空委清尘，室虚来悲风，霑胸安能已，悲怀从中起，寝兴目存形，遗音犹在耳。
又悼亡诗曰：荏苒冬春谢，寒暑忽流易，之子归穷泉，重壤永幽隔，望庐思其人，入室想所历，帷屏无仿佛，翰墨有馀迹，流芳未及歇，遗桂犹在壁，怅脱如或存，回遑忡惊惕，如彼翰林鸟，双栖一朝只，如彼游川鱼，比目中路隔。
又思子诗曰：造化甄品物，天命代虚盈，奈何念稚子，怀奇陨幼龄，追想存仿佛，感道伤中情，一往何时还，千载不复生。
宋颜延之除弟服诗曰：徂没离二秋，淹泣备三冬，往辰缅难纪，来筭忽易穷，升没奄期晦，洒扫易礼容，缟衣变余体，长逝归尔躬。
又辞难潮沟诗曰：徘徊眷郊甸，俯仰引单襟，一涂苟不豫，百虑毕来侵，永怀交在昔，有原愆瑟琴，写言劳者事，将用慰亡簪。
齐谢朓铜爵台妓诗曰：繐帷飘井幹，尊酒若平生，郁郁西陵树，讵闻歌吹声，芳襟染泪迹，婵媛空复情，玉坐犹寂寞，况乃妾身轻。
梁简文帝伤美人诗曰：昔闻倡女别，荡子无归期，今似陈王叹，流风难重思，翠带留馀结，苔阶没故基，图形更非是，梦见反成疑，燻炉含好气，庭树吐华滋，香烧日有歇，花落无还时。
梁任昉哭范仆射诗曰：平生礼数绝，式瞻在国祯，一朝万化尽，犹我故人情，已矣平生事，咏歌盈箧笥，兼复相嘲谑，常与虚舟值，何时见范侯，还叙平生意。
梁沈约萧丞相弟诣世子车中作诗曰：廉公失权势，门馆有虚盈，贵贱犹如此，况乃曲池平，高车尘未灭，珠履故馀声，宾阶绿钱满，客位紫苔生，唯当九原上，郁郁望佳城。
梁萧子范入元襄王第诗曰：伏轼窥东苑，收泪下玉桥，昔时方毂处，於今共寂寥，夹池犹袅袅，仙榭尚迢迢，一同西靡柏，徒思芳树萧。
梁王筠和萧子范入元襄王第诗曰：昔入睢阳苑，连步披风云，今游故台处，向望阒无人，皓壁留馀篆，蕙圃有馀芬，行人皆陨涕，何独孟尝君。
梁吴筠伤友诗曰：可怜桂树枝，怀芳君不知，摧折寒山里，遂死无人窥。
梁何逊行经范仆射故宅诗曰：旅葵应蔓井，荒藤已上扉，寂寂空郊暮，无复车马归，潋滟故池水，苍茫落日晖，阒寂今如此，行客尽霑衣。
又铜爵台妓诗曰：秋风木叶落，萧瑟弦管清，望陵歌对酒，向帐舞空城，寂寂檐宇旷，飘飘帷幔轻，曲终相顾起，日暮松柏声。
梁刘孝绰铜爵台妓诗曰：爵台三五日，歌吹似佳期，定对西陵晚，松风飘素帷，危弦断更接，心伤於此时，何言留客袂，翻掩望陵悲。
梁庾肩吾乱后经吴邮亭诗曰：邮亭一回望，风尘千里昏，青袍异春草，白马即吴门，獯戎鞭伊洛，杂种乱轘辕，辇道同关塞，王城似太原，休明鼎尚重，秉礼国犹存，殷牖爻虽迹，尧城吏转尊，泣血悲东走，横戈念北奔，方凭七庙略，誓雪五陵冤，人事今如此，天道共谁论。
周庾信伤周处士诗曰：冥漠尔游岱，凄凉予向秦，虽言异生死，同是不归人，怅然张仲蔚，悲哉郑子真，三山犹有鹤，五柳更应春，遂令从渭水，投钓往江滨。
周王褒送观宁侯葬诗曰：丹旐书空位，素帐设虚樽，楚琴南操绝，韩书旧说存，西靡伤新树，东陵惜故园，自怜悲谷影，弥念玉关门，馀晖天尽末，夕雾起山根，平原看独树，皋亭望列村，寂寥还盖靖，荒茫归路昏，挽铎已流唱，童歌行自喧，眷言千载后，谁将游九原。
又送刘中书葬诗曰：昔别伤南浦，今悲去北邙，书生空讬梦，久客每思乡，塞近边云黑，尘昏野日黄，陵谷俄迁变，松柏易荒凉，题铭无复迹，何处验龟长。
陈沈蜅望郢州城诗曰：魂兮何处反，非死复非仙，坐柯如昨日，石合未淹年，历阳顿成浦，东海果为田，空忆扶风咏，谁见岘山传，世变才良改，时移民物迁，悲哉孙骠骑，悠悠哭彼天。
又长安还至方山怆然自伤诗曰：秦军坑赵卒，遂有一人生，虽还旧乡里，危心曾未平，淮源比桐柏，方山似削成，犹疑屯虏骑，尚畏值胡兵，空村馀拱木，废邑有颓城，旧识莫不尽，新知皆异名，百年三万日，处处此伤情。
陈阴铿和樊晋陵伤妾诗曰：画梁朝日尽，芳树落花辞，忽以千金笑，长作九泉悲，镜前尘剧粉，机上网多丝，户馀双入燕，床有一空帷，名香不可得，何见反魂时。
陈张正见铜爵台诗曰：荒凉铜爵晚，摇落墓田通，云惨当歌日，松吟欲舞风，人疏瑶席冷，曲罢繐帷空，可惜年将泪，俱尽望陵中。
隋江总奉和东宫经故妃旧殿诗曰：故殿看看冷，空阶步步悲，犹忆窥窗处，还如解珮时，苔生无意早，燕入有言迟，若令归就月，照见不须疑。
又伤顾野王诗曰：独酌一樽酒，高咏七哀诗，何言蒿里别，非复竹林期，阶荒郑公草，户阒董生帷，人随暮槿落，客共晚湋悲，年发两如此，伤心独几时。
又和张源伤往诗曰：小妇当炉夜，夫婿凯师年，正歌千里曲，翻入九重泉，机中未断素，瑟上本留弦，空帐临窗掩，孤灯向壁燃，还悲塞垄曙，松短未生烟。
【赋】汉武帝李夫人赋曰：饰新宫以延伫，泯不归乎故乡，惨郁郁其芜秽，处隐隐而怀伤，释舆马於山椒，奄修夜之不阳，秋气憯以凄戾，桂枝落而消亡，神茕茕以遥思，精浮游而出彊，讬沉阴以旷久，惜繁华之未央，念穷极之不逮，惟要妙而相佯。
后汉苏顺叹怀赋曰：悲终风之陨{释}，条枝梢以摧伤，桂敷荣而方盛，遭暮冬之隆霜，华菲菲之将实，中夭零而消亡，童乌濬其明哲，悲何寿之不将，嗟刘生之若兹，奄弥留而永丧。
魏文帝悼夭赋曰：族弟文仲，亡时年十一，母氏伤其夭逝，追悼无已，予以宗族之爱，乃作斯赋，气纡结以填胸，不知涕之纵横，时徘徊於旧处，睹灵衣之在床。感遗物之如故，痛尔身之独亡，愁端坐而无聊，心慼慼而不宁，步广厦而踟蹰，览萱草於中庭，悲风萧其夜起，秋气憯以厉情，仰瞻天而太息，闻别鸟之哀鸣。
又寡妇赋曰：陈留阮元瑜早亡，每感存其遗孤，未尝不怆然伤心，故作斯赋，惟生民兮艰危，在孤寡兮常悲，人皆处兮欢乐，我独怨兮无依，抚遗孤兮太息，俯哀伤兮告谁，三辰周兮递照，寒暑运兮代臻，历夏日兮苦长，涉秋夜兮漫漫，微霜陨兮集庭，燕雀飞兮我前，去秋兮就冬，改节兮时寒，水凝兮成冰，雪落兮翻翻，伤薄命兮寡独，内惆怅兮自怜。
又感物赋曰：丧乱以来，天下城郭丘墟，惟从太仆君宅尚在，南征荆州，还过乡里，舍焉，乃种诸蔗于中庭，涉夏历秋，先盛后衰，悟兴废之无常，慨然永叹，乃作斯赋，伊阳春之散节，悟乾坤之交灵，瞻玄云之蓊郁，仰沉阴之杳冥，降甘雨之丰霈，垂长溜之泠泠，掘中堂而为圃，植诸蔗于前庭，涉炎夏而既盛，迄凛秋而将衰，岂在斯之独然，信人物其有之。
魏陈王曹植慰子赋曰：彼凡人之相亲，小离别而怀恋，况中殇之爱子，乃千秋而不见，入空室而独倚，对床帷而切叹，痛人亡而物在，心何忍而复观，日晼晚而既没，月代照而舒光，仰列星以至晨，衣霑露而含霜，惟逝者之日远，怆伤心而绝肠。
魏高贵乡公伤魂赋曰：王师东征，宗正曹并，以宗室材能，兼侍中从行，到顷得疾，数日亡，意甚伤之，为作此赋，宗臣充于常伯，体材艺而中良，何旻天之不怙，遘暴疾而陨亡，惟厥疾之初发，若常疾之轻微，未经日而况笃，气惙々而耗衰，歧鹊骋技而弗救，岂药石之能追，精魂忽已消散，神眇眇而长违。
魏王粲伤夭赋曰：惟皇天之赋命，实浩荡而不均，或老终以长世，或昏夭而夙泯，物虽存而人亡，心惆怅而长慕，哀皇天之不惠，抱此哀而何愬，求魂神之形影，羌幽冥而弗迕，淹低徊以想像，心弥结而纡萦，昼忽忽其若昏，夜蜅蜅而至明。
又思友赋曰：登城隅之高观，忽临下以翱翔，行游目於林中，睹旧人之故场，身既没而不见，馀迹存而未丧，沧浪浩兮回流波，水石激兮扬素精，夏木兮结茎，春鸟兮愁鸣，平原兮泱莽，绿草兮罗生，超长路兮逶迤，实旧人兮所经，身既逝兮幽翳，魂眇眇兮藏形。又寡妇赋曰：阖门兮却扫，幽处兮高堂，提孤孩兮出户，与之步兮东厢，顾左右兮相怜，意凄怆兮摧伤，观草木兮敷荣，感倾叶兮落时，人皆怀兮欢豫，我独感兮不怡，日掩暧兮不昏，朗月皎兮扬晖，坐幽室兮无为，登空床兮下帏，涕流连兮交颈，心憯结兮增悲。
魏丁廙妻寡妇赋曰：惟女子之有行，固历代之彝伦，辞父母而言归，奉君子之情尘，如悬萝之附松，似浮萍之讬津，何性命之不造，遭世路之险迍，荣华晔其始茂，所恃奄其徂泯，静闭门以却扫，魂孤茕以穷居，刷朱扉以白垩，易玄帐以素帱，含惨悴以何诉，抱弱子以自慰，时翳翳以东阴，日亹亹以西坠，鸡敛翼以登栖，雀分散以赴肆，还空床以下帷，拂衾褥以安寐，想逝者之有凭，因宵夜之仿佛，痛存没之异路，终窈漠而不至，时荏苒而不留，将迁灵以大行，驾龙轜於门侧，设祖祭於前廊，彼生离其犹难，矧永绝而不伤，自衔恤而在疚，履冰冬之四节，风萧萧而增劲，寒凛凛而弥切，霜凄凄而夜降，水溓々而晨结，瞻灵宇之空虚，悲屏幌之徒设，仰皇天而叹息，肠一日而九结，惟人生於世上，若驰骥之过棂，计先后其何几，亦同归乎幽冥。
晋陆机叹逝赋曰：昔每闻长老，追计平生同时亲故，或曾共游一途，同宴一室，十年之外，索然已尽，以是思哀，哀可知矣，赋曰：悲夫，川阅水以成川，水滔滔而日度，世阅人而为世，人冉冉而行暮，人何世而弗新，世何人之能故，亮造化之若兹，吾安取夫久长，痛灵根之夙陨，怨具尔之多丧，悼堂构之隤瘁，愍城阙之丘荒，亲弥懿其已逝，交何戚而不亡，弥年时之讵几，夫何往而不残，或冥邈而既尽，或寥廓而仅半，信松茂而柏悦，嗟芝焚而蕙叹，苟性命之弗殊，岂同波而异澜，年弥往而念广，涂薄暮而迫迮，顾旧要於遗存，得十一於千百。
又愍思赋曰：予屡抱孔怀之痛，而奄复丧同生姊，衔恤哀伤，一载之间，而丧制便过，故作此赋，以纾惨恻之感，时方至其儵忽，岁既去其晼晚，乐来日之有继，伤颓年之莫纂，览万物以澄念，怨伯姊之已远，寻遗尘之思长，瞻日月之何短，升降乎阶际，顾眄兮屏营，云承宇兮蔼蔼，风入室兮泠泠，仆从为我悲，孤鸟为我鸣。
又大暮赋曰：夫死生是失得之大者，故乐莫甚焉，哀莫深焉，使死而有知乎，安知其不如生，如遂无知耶。又何生之足恋，故极言其哀，而终之以达，庶以开夫近俗云，夫何天地之辽阔，而人生之不可久长，日引月而并陨，时惟岁而俱丧，徒假原於须臾，指夕景而为誓，忽呼吸而不振，奄神徂而形獘，於是六亲云起，姻族如林，争涂掩泪，望门举音，敷幄席以悠想，陈备物而虞灵，仰寥廓而无见，俯寂寞而无声，肴饛饛其不毁，酒湛湛而每盈，屯送客於山足，伏埏道而哭之，扃幽户以大毕，溯玄阙而长辞，归无涂兮往不反，年弥去兮逝弥远，弥远兮日隔，无涂兮曷因，庭树兮叶落，暮草兮根陈。
晋潘岳悼亡赋曰：伊良嫔之初降，几二纪以迄兹，遭两门之不造，备荼毒而尝之，婴生艰之至极。又薄命而早终，含芬华之芳列，翩零落而从风，神飘忽而不反，形焉得而久安，袭时服於遗质，表铅华於馀颜，问筮嫔之何期，宵过分而参阑，讵几时而见之，目眷恋以相属，听诹人之唱筹，来声叫以连续，闻冬夜之恒长，何此夕之一促，且伉俪之片合，垂明哲乎嘉礼，苟此义之不谬，乃全身之半体，吾闻丧礼之在妻，谓制重而哀轻，既履冰而知寒，吾今信其缘情，夕既昏兮朝既清，延尔族兮临后庭，入空室兮望灵座，帷飘飘兮灯荧荧，灯荧荧兮如故，帷飘飘兮若存，物未改兮人已化，馈生尘兮酒停樽，春风兮泮冰，初阳兮戒温，逝摇摇兮浸远，嗟茕茕兮孤魂。
又寡妇赋曰：乐安任子咸者，予少而欢焉，不幸弱冠而终，其妻又吾姨也，故作斯赋，伊女子之有行，爰奉嫔於高族，承庆云之光覆，荷君子之恩渥，奉蒸尝之效顺，供洒埽以弥载，荣华晔其始茂，良人忽以损背，愁烦冤其谁告，提孤孩於坐侧，时暧暧而向昏，日杳杳而西匿，雀群飞而赴楹，鸡登栖而敛翼，归空馆而自怜，抚衾帱以叹息，耳倾想於畴昔，目仿佛乎平素，虽冥冥而罔觌，犹依依以凭附，自仲夏而在疾，逾履霜以践冰，雪霏霏而骤落，风浏浏而夙兴，意惚恍以迁越，神一夕而九升，庶浸远而哀降，情恻恻而弥甚，原假梦以通灵，目蜅蜅而不寝，夜漫漫以悠悠，寒凄凄以凛凛，气愤薄以乘焜，涕交横而流枕，重曰：仰皇天兮叹息，私自怜兮何极，省微躬兮孤弱，顾稚子兮未识，如涉川兮无津，若陵虚兮失翼。
晋王浑妻锺遐思赋曰：惟仲秋之惨凄，百草萎悴而变衰，燕翔逝而归海，蟋蟀鸣而相追，坐虚堂而无寥，嗟我心之多怀，怅遐思而内结，嗟尔姜任，邈不我留，谋民生之未几，吾何为其多愁，凉风萧条，露霑我衣，忧来多方，慨然永怀，感飞鸟之反乡，咏卫女之思归，於是周游容与，逍遥彷徨，悲民生之局促，原轻举之遐翔。
晋刘［按当作纽。］滔母孙氏悼艰赋曰：伊禀命之不辰，遭天难之靡忱，夙无父之何怙，哀壅瘁以抽心，览蓼莪之遗咏，咏肥泉之馀音，经四位之代谢，虽积祀而思深，伊三从而有归，爰奉嫔於他族，仰慈姑之惠和，荷仁泽之陶渥，释褧服以斩衣，代罗帷以缟布，仰慈尊以饮泣，抚孤景以协慕，遇飞廉之暴骸，触惊风之所会，扶摇奋而上跻，颓云下而无际，顿余邑之当春，望峻陵而郁青，瞻空宇之寥廓，愍宿草之发生，顾南枝以永哀，向北风以饮泣，情无触而不悲，思无慼而不集。
宋孝武帝拟汉武帝李夫人赋曰：观周氏之逸篇，览汉室之遗篆，吊新宫之掩映，嗟璧台之芜践，虽媛德之有载，竟滞悲其何遣，念桂枝之秋霣，惜瑶华之春翦，彤殿闭兮素尘积，翠戺芜兮紫苔生，宝罗暍兮春幌重，珍簟空兮夏帱局，秋台恻兮碧烟凝，冬宫冽兮朱火青，流津有终，深心无歇，徙倚云日，徘徊风月，思玉步於凤墀，想金声於鸾阙。
宋谢灵运感时赋曰：夫逝物之感，有生所同，颓年致悲，时惧其速，岂能忘怀，乃作斯赋，相物类以迨已，闵交臂之匪赊，揆大耋之或遄，指崦嵫於西河，鉴三命於予躬，怛行年之蹉跎，于鶗窸之先号，挹芬芳而夙过，微灵芝之频秀，迫朝露其如何，虽发叹之早晏，谅大暮之同科。
又伤己赋曰：嗟夫，卞赏珍於连城，孙别骏於千里，彼珍骏以贻爱，此陋容其敢拟，丁旷代之渥惠，遭谬眷於君子，眺徂岁之骤经，睹芳春之每始，始春芳而羡物，终岁徂而感己，貌憔悴以衰形，意幽翳而苦心，出衾裯而载坐，辟襜幌以迥临，望步襜而周流，眺幽闺之清阴，想轻綦之往迹，餐和声之馀音，播芬烟而不燻，张明镜而不照，歌白华而绝曲，奏蒲生之促调。
宋颜延之行殣赋曰：嗟我来之云远，睹行殣於水隅，崩朽棺以掩旷，仰枯颡而枕衢，资沙砾以含实，藉水草之襚储，抚躬中涂，太息兰渚，行徘徊於永路，时悄怆於川侣。
宋鲍昭伤逝赋曰：晨登南山，望美中河，露团秋槿，风卷寒萝，凄怆伤心，悲如之何，尽若穷烟，离若箭弦，如影灭地，犹星殒天，弃华宇於明世，闲金扃於下泉，修堂庑而下降，历帏户而升基，志存业而遗绪，身先物而长辞，日月飘而不留，命鯈忽而谁保，发迎忧而送华，貌先悴而收藻。
梁沈约伤美人赋曰：信美颜其如玉，咀清畦而度曲，思佳人而未来，望馀光而踯躅，拂螭云之高帐，陈九枝之华烛，虚翡翠之珠被，空合欢之芳褥，言欢爱之可永，庶罗袂之空裁，曾未申其巧笑，忽沦躯於夜台，伊芳春之仲节，夜犹长而未遽，怅徙倚而不眠，住徘徊於故处。
梁江淹伤友人赋曰：静然霑衣兮，悲袁友之英秀，系神绪而作氏，胤灵枝而作胄，轹四代而式昌，洎十叶而克茂，友人之生，川岫降明，譬如冬雪，既华既洁，将似秋月，至丽至彻，乃上代而少双，故叔世而旷绝，吊蕙若之暂芳，恸琬琰之永缺，余幼好於斯人，乃神交於一顾，邈畴年之缱绻，窈生平之游遇，怀爱重於素璧，结分珍於黄金，舍一世而笑浅，访古人而求深，固齐术而共径，岂异袖而同襟，尔凝情於霜柏，我发志於冬桂，带瑶玉而争光，握随珠而比丽，予结谊兮梁门，复从宦兮朱蕃，何人径之亟阻，而天道之匪存，凋碧玉之神树，销紫芝之灵根，承远书於江澨，结深痛於尔魂。
梁萧子范伤往赋曰：彼兰菊之芳茂，及蕖槿之荣色，终於邑乎繁霜，俱飘飖於路侧，引轻华之微珍，犹见嗟於有识，况独立之妍媛，信盈盈而挺植，去倡家而来仪，承君子之宴息，摧丽容而思进，岂蛾眉之肯抑，咏美媵而自箴，歌忠妾而为式，痛妖姿之不留，惜华年之中夭，冀罴祥之永庆，忽从飚而先摽，魂一逝而莫追，夕有长而无晓，惟君侯之惆怅，览遗物而霑巾，惟半垂而将下，尚仿像而疑真，怀方士之良术，显有凭而致神。
周庾信哀江南赋曰：粤以戊辰之年，建亥之月，大盗移国，金陵瓦解，信年始二毛，即逢丧乱，狼狈流离，至于暮齿，燕河远别，悲不自胜，楚老相逢，泣将何及，锺仪君子，入就南冠之囚，季孙行人，留守西河之馆，申包胥之顿地，碎之以首，蔡威公之泪尽，加之以血，孙策以天下为三分，众裁一旅，项羽用江东之子弟，人唯八千，遂乃分裂山河，宰割天下，岂有百万义师，一朝卷甲，芟夷斩伐，如草木焉，江淮无涯岸之阻，亭壁无蕃篱之固，将非江表王气，应终三百年乎，呜呼，山岳崩颓，既有危亡之运，春秋迭代，必有去故之悲，天意人事，可以凄怆伤心者矣，赋曰：始则王子召戎，奸臣介胄，既官政而离逷，遂师言而泄漏，尔乃杰黠构扇，凭陵畿甸，青袍如草，白马如练，天子履端废朝，单于长围高宴，竟遭夏台之祸，遂睹尧城之变，遂乃韩分赵裂，鼓卧旗折，失群班马，迷输乱辙，猛士婴城，谋臣卷舌，昆阳之战象走林，常山之阵蛇奔穴，五郡则兄弟相悲，三州则父子离别，於是桂林颠覆，长洲麋鹿，溃溃沸腾，茫茫惨黩，竞动天关，争回乾轴，探雀鷇而未饱，待熊蹯而讵熟，乃有车侧郭门，筋悬庙屋，鬼同曹社之谋，人有秦庭之哭，西瞻博望，地临玄圃，月榭风台，池平树古，仁寿之镜徒悬，茂陵之书空聚，中宗之夷凶静乱，大雪冤耻，去代邸而承基，迁唐郊而纂祀，反旧章於司隶，归馀风於正始，沉猜则方逞其欲，藏疾则自矜於己，天下之事没焉，诸侯之心摇矣，既而齐交北绝，秦患西起，况背关而坏楚，异端委而开吴，驱绿林之散卒，拒骊山之叛徒，问诸淫昏之鬼，求诸厌劾之巫，荆门遭廪延之戮，夏口滥逵泉之诛，况以沴气宵浮，妖精夜殒，赤鸟则终朝夹日，苍云则七重围轸，亡吴之岁既穷，入郢之年斯尽，周含郑怒，楚结秦怨，有南风之不竞，值西邻之责言，俄而梯冲乱舞，冀马云屯，栈秦车於畅毂，沓汉鼓於雷门，虽复楚有七泽，人称三户，辞洞庭兮落木，去涔阳兮极浦，炽火兮焚旗，贞风兮害蛊，乃使玉轴扬灰，龙文析柱，下江馀城，长林故营，徒思□［本集作拑。］马之秣，未见烧牛之兵，章曼友以毂走，宫之奇以族行，河无小而马渡，关未晓而鸡鸣，忠臣解骨，君子吞声，章华望祭之所，云梦伪游之地，荒谷缢於莫敖，冶甫囚乎群师，［本集作帅。］硎阱摺拉，鹰鹯扌此扌费，于时瓦解冰泮风飞雹散，浑然千里，淄沔一乱，雪暗如沙，冰横如岸，逢赴洛之陆机，见离家之王粲，莫不闻陇水而掩泣，向关山而长叹。
又伤心赋曰：予五福无徵，三灵用谴，至于继体，多从夭折，二男二女，并得胜衣，金陵丧乱，相守亡没，苗而不秀，频有所悲，唯觉伤心，遂以伤心为赋，悲哉秋气，摇落变衰，魂兮远矣，何去何依，望思无望，归来不归，未达东门之意，空惧西河之讥，在昔金陵，天下丧乱，王室版荡，生人涂炭，兄弟则五郡分张，父子则三州离散，地鼎沸於袁曹，人銶狼於楚汉，或有拥树离灾，藏衣遭难，未设桑弧，先空柘馆，人惟一丘，亭遂千秋，边韶永恨，孙楚长愁，张壮武之心亡，羊南城之泪流，痛斯传体，寻兹世载，天道斯慈，人伦此爱，膝下龙摧，掌中珠碎，芝在室而先枯，兰生庭而早刈，况乃流寓秦川，飘飖播迁，从宦非宦，归田不田，对玉关而羁旅，坐长河而暮年，以触目之万恨，更伤心於九泉。
【哀辞】魏陈王曹植金瓠哀辞，予之首女，虽未能言，固以授色知心矣，生十九旬而夭折，乃作此辞曰：在襁褓而抚育，向孩笑而未言，不终年而夭绝，何负罚於皇天，信吾罪之所招，悲弱子之无愆，去父母之怀抱，灭微骸於粪土，天地长久，人生几时，先后无觉，从尔有期。
又行女哀辞曰：行女生于季秋，而终于首夏，三年之中，二子频丧，伊上灵之降命，何短修之难裁，或华发以终年，或怀妊而逢灾，感前哀之未阕，复新殃之重来，方朝华而晚敷，比晨露而先晞，感逝者之不追，情忽忽而失度，天盖高而无阶，怀此恨其谁诉。
又仲雍哀辞曰：曹喈，字仲雍，魏太子之中子也，三月生而五月亡，昔后稷之在寒冰，斗穀之在楚泽，咸依鸟凭虎，而无风尘之灾，今之玄第文茵，无寒冰之惨，罗帱绮帐，暖於翔禽之翼，幽房闲宇，密於云梦之野，慈母良保，仁乎乌菟之情，卒不能延期於期载，离六旬而夭没，彼孤兰之眇眇，亮成幹其毕荣，哀绵绵之弱子，早背世而潜形，且四孟之未周，将何原乎一龄，阴云回於素盖，悲风动其扶轮，临埏闼以歔欷，泪流射而霑巾。
晋陆机吴大司马六公少女哀辞曰：冉冉晞阳，不遂其茂，晔晔芳华，凋芳落秀，遵堂涉室，仿佛兴想，人皆有声，尔独无响。
晋潘岳哀永逝辞曰：逝日长兮生年浅，忧患众兮欢乐鲜，怅怅兮迟迟，遵古路兮凶归，思其人兮已灭，览馀迹兮未夷，昔同涂兮今异世，忆旧欢兮增新悲，谓原隰兮无畔，谓川流兮无岸，视天日兮苍茫，面邑里兮萧散，匪外物兮或改，固欢哀兮情换，归反哭兮殡宫，声有止兮哀无终，既顾瞻兮家道，长寄心兮尔躬。
又伤弱子辞曰：予之长安，次于新安千秋亭，而弱子夭，感嬴博之哀，乃伤之曰：奈何兮弱子，邈弃尔兮丘林，还眺兮坟瘗，草莽莽兮木森森，伊遂古之遐胄，逮祖考之永延，咨吾家之不嗣，羌一適之未甄，仰崇堂之遗构，若无津而涉川，叶落永离，覆水不收，赤子何辜，罪我之由。
又金鹿哀辞曰：嗟我金鹿，天资特挺，鬒发凝肤，蛾眉蛴领，柔情和泰，朗心聪警，呜呼上天，胡忍我门，良嫔短世，令子夭昏，既披我幹。又翦我根，槐如瘣木，枯荄独存，捐子中野，遵我归路，将反如疑，回首长顾。
又阳城刘氏妹哀辞曰：鸟鸣于桓，乌号于荆，徘徊踯躅，立闻其声，相彼羽族，矧伊人情，叩心长叫，痛我同生，诞育圣王，发奇稚齿，如彼名驹，昴昴千里，刘氏□［冯校本云，氏下缺文。］怀宝，未曜随和，伊予轻弱，弗克负荷，禄微於朝，财匮于家，俾我令妹，勤俭备加，珍羞罕御，器服靡华，抚膺恨毒，逝矣奈何，哀哀母氏，蒸蒸圣慈，震恸擗摽，何痛如之，魂而有灵，岂不慕思，嗟哉往矣，当复何时。
又悲邢生曰：周文公之苗裔，予元舅之洪胄，厉操确其不拔，乡誉著而日就，妙邦畿而高察，雄州闾以擢秀，茂实畅矣，而休名未衍，其财至贫，其位至贱，而死之日，奔者盈庭，停余车而在郊，抚灵榇以增悲，瞻轜容而想像，曾无觌乎馀辉，送子兮境垂，永诀兮路歧，一别兮长绝，尽哀兮告离。
又京陵女公子王氏哀辞曰：猗欤公子，季女惟王，生自洪胄，禀兹义方，盼倩粲丽，窈窕淑良，如彼春兰，吐葩含芳，葩以霜陨，芳以歇尽，彼苍者天，胡宁斯忍，曾未弱笄，无疾而陨，宫朝震惊，靡人不愍，嗟尔母氏，劬劳抚鞠，恩斯勤斯，是长是育，帷屏媚子，奄离顾复，哀无废心，涕不辍目，于以祖之，于掖闺庭，于以送之，陵岗崔嵬，仆马回眷，旗旐旋飞，夕阳失映，晴鸟忘归，皎皎宵月，载盈载微，冥冥公子，一往不追，长夜无旦，孤魂曷依。
又为任子咸妻作孤女泽兰哀辞曰：茫茫造化，爰启英淑，猗猗泽兰，应灵诞育，须发蛾眉，巧笑美目，颜耀荣苕，华茂时菊，如金之精，如兰之馥，淑质弥畅，聪惠日新，朝夕顾复，夙夜尽勤，彼苍者天，哀此矜人，胡宁不惠，忍予眇身，俾尔婴孺，微命弗振，俯览衾襚，仰诉穹旻，弱子在怀，既生不遂，存靡讬躬，没无遗类，耳存遗响，目想馀颜，寝席伏枕，摧心剖肝，相彼鸟矣，和鸣嘤嘤，矧伊兰子，音影冥冥，彷徨丘垄，徙倚坟茔。
【文】又为杨长文作弟仲武哀祝文曰：悠悠上天，我独何辜，祖考早世，兄弟幼孤，备尝艰毒，同集蓼荼，父兮生我，过庭靡闻，母兮鞠我，宁一苦辛，日顾日复，我弟我身，并自垂发，越于成人，濬哲聪朗，纯粹温良，烈烈清风，邦族之望，母氏劬劳，庶尔之报，彼苍者天，子何不吊，歼我令弟，穷泉是造，无父何怙，无弟何友，茕茕此身，哀哀慈母，烦冤痛毒，抚心思咎，哀尔薄祐，逢家多阻，弱冠未室，盛年绝绪，丧庭寥廓，庐位无主，冥冥长夜，窈窈玄宇，当复何时，见我仲武，于以祔之，于其王父，魂而有灵，神其宁处。
晋孙楚和氏外孙道生哀文曰：嗟尔道生，和氏之宝，玉颜丰下，曜於怀抱，暮春而育，孟冬而夭，二十三旬，奇于五日，方之期颐，百分之一，命之脩短，始则有终，谁能长久，与天无穷，籛翁近千，殇子幼冲，俱反无形，冥昧之中，造化多少，岂独尔躬。
又和氏外孙小同哀文曰：晔晔蕣华，朝生夕落，尔命方之，犹为浅薄，暂有冥质，寻友冥漠，譬彼蜉蝣，不识晦朔，死尚未知，生亦焉知，尔虽旬月，我未之视，万物混焉，天地一指，杪末婴孩，安足称诔，大人达观，同之一揆。
又胡母夫人哀辞曰：滔滔汶川，浩浩云汉，乃眷洪族，裁育英媛，幼挺芳烈，晖光日新，有美其猗，有彪其文，华茂春芳，志厉秋霜，邂逅之遇，遘兹良会，岂惟中馈，义形于外，恒凭贤明，以自休赖，冀享永年，偕老一世，景命伊何，忽然长逝。
梁简文帝大同哀辞曰：大同予第十子也，生於仲秋，殒於冬末，悲夫夕坐，於是申旦，当以食［文苑英华九百九十九作食以。］之不甘，客谓予曰：死生常也，夭寿命也，陈蕃所憩之家，久记玄录之岁，华歆［原讹欹，据冯校本改。］所间［英华作闻。］之语，已定北陵之期，上圣所以忘情，贤者所以达节，将何戚焉，予对之曰：观其明眸丰下，玉色和声，岂不登髫岁而拟触藩，反［英华作及。］纨袴而仰折李，灵心摧於毫末，慧识挫於跬步，岂不伤哉，乃为辞曰：彼神蔡之灵长，获万春之悠缅，有蕣华之灼灼，寄一朝之浮浅，信欢慰之未几，悼夭零之云及，乃变乐而为悲，遂改笑而成泣。
【书】晋刘臻妻陈氏答舅母书曰：元方春秋始富，德业亦隆，弘道博文，才质兼备，冀志与时畅，荣耀当年，岂意一朝，冥然长往，元方冲幼，过庭莫闻，圣善明训，业成三徙，亦既冠婚，双誉允集，庶几偕老，色养膝下，而殃厉横流，艰祸仍遘，媛姊倾逝，宗模永绝，姊方玄华，并夭戚年，岂虑岂图，祸降弥酷，良才夭於始立，崇基殒於一匮，仰痛殄灭，俯悼二弟，斯人斯命，当可奈何，母年逾耳顺，备经百罹，一纪之中，四遘至痛，目前廓然，三从靡讬，穷悼中发，情驰难处。
梁任昉与沈约书曰：范仆射遂不救疾，范侯淳孝睦友，在家必闻，直道正色，立朝斯著，一金之俸，必遍亲伦，锺庾之秩，散之故旧，佐命兴王，心力俱尽，谋猷忠允，谅诚匪躬，破产而字死友之孤，开门而延故人之殡，则惟其常，无得而称矣，器用车马，无改平生之凭，素论款对，不易布素之交，若斯人者，岂云易遇，昉将莅此邦，务在遄速，虽解驾流连，再贻款顾，将乖之际，不忍告别，无益离悲，祗增今恨，永念平生，忽焉畴曩，追寻笑绪，皆成悲端。
又吊乐永世书曰：永世孝友之至，发自天真，皎絜之操，曾非矫饰，意有所固，白刃不移，理有所讬，淄渑自辨，馀息惟存，视阴无几，终始之讬，方寄祁侯，岂谓乐生，反先朝露，以理遣滞，鄙识未晓，以事寻悲，哀楚交至，宿草易滋，伤恨不灭，松槚可拱，悲绪无穷。
梁刘孝标追答刘沼书曰：刘侯既有斯难，值予有天伦之职，［《文选》四十三作戚。］竟未之致也，寻而此君长逝，化为异物，绪言馀论，蕴而莫传，或有自其家得而示予者，予悲其音徽未沫，而其人已亡，青简尚新，而宿草将列，泫然不知涕之无从也，虽隙驷不留，尺波电谢，而秋菊春兰，英华靡绝，故存其梗槩，更詶其旨，若使墨翟之言无爽，宣室之谈有徵，冀东平之树，望咸阳而西靡，盖山之泉，闻弦歌而赴节，但悬剑空垅，有恨如何。